
Hasteko, 

Inork ez ditu hondakinak erre nahi. Baina 2005etik hiri hondakinak 
erretzen ari dira Bizkaian, Gipuzkoan 20i3an hasi nahi dute, eta 
Nafarroan beste errauste planta bat iragarri dute. Inork ez ditu 
hondakinak erraustu nahi... Edo akaso bai? Nork erre nahi ditu 
hondakinak? Nork irabazten du hondakinak erraustuz? Zer irabazten 
du? 

Galdera horiei erantzun nahi die artikulu honek. Ez da artikulu 
honen asmoa hondakinak erretzeak ingurumenari edo osasunari egin 
diezaiokeen kaltea argitzea 1 . Edozer gai erretzeak, berez dakar 
arriskua, handiagoa edo txikiagoa. Segurua izan liteke, edo ez, 
energia nuklearra bezala. Istripua gertatzen den arte, dena da 
segurua, baita lehergailuak ere. 

Europako Batasunak zehaztua du hierarkia argi bat, 
hondakinak nola kudeatu behar diren argitzeko: hasteko, prebenitu 
egin behar da, hondakinen sorrera gutxitzeko; prebentzioaren bidez 
murriztu ezin dena berrerabili egin behar da; gelditzen dena 
birziklatu egin behar da; hiru bide horiek egin ondoren gelditzen 
diren hondakinak berreskuratu egin behar dira, haietan dauden 
materialak berreskuratuz; lau urrats horiek eginda geratzen diren 
hondakinak energia sortzeko «balioztatu» behar dira 
— biometanizatzea, erraustea eta beste teknologia batzuk daude 
horretarako— ; bost tratamendu horietako bat bera ere jaso ezin 
duten hondakinak zabortegietara botatzea beste aukerarik ez da 
gelditzen, azken aukeran. Erraustea, hortaz, azkenaurreko aukera da; 
zabortegira bota aurretik gelditzen den azkenaurreko aukera; alegia, 
sei tratamendu posibleetatik, bosgarrena. Baina horren alde egin 
dute Bizkaiko eta Gipuzkoako diputazioek eta Nafarroako 
Gobernuak. 

Europako Batasunak beste agindu bat ere emana du: 2016 
urterako itxi egin behar dira zabortegiak; inerteak diren hondakinak 
soilik bota behar dira haietara. Alegia, hierarkiaren arabera beste 
erabilerarik ez duten hondakinak soilik bota behar dira 
zabortegietara. Hartara, hondakinak kudeatzen dituzten eragileei bi 
aukera besterik ez zaizkie gelditzen: 

a) Europako Batasunaren tratamendu hierarkiari zorrotz eutsi 
eta lehendabiziko lau urratsekin hondakin guztiak tratatzea — alegia, 
zero zabor estiloko proiektu bat abiatzea, ezertxo ere erraustu gabe— . 

b) Hondakinak erraustea bezalako tratamendu bat oinarri 
izango duen kudeaketa eredu bat abiatzea. 

20i6an zabortegirik ez badu egon behar, hondakin guztiak 
berreskuratzen dira, edo erre egiten dira, ez dago beste aukerarik. 
Bizkaiko eta Gipuzkoako foru aldundiek bigarren aukeraren alde egin 



1 Gipuzkoako errauste plantako filtroek, hondakinak erraustetik sortzen diren gai toxikoei 
eutsi behar dieten horiek, 15 milioi euroko gastua dute, haiek bakarrik. 

dute, baita Nafarroako Gobernuak ere — Arabakoak ez, ordea; 
Baionan, berriz, hondakinak «balioztatzeko» planta bat egitekoak 
dira, baina errauste teknologiak baztertu egin ditu Bil ta Garbi 
sindikatuak— . Hondakinak errausteak dakarren arrisku hori bizkar 
gainean hartu dute nafarrek, bizkaitarrek eta gipuzkoarrek, euren 
agintariek hala erabakita. Adierazkorra da Bizkaiko eta Gipuzkoako 
diputazioek hondakinak kudeatzeko idatzi dituzten planak pertsona 
berak idatzi dituela. Eta pertsonak horrek berak sortutako institutuak 
diseinatu zuela Nafarroako plana. Itu hori izan zen artikulu hau 
abiatu zuena, eta egoki da hortik ekitea galderari. 

Ezin ahaztu, bidea seinalatzen badu ere, itua ez dela bidea. 
Artikulu honek bidea seinalatu nahi du, ituekin itsutu gabe. 



Mikel Peruarena Ansa 

Hernanin, 20ioeko urriaren 2gean 

Itu bat bidean: Xabier Garmendia 

2009ko maiatzaren 7an jakin zen PSE-EEk Eusko Jaurlaritzako 
Teknologia, Energia eta Industria Garapenerako sailburuorde 
izendatu zuela Xabier Garmendia Martinez. Lehendik ezagunak 
zaizkio, ordea, Jaurlaritzako mahaiak eta aulkiak: 1991 eta 1995 
artean, Ingurumen sailburuorde izan zen, EAk, EAJk eta PSE-EEk 
osatutako gobernuan, Jose Antonio Ardanza lehendakari zela. 
Euskadiko Ezkerreko militantea zen, izan ere, Garmendia. Aurreko 
legealdian ere parlamentari izana zen EErekin, 1987 eta 1991 artean, 
eta alderdian jarraitu zuen EEk PSErekin bat egin zuelarik. 
Garmendia Ormaiztegikoa (Gipuzkoa) da sortzez, industria 
ingeniaria ikasketaz, eta ingurumen aholkularia ogibidez, besteak 
beste; eta, kasu honetarako, «besteakbeste» hori ez da literatura 
hutsa. 

I995ean gobernuko kargua utzi zuenetik, hiru enpresa sortu 
zituela azaldu izan du elkarrizketa bat baino gehiagotan. Haietako bat 
da DPA Desarrollo y Proteccion Ambiental — zuzendari nagusia izan 
da bertan 2009ko abendura arte, eta ingurumen aholkularitza 
zerbitzuak eskaintzen ditu— . Bestea da Neuciclaje, erabiltzeari 
utzitako pneumatikoak «berreskuratzeko» zerbitzuak ematen 
dituena. Ingurumen azterketak egiten dituen fundazio bat ere sortu 
zuen, 2002an: ISR 2 Baliabideen Iraunkortasunerako Institutua. 
Eusko Jaurlaritzara sailburuorde gisa itzuli denetik, kargu asko hartu 
ditu, bestalde: Pasaiako Portu Agintaritzan, Luzaron, EEE 
Energiaren Euskal Erakundean... 2009ko irailaz geroztik, Bizkaiko 
hiri hondakinak errausten dituen Zabalgarbiko presidenteordea da, 
gainera. Zabalgarbi errauste plantako (Alonsotegi, Bizkaia) 
zuzendaritzan 2009an jazo ziren liskarren ondoren aukeratu zuten 
kargurako. EEEko ordezkari modura dago Zabalgarbiko zuzendaritza 
kontseiluan. Berak sortzea proposatu zuen errauste plantaren 
gidaritzara iritsi da, bueltan-bueltan. ISRk gidatu du Nafarroako 
hondakinen kudeaketa plana, eta Garmendiak berak antolatu ditu 
Bizkaiko eta Gipuzkoako planak, baina San Marko eta Txingudi 
mankomunitateen zenbait kudeaketa plan ere. 

«Bi herrialde horietan [Bizkaian eta Gipuzkoan] zaborraren 
%4oa birziklatu eta konpostatu nahi da, aprobetxatu ezin daitekeen 
zaborra %6otik gora ez joateko. Beraz, zer egingo dugu %6oarekin? 
Gipuzkoan eta Bizkaian erraustearen alde egin da, hondakinetan 
dagoen energia ahalik eta gehien balioztatzeko». 2004ko irailaren 
I5ean Berria kazetak argitaratutako elkarrizketan eman zuen 
erantzun hori Garmendiak. Gauzak aldatu egin dira, ordea. 
Gipuzkoako hiri hondakinen kudeaketa planaren egokitzapena idatzi 
zuten 20o8an, eta helburuak eta plana bera ere dezente aldatu ziren: 
errauste planta bakarra behar zela erabaki -2002an bi edo hiru 



2 Instituto para la Sostenibilidad de los Recursos du berezko izena, gaztelaniaz. 

errauste planta jartzea proposatu zen— , eta hiri hondakinen %57 
inguru birziklatu eta konpostatzeko helburua jarri zuten. Izan ere, 
Garmendiak elkarrizketa hartan aipatzen zuen %4oko birziklatze 
maila 2009an iritsi zuen Gipuzkoak, hondakin organikorik ia batere 
konpostatu gabe. 

Hala ere, errauste planta beharrezko dela pentsatzen jarraitzen 
du Garmendiak: «Hondakinak energia berriztagarrirako iturri dira, 
biomasa duten neurrian. Baina, gainera, hondakinetan dauden 
gainerako atal erregarriak energia iraunkorra dira, errausketaren 
bidez energia sortzeko aprobetxamendua egiten den heinean, beti ere 
ingurumena eta pertsonen osasuna babestea bermatzen den 
bitartean». Hortxe dago hondakinak erre nahi izatearen arrazoietako 
bat: energia sortzea. Gainera, hondakinetatik ia dena aprobetxa liteke 
labean. Argi utzi du hori Garmendiak: «Biomasa hondakinak 
— usteltzen diren gai organikoak, egurra, arropak, larrua, papera eta 
kartoia eta zelulosa asko duten beste frakzio batzuk, pixoihalak eta 
tetrabrik gisako ontzi konplexuak- gure hondakinen %70ean baino 
gehiagoan daude; eta, behin haietan dauden beirak, metalak eta 
gainerako gai inerteak kenduta, erre litekeen frakzioaren %8o-8saz 
gainetik dira». Datu horiek, baita diskurtsoa ere, hitzez hitz 
errepikatu ditu uda honetan, Euskal Herriko Unibertsitatearen 
Udako Ikastaroetan, Donostian. «Hiri hondakinak energia 
berriztagarri eta iraunkorreko iturriak dira», errepikatu du; EFE 
albiste agentziak hitzaldia jaso, eta zabaldu du Eusko Jaurlaritzak 
errauste politikak babestu dituela; baina Jaurlaritzak ez du 
adierazpen ofizialik egin, Garmendia izan da. 

Eta EB Europako Batasunak arrazoia ematen dio Garmendiari. 
EBk 200iean argitaratu zuen energia berriztagarrietako iturrietatik 
sortutako elektrizitatea sustatzeari buruzko araua. Bertan zehaztu 
zen biomasa eta hiri hondakinen frakzio biodegradagarriak energia 
berriztagarri zirela. «Beraz, [Europako] arteztarauak energia 
berriztagarri gisa onartzen du, argi eta garbi, hala behar du eta, hiri 
hondakinen frakzio biodegradagarria, biomasa berriztagarria den 
aldetik», idatzi zuen Xabier Garmendiak Gipuzkoako hiri hondakinen 
kudeaketa planean, «hala behar du eta» nabarmenduz. Izan ere, 
hondakinak erretzea ez da aprobetxamendu hutsa, bestela batere 
baliorik ez duenari probetxuren bat ateratzea. Hondakinak erretzea, 
helburua da. Garmendiak berak askoz hobeto esplikatu zuen hori 
20o6ko otsaileko artikulu honetan: 

Gaur egun adostasun zabal bat dago: alegia, bukatu egin dela petrolio 
merkearen sasoia, eta, negutegi efektuan eragina duten gas isuriak 
gutxitzeko beharragatik, gero eta ingurumen baldintzapen gehiago izango 
dituen, eta urriago eta garestiagoa izango den energia etorkizun batera 
goazela. Energia fosilak kontsumitzeagatik sortutako negutegi efektuko gas 
isuriek planeta berotzen dutela, horri buruzko adostasun zabalak eta 
petrolioaren prezio gero eta garestiagoek hala adierazten dute. Marko 
horretan, eskura dauden baliabideak aprobetxatzea, gero eta gehiago, 
handituko den behar bat bezala ikusiko da eta, horrekin batera, xahutze 
jasanezin bezala ikusiko da energia baliabideak alferrik galtzea, adibidez 
zabortegi batean hondakinak lurperatzea. Gainera, ehuneko handi batean, 

hondakin hauek C0 2 eragin neutroa duten biomasa baldin badira, 
zabortegira botatzea, argi eta garbi, ulertezina da. 

Europako Batasunak energiari buruzko ikerketa sustatzeko, 
50.000 milioi euroko laguntza bat eman berri die zenbait enpresari. 
Diruz lagundutako ikerketa lerroetan daude honako hauek: eguzki 
energia, eolikoa, nuklearra, eta bioerregaiak eta biomasa. 2009an, 
bestalde, biohondakinei buruzko eztabaidari ekin zion Europako 
Batasunak, haien kudeaketa eta tratamendua arautzeko, eta Liburu 
Berdea izeneko lehen eskuliburu bat prestatu du, irizpideak adosten 
hasteko. Energiaren krisiari aterabide bat emateko aukera dira 
hondakinak. Instituzio eta enpresak inbertsio eta ahalegin sendo eta 
garestiak egiten ari dira hondakinetatik energia sortzeko: 
kapitalismoari errentagarriago zaio hondakinak erretzea, konposta 
egitea baino. Iturri agortezin gisa ikusten dira hondakinak: milioika 
tona sortzen dira, egunero, mundu osoan; eta konpostak ez du 
argindarrik sortzen industriarentzat. 

Beste arrazoi bat ere eman du, artikulu horretan, Garmendiak: 
biomasa erretzeak «C0 2 eragin neutroa» du. Alegia, biomasa errez, 
energia sor liteke, C0 2 isuri gabe. Horri energia berriztagarria deitzen 
zaio, eta gainera Espainiako Gobernuak diruz laguntzen ditu energia 
berriztagarriak. Beste era batera ere azaldu zuen ideia hori 
Garmendiak, 20o6ko otsailean idatzi zuen artikulu luze eta mamitsu 
hartan -ohargarria da hondakinak baliabide izatera pasatu direla 
Garmendiaren idazkeran— : «Hondar baliabide hau [alegia, 
hondakinak] ez aprobetxatzeak, alferrik galdutako energia hori 
sortzera behartuko luke; jatorri fosileko erregai birjinak erabili 
beharko lirateke, ikatza eta petrolioa edo gasa bezalako 
hidrokarburoakbatik-bat». Hondakinak ez erretzea, xahutzea da 
Garmendiarentzat eta, gainera, C0 2 isuriak gutxitzen laguntzen du, 
hondakinak erretzen ez badira, hidrokarburoak erre beharko 
direlako, eta horrek negutegi efektua bizkortuko duelako. Biribila da 
arrazoiketa. 

Garmendiak asko hitz egin eta idatzi du errausteari buruz. 
Europan 400 errauste planta daudela, urtean 50 milioi tona 
hondakin erretzen dituztela, 27 milioi pertsonarentzat energia 
sortzen dutela... Berak emandako datuak dira, asetzeraino 
errepikatuak. Galdera da: hondakinetatik sortutako elektrizitatea 27 
milioi pertsonarentzat sortzen dute, ala enpresentzat sortzen dute 
energia hori guztia? Nork du behar gorriagoa? 

ISR: saltsa guztietako perrexila 

Madrilen, Interneteko argazkian txiki eta ttattar ikusten den etxe 
batean du egoitza ISR Baliabideen Iraunkortasunerako Institutua 
fundazioak. Sortzaileetako bat izan zen Xabier Garmendia. Hara zer 
dioen ISRkbere buruaz: «Gizartearekin elkarrizketa, 
komunikabideekin konplizitatea eta komunitate zientifikoarekin 
dituen pribilegiozko harremanak dira ISR-ren identitate ezaugarriak. 
Horrek industriarentzako tresna bihurtzen du fundazioa eta 
erreferente garrantzitsua da joera berriei buruzko eztabaida 
gardenagoa eta demokratikoagoa izan dadin». Hiru jarduera esparru 
hartzen ditu fundazioak: «Kutsadura kontrolatuz ingurumena 
babestea, hondakinen kudeaketan praktikak hobetzea eta baliabideen 
kontserbazio arrazionala». 

Hondakinei dagokionez, saltsa guztietako perrexila da ISR. 
2002an sortu zen fundazioa, baina historia zaharragoa du: I993an 
sortu zen CER 3 Hondakinen Espainiako Klubean du sorburua, 
ernamuina. CERen bilakaeraren ondorio logikoa izan zen ISR 
sortzea, eta azken horrek estatutuetan jaso zuen CER berariazko kide 
izango zela fundazioan — Interneten ere agertzen dute batasun hori, 
www.isrcer.org helbidea baitu erakundearen webguneak-. 
Fundazioa eta kluba, biak aitzindari eta eragile izan dira Iberiako 
penintsulan hondakinak erraustearen aldeko politikak sustatzen, 
«elkarrizketa», «konplizitatea» eta «pribilegiozko harremanak» 
erabiliz. Ez, soilik, hondakinak kudeatzeko ardurak dituztenen 
artean; industriari ere erakutsi diote hondakinak erraustearen bide 
onuraz betea. CERek ikerketa bat argitaratu zuen 200ieko irailean, 
Europako hondakinen kudeaketari zementuaren industriak egin 
diezaiokeen ekarpena 4 izenekoa. «Kostuen aldetik, agerikoa da 
hondakinak erregai bezala erabiltzeak produkzio kostu totalak 
murriztea ekartzen duela; enpresarentzat, traba izatetik urrun, 
pizgarri bat da, are gehiago hondakinak kudeatzeagatik prezio bat 
kobratzen bada». 

Aipatu txosteneko esaldi horretan ageri denez, CER izan da 
zementuaren industriari hondakinak erretzeko bidea erakutsi dion 
eragileetako bat. Zerrenda interesgarri bat ere eman zuen ikerketa 
hartan, zeintzuk ziren indar kalorifiko gehien zuten erregaiak 5 , eta 
zehaztasun garrantzitsuak eman zizkien hondakinak erretzen hasi 
nahi zuten zementu enpresei: 

Zementu planten helburu printzipalena ahalik eta kalitate gehien eta 
kostu gutxien izango duen zementua fabrikatzea da, ez hondakinen 
kudeatzaile izatea. Hala ere, kostuak murrizteko eta komunitateari 



3 Club Español de los Residuos du berezko izena, gaztelaniaz. 

4 Contribucidn de la industria del cemento a la gestion de residuos en Europa, CER, 2001. 

5 Polietilenoaren eta petrolioaren atzetik, abereen grasak, mundruna eta kautxua dira 
indar kalorifiko handiena duten gaiak, baita erabilitako olioak, pneumatikoak, plastikoak 
eta ikatz klase batzuk ere. Haragi irinek indar ertaina dute, arropak eta egur lehorrak 
bezala. Lohiek, paper eta kartoiek eta hiri hondakinek indar kalorifiko txikia dute. 

zerbitzu bat emateko zerbitzuaren barruan, aukera bat sortu da hondakin 
kudeatzaile bihurtzeko, baita hondakin arriskutsuen kudeatzaile ere (...). 

Orain, gomendagarria ematen du hondakinak atzeman, bildu, 
identifikatu, sailkatu eta prestatzeko lana hondakinen kudeaketan adituak 
direnei uzteak. Horrela, tarteko figura bat sortzen da: hondakinak 
prestatzeko plantak. Xede hauek dituzte planta horiek: 

• Hondakin jakin batzuk era egokian kudeatzea. 

• Zementu enpresek erabiltzeko modukoak diren hondakinak bildu, 
identifikatu eta metatzea. 

Erregai alternatibo gisa erabili ahal izango diren hondakinen 
nahasketa bat egitea (...). 

Labe bakoitzerako partida berezituak prestatzea. 

Hiri hondakinekin RDF 6 hondakinetatik eratorritako fuela sor 
liteke; hitz lauz esanda, hiri hondakinetatik eratorritako erregaia. 
Hondakinak tratatzeko plantetan, hiri hondakinak bereizi, indar 
kalorifikoaren arabera multzokatu, hezetasuna kendu, eta trinkotu 
egiten dira, «balioztatzeko» propio prestatutako pakete gisakoak 
sortzeko, zementuaren industriak bere labeetan erre ditzan. Hori da 
RDF, eta hori zer den CERek azaldu dio zementuaren industriari. 

Gipuzkoan behintzat jarraitzaileak izan ditu RDFa sortzeko 
proposamen horrek, nahiz eta azken urteetan bide hori baztertu 
samar dagoen — Nafarroako hondakinen kudeaketa planak ere 
baztertu egin du aukera hori berriki, erregai horren salmenta 
bermatzeko eskaria ziurtatu behar dela argudiatuta— . Sasieta 
Mankomunitateak, Goierriko (Gipuzkoa) hondakinak bildu eta 
tratatzen dituen udalez gaindiko erakunde publikoak, deialdia egin 
zuen 2000 urteko maiatzean. Hitzez hitz, honela zehaztu zuen 
mankomunitateak deialdia: «Legazpiko ontzi arinak bereizi eta 
sailkatzeko plantan baztertutako hondakinetatik eratorritako 
erregaia, edo berreskuratutako erregaia, erabilita, [zementu 
fabriketako] clinker labeetan balioztatze energetikoa egiteko 
esperientzia pilotu bat burutzeko kontratua». 200oko uztailaren 
lçan, DPA Desarrollo y Proteccion Ambiental SL enpresari, Xabier 
Garmendiak sortutako horri, esleitu zitzaion lehiaketa. 108.898,59 
euroko aurrekontua zuen proiektua diseinatzeko lanak, eta sei 
hilabete eman zizkioten proiektua aurkezteko. Gipuzkoako Aldizkari 
Ofizialean argitaratu ziren lehiaketaren deialdia eta esleipenaren 
jakinarazpena; esperimentu pilotuari buruzko beste informaziorik ez 
da ageri aldizkarian. 

CER hondakinetatik eratorritako erregaiei buruzko ikerketa 
hura egiten ari zen bitartean, eta Sasieta Mankomunitateak 
esperientzia pilotu hura abiatu zuen garai berean, hasi zen 
Gipuzkoako Foru Aldundia hiri hondakinen kudeaketa plana 
eztabaidatzen. Plan horretan ere eragin du ISRk, CERen 
ondorengoak: Foru Aldundiak topaketa itxi bat antolatu zuen 
2004an, Miramar jauregian, Donostian, eta ekitaldira gomitatu 
zituen ISRko bi kide: Rafaello Casu eta Gerhard Vogel. CERen 
txostena irakurrita, eta Gipuzkoako hondakinen kudeaketa plana 



6 Residue derived fuel, jatorrizko ingelesez. 

ezagututa, susma liteke bi lagun horien gomendioak zer-nolakoak 
izan ziren. Gainera, aspaldiko ezaguna da ISR diputazioan: instituzio 
publikoaren Prebentzio eta Kudeaketarako Behatokiak ISRk 
bildutako informazioa erabili ohi du. Eta Nafarroako hondakinen 
kudeaketa planari buruzko eztabaida guztia eta dokumentazio 
gehiena ISRk gidatu eta aurkeztu du. Espainian eta Herrialde 
Katalanetan ere gidatu ditu hondakinen kudeaketari buruzko 
eztabaida prozesuak. 

Deigarria ere ez da. ISR fundazioko bazkideen artean daude, 
besteak beste, Bilboko Udala eta Nafarroako Gobernua, Cementos 
Lemona, Endesa, Guascor, Hera Holding, Sigre, Sener, eta beste 
asko 7 . Bizkaiko Foru Aldundiak ere elkarlan hitzarmen bat sinatu 
zuen ISR fundazioarekin, 2004an, eta Iosu Madariaga Ingurumen 
diputatua ordezkari izendatu zuen ISR-ren patronatuan 8 . «ISR 
I993an sortu zen, eta ingurumenaren alorrean jarduera zabala izan 
du, ezagutzaren eta hondakinen kudeaketaren planifikazioan batik- 
bat; kalitate profesionala ezaugarri orokor izan du, eta horrek 
prestigio handia eman dio nazioarte mailan», horrela arrazoitu zuen 
Bizkaiko Foru Aldundiak hitzarmena — ñabardura, egin beharrekoa 
da: I993an sortu zena ez zen ISR, CERbaizik— . Zementuaren eta 
energiaren industriekin zerikusi zuzen edo zeharkakoa duten beste 
pertsona batzuek ere harremanak dituzte ISR-rekin; Nicolas 
Gaminde Cementos Lemonako burua ISRko patronoa da, esaterako, 
Jose Ignacio Elorrieta ISR fundazioko bazkide eta Cementos Portland 
Valderribas taldeko Ingurumen arduraduna bezalaxe. FCC taldeko 
kideak dira biak, bide batez. 

«Nahiz eta Europako araudiek ulertzen duten zabortegien eta 
erraustearen aurreko aukera izan behar duela birziklatzeak, gaur 
egun aukera hori ez da lehiakorra beste batzuen aldean». ISRk 
birziklatzeari buruzko konbentzioa antolatu zuen, 2004ko azaroaren 
nn eta I2an, Barakaldoko BECen (Bizkaia), eta esaldi horrekin eman 
zuen aurkeztera topaketa. Esaldia irakurrita, begien bistakoa da 
ISRren target nagusia, publikoa, zein den. Konbentzioaren 
aurkezpen oharrak asko erakusten du, eta parte-hartzaileen 
zerrendak gehiago. Laguntzaileen artean agertzen dira enpresok: 
Cementos Lemona -babesleen artean lehendabizikoa agertzen da, 
ezkerrean eta goian— , Ecoembes, Bizkaiko Foru Aldundia, Vodafone, 
Trienekens, Cisimelec, Cicloplast, Tradebe, Sufi, Oficemen 9 , 
Ecovidrio, Aspapel, Tetrapak, Cator, Reciclaer, Valorsul, Sigre eta 
diptikoaren Interneteko bertsioan ondo ikusten ez den beste bat. 
Enpresa batzuen asistentzia ulertzekoa da, baina zer egiten du 
Vodafonek zerrenda horretan 10 ? Eta zementu enpresak, zergatik 

7 Argigarria da jakitea Sener dela Zabalgarbi errauste plantaren heren baten jabea. 

8 Iosu Madariaga, Bizkaiko Foru Aldundiaren ordezkari gisa, Zabalgarbiko presidente da 
2009ko irailaz geroztik. 

9 Zementuaren Ofizialak da Oficemen, zementu enpresen patronala. 

10 Agerikoa da sakelako telefonoen ekoizleek arazo bat dutela sortutako hondakinekin. 
Iberiako penintsulan, pertsonak baina eskuko telefono gehiago daude dagoeneko. Arazo 

joaten dira birziklatzeari buruzko konbentzio batetara? 

ISRk dozenaka txosten ekoizten ditu industria sektore 
ezberdinentzat, baita zementu industriarentzat ere. Santiago 
Palomino Guzman ISRko zuzendari teknikoak, esaterako, azterketa 
zuzendu zuen zementuaren industrian erregai fosilen ordezkoak 
erabiltzeko aukerei buruz. Cemento-Hormigon aldizkariak 
azterketaren laburpen hau eman zuen 20ioean: 

Azterketa honen funtsezko helbuma da balioztatuak izan daitezkeen 
hondakin tipo ezberdinen helburua ezagutzea. Batik-bat, berrerabiltzen 
edo birziklatzen ez diren eta egun, gehienbat, zabortegietan uzten diren 
hondakinak aztertu dira, eta zementu plantetan erabil ote litezkeen ere 
neurtu da. Clinker 11 labeetan energia sortzeko balioztatu daitekeen 
hondakinen zerrenda oso luzea da, erre litezkeen hondakin ia guztiak sar 
baitaitezke. Ez dira aztertu guztiak; dagoeneko kudeaketa azpiegitura 
zehatzak dituzten hondakinak aztertu dira, eta, orain edo denbora gutxi 
barru, deuseztatzeko beste bide batzuen aldean abantailak eskaintzen 
dituztenak ere aztertu dira. Azterketa honetatik ondorioztatzen da, 
zementu plantetan erabiliak izateko ahalmen handiena duten hondakin 
fluxuak direla hiri hondakinetatik deribatutako erregaiak. Horiek lortuko 
lirateke oraingo tratamendu plantetako errefusetatik; milioi bat tona baino 
gehiago dira, urtero, errefus horiek, eta zabortegietara eramaten dira egun. 

Zementuaren sektorean erregaifosilak aldatzea. Hondakinak 
botatzea gutxitzeko aukera 12 du izena Palominok zuzendutako 
ikerketak. ISRk seinalatu dio mauka gozoa zementuaren industriari: 
«Hiri hondakinetatik eratorritako erregaiak milioi bat tona baino 
gehiago dira». Hamar bat urte lehenago, CERek seinalatu zuen bide 
bera ibiltzen du ISRk. Baina ez da hori izan ISRk zementuaren 
industriarentzat egin duen ikerketa bakarra. Beste 30 bat 
elkarterekin batera, Oficemen eta ISR elkarlanean aritu dira @02 
izeneko proiektuan. Helburu hau aitortu dio ikerketari: «Enpresaren 
alorrean, negutegi efektuko gasen isuriak Kyotoko Protokoloak 
agindutakoa baino gehiago murriztea». ISRk 2009an eman zituen 
@02 proiektuaren ondorioak, eta Cemento-Hormigon aldizkariak 
lau ideia hauetan laburtu zituen: 

1) Energia berriztagarriak sustatzea. 

2) Karbono hobiak ugaritzea. 

3) Arautu gabeko industrian isurien komertzioa sustatzea. 

4) Eta, nola ez, «hondakinetan dagoen energia gero eta 
gehiago, eta gero eta hobetoago, aprobetxatzea». 

Beste ideia hau ere utzi zuen @02 proiektuak: «[C0 2 isuriak 
gutxitzeko] Beharrezko izango da egokitzapen teknologiko sakona 
egitea. Egokitzapen horrek ezin du oinarritu banakakoen ekintzetan 
[enpresek banaka egindakoetan, alegia]; erakunde pribatu eta 
publikoen arteko lan komuna beharko da, karbono gutxiko 
gizarterako trantsizioa ondo egin nahi bada». Irabaziak izan diren 
bitartean, kutsatzea libre izan da; ingurumenarekiko ardurak 



izan litezke gailu guzti horiek, edo baliabide bat. Hortik interesa. 

11 Labean kareharria, buztina eta burdin oxidoa 1.500 gradu zentigradu ingurutan kiskalita 
lortzen da clinkerra. Tarteko produktu bat da, ehotuta zementua egiteko erabiltzen dena. 

12 La sustitucidn de combustibles fosiles en el sector cementero. Oportunidad para reducir 
el vertido de residuos, jatorrizko gaztelaniaz. 

hartzeko garaia iritsi denean, ordea, instituzio publikoei «lan 
komuna» eskatu die industriak edo, haren izenean, ISRk, hondakin 
saltsa guztietako perrexilak. 

Petrolio berria, hondakinak 

IEA 13 Energiaren Nazioarteko Agentziaren arabera, 2030erako, %45 
handituko da energia eskaera 14 . Arazo bat du kapitalismoak 
energiarekin, eta hondakinekin konpondu nahi du. Ez hondakinekin 
bakarrik, baina baita haiekin ere. Europako Batasunak kopurutara 
eraman du hondakin organikoek zenbat energia sor dezaketen: 
202orako, Europako energia berriztagarriek sortutako energiaren %y 
sor dezakete hondakin organikoek, energia sortzeko erretzen badira, 
edota, konpostatuz gero, digestio anaerobioa egiten bada. Ez da 
izugarria, baina bada zerbait. 

«Kontsumoa haziko den horizonte bat dugu aurrean; 
efizientzia energetikoa sustatzeko politikekin mugatu beharko da 
kontsumo hori, eta mix batekin bermatu beharko da: erregai fosilak, 
nuklearra eta berriztagarriak. Behar dugu mix hori, bestela ezingo 
diogu kontsumoari erantzun». Josu Jon Imaz Petronorreko 
presidenteak 2009ko EHU Euskal Herriko Unibertsitatearen Udako 
Ikastaroetan esandako hitzak dira horiek. Zer gertatzen zaio 
petrolioari, hura ustiatzetik bizi den enpresetako baten presidenteak 
energia nuklearra eta berriztagarriak aldarrika ditzan? Bukatzear 
dela. Petrolio merkearen amaiera ezagutuko du belaunaldi honek, eta 
horregatik izendatu dute Imaz Repsoleko Energia Berrien Saileko 
arduradun. Sail horretatik, Europapress agentziaren arabera, 
«bioenergia eta energia berriztagarrien alorrean aukerak atzeman, 
proiektuak zehaztu eta negozio ekimenak» burutuko ditu Imazek. 
Energia Berrien Sail hori sortu berria da, eta helburu izango du, 
Repsolen hitzetan, «energiaren etorkizun dibertsifikatuago bat, C0 2 
igorpenetan hain intentsiboa izango ez dena», sustatzea. 

20ioean, apirilean, Iruñean izan da Luc VVerring, Europako 
Batasuneko Energia Berriztagarrien Batzordeko zuzendari ohia. 
Berria kazetak elkarrizketatu zuen VVerring: «Erregai fosiletan 
jatorria duen energia benetan garestia da. Beraz, hemendik denbora 
gutxira, alboratu egin beharko da». Beste ohar bat ere utzi zuen 
VVerringek, kontuan hartzekoa hau ere: «Isurtzen den C0 2 aren erdia 
baino gehiagok energiaren ekoizpenean du jatorria». Petrolioak 
pagotxa izateari utzi dio, eta C0 2 mordoa isuri behar da egungo 
energia produkzioari eusteko. 

BPG Barne Produktu Gordinaren gorabeherak eskuetan 
hartzen badira, argi ikusten da energia kontsumoarekin batera 
doazela: BPG gora badoa, energia kontsumoa gora doa — eta baita 
hondakinen sorrera eta C0 2 isurien kantitatea ere-; eta BPG behera 
badoa, energia kontsumoa jaitsi egiten da — baita hondakinen sorrera 

13 International Energy Agency, jatorrizko ingelesez. 

14 Petroliotan neurtuta, gaurko 11.700 tona petrolio kontsumitzetik, 17.000 tona 
petrolioren adinakoa kontsumitzera igaroko da mundua 2030ean, IEAren arabera. 
Besteak beste, Txinaren, Indiaren eta Brasilen kontsumo eskaera geldiezinak ekarriko ei 
du hazkunde orokor hori, mundua eusteko gai bada. 

eta C0 2 isuriak ere— . «Energia lehiakorra behar dugu», ziurtatu du 
Imazek: «Industriak energia lehiakorrik ez badu, lana eta lanpostuak 
galduko ditugu». 

Espainian bada elkarte bat, AEGE 15 Energia Kontsumo Handia 
duten Enpresen Elkartea izenekoa. Zementu enpresak, besteak beste, 
AEGEko bazkide dira, eta Javier Penacho da elkarteko 
presidenteordea. «Energiaren prezioa funtsezkoa da, herrialde 
bateko enpresen lehiakortasunagatik», utzi du idatzita Penachok 
Cinco dias kazetan. Energia berriztagarriek etorkizun argirik ez dute, 
kontsumo behar handiak dituztenentzat behintzat: «Egoera ez da 
jasangarria energia elektrikoa lehengai funtsezko dutenentzat, 
AEGEko bazkideentzat, esaterako. Nazioarteko lehiak jartzen dizkie 
lehengaiak erosteko eta produktuak saltzeko prezioak. Haiei 
gelditzen zaien bakarra da biziraun, inbertitu eta hazteko kudeaketa 
efikaza egitea, elektrizitatea edo bestelako lehengaietan gaingasturik 
ez ordaintzeko». Energia lehengaia da — Espainian, lehengai garestia, 
gainera— , eta produktuak garestitzen ditu horrek. Esan liteke, 
Penachoren ikuspegitik, «elektrizitatean gaingasturik ez 
ordaintzeko», AEGEko enpresentzat edozer dela zilegi, baita 
hondakinak erretzea ere. Bizirautea dago jokoan, ez da broma. 

Edozer gauza, baita energia nuklearra sustatzea ere. «Edo 
merkatutik lortzen dituzu energia nuklearraren prezioak, edo ezingo 
zara lehiatu», esana du Penachok. AEGEk energia eta hezkuntzari 
buruzko XXIV. jardunaldietara eraman zuen ideietako bat da hori: 
«Egungo nuklearren baliagarritasun aldia luzatzearen oinarria ezin 
da zalantzan jarri». Horrela luzatu zioten bizitza Garoñako zentral 
nuklearrari (Burgos, Espainia). Imazek ere ez du ahazten energia 
nuklearra: «Energia nuklearra ez da konponbidea, baina ez badiegu 
erantzuten munduko 430 zentral nuklearrei — baliagarritasun 
aldiaren amaierara gerturatzen ari dira haietako asko— , arazoaren 
parte izango dira. Ez naiz inozoa. Ez da erraza instalazio berri bat 
irekitzea. Egun daudenei, teknologiari, ahalmenakhanditzeari... 
buruz ari naiz». Sener enpresako buru Jorge Sendagortak ere argi 
hitz egin du gaiaz: «Energia nuklearra indartsu itzuliko da». 

Xabier Garmendia ere ez dabil urrun nuklearraren apologiatik. 
20ioeko urrian hitzaldia eman zuen Donostian, Miramonen, 
CIDETEC-ek antolatutako Ibilgailu elektrikoaren erronkak eta 
aukerak Euskal Herrian topaketetan. Josu Jon Imazekin eta 
Cegasako eta Euskal Automozio Klusterreko ordezkariekin agertu zen 
argazkian — azken bi enpresa horiek Repsolekin eta Eusko 
Jaurlaritzarekin elkarlanean dihardute, Luis Alberto Aranberri 
Amafmo-ren hitzetan, ibilgailu elektrikoa kaleratzeko— . Amatiñok 
berak idatzi zuen topaketako kronika bat, eta Petronorrek bere 
webgunerako berreskuratu zuen kronika. «Mix energetikoan esku 
hartzeko eskubidea irabazi du energia nuklearrak», adierazi zuen 
Garmendiak Donostian, Amatiñok dioenez. Energia nuklearrak 



15 Asociacion de Empresas con Gran Consumo de Energia, jatorrizko gaztelanian. 

«frogatutako fidagarritasuna» duela eta hondakinek «goi 
fidagarritasuna» dutela ere esan bide zuen. Izan ere, Garmendiaren 
hitzetan, «energia paradigma berri» baten aurrean dago gizartea; 
petrolio alboratu da, jada, kontsumo nagusietatik, eta gasak ordeztu 
du, behin-behinekoz. Amatiñok hala idatzi du: «Energia 
sailburuordeak proposatutako mix energetikoa berriztagarriek (%30- 
40), nuklearrak (9625-40) eta gas naturalak (%25~4o) osatuko omen 
dute epe ertainean. Baina gas naturala behin-behinekoa baino ez 
omen da, trantsiziokoa, eta luzera berriztagarriak eta nuklearra ez 
bide dira geldituko». 

Baina energia nuklearra aldarrikatzen ari direnak ez dira 
«inozoak», Imazek dioen legez. Badakite planta nuklear berriak 
irekitzea garestia eta zaila dela — Petronorreko presidentea kexu 
agertu zen iazko EHUren Udako Ikastaroetan, Iberdrolak 
Ingalaterran irekiko dituelako zentral nuklear berriak, eta «jakintza» 
horrek ihes egingo duelako atzerrira; Garmendiak berak, 20ioean, 
Donostian, iradoki du zentral berriak ireki, agian ez, baina oraingo 
zaharren ordez berriak jarri beharko direla, Imazen ildotik hori ere— . 
Haizeak energia nuklearraren alde putz egin artean, gasa eta energia 
eolikoa dira petrolioaren ordezkapena indartzeko erabiltzen ari diren 
bi iturri nagusiak. Gasaren problema da garestia dela; eta energia 
eolikoaren problema da ez duela iraunkortasunik, ez duela energiarik 
sortzen haizerik ez badabil 16 . AEGE bezalako elkarteek — energia 
guztiaren %15 kontsumitzen dute elkarte horretako bazkideek— 
zalantza handiak dituzte gasak eta eolikoek marrazten duten 
etorkizunaren aurrean. Horregatik nahi dute energia nuklearra. 
Baina, ezin bada, ziklo konbinatuak ere eraginkorrak dira, nahi 
denean piztu eta nahi denean itzali litezkeelako eta, hartara, energia 
berriztagarriek ezin dutenean erantzun, eskari handia dagoenean 
alegia, energiaren hornikuntza bermatzen dutelako. Energia 
eolikoarentzat, esaterako, ziklo konbinatuko zentralak primerako 
osagarriak direla aipatzen ohi da. Hondakinak erretzea ere, bistan da, 
baliagarri da, «energia efizientzia» hobetzen duen neurrian. 

Nafarroako hondakinen kudeaketarako azken planaren 
inguruan egin ziren eztabaidetako batera gonbidatu zuten Jordi 
Renom, Kataluniako Hondakinen Agentziako Hondakinen Kudeaketa 
Ataleko zuzendaria. Hara nola ikusten duen erraustea Renomek, 
bilera hartako aktaren arabera: «Hondakinetatik energiarako 
trantsizioaren markoan hausnartu behar da errausteari buruz. Ezin 
da planteatu erraustea bai, edo erraustea ez. Energia krisiaren eta 
aldaketa klimatikoaren markoan kokatu behar da». Ideia bera 



16 Castejon eta Gasteiz artean REE Espainiako Sare Elektrikoak — Red Electrica Española— 
eraiki nahi duen goi tentsioko linea ere, nolabait, behar horri egokitzen zaio. Energia 
berriztagarrien bidez sortzea espero den energiari irtenbide azkarra emateko xedea 
sumatzen da atzean. Hori aski ez, 20ioeko urrian Espainiako Gobernuak jakinarazi du 
Kantabriako itsasotik Frantziarekin lotura egingo duen tentsio linea bat egiteko asmotan 
dabilela, Europako sare elektrikoarekin lotura hobea egiteko; energia kontsumitzaile 
handien aspaldiko eskakizuna da hori, Frantziarekiko lotura elektrikoak hobetzea. 

errepikatu zuen Carlos Martinez Orgado ISRko presidenteak 
topaketa haietako batean: «[Erraustea] Erregai fosilen alternatiba da, 
eta aldaketa klimatikoaren aurkako borrokan laguntzen du». 

Espainiako Gobernuak ere argi dauka hondakinak petrolio 
berria direla. Energia berriztagarrien plan berria zirriborratu du 
gobernuak, 2011-2020 aldirako. Eta hor sartu du «biomasa, biogasa 
eta hondakinak» izeneko atal bat. Gobernuak argi du hondakinak, 
baita hondakin organikoak ere, energia direla, energia berriztagarria 
gainera — Espainiako hondakinen planak zehazten du, esaterako, hiri 
hondakinen errauste planten ahalmena %35 handitu behar dela 
20o6tik 20i2ra bitartean— . Lau jarduera proposatu ditu atal 
horretan, haietako bi zuzenean hondakinei lotuta. «Hondakinetatik 
erre daitekeen frakzioa zabortegietatik desbideratzea sustatzea» 
izena du jarduera ildo batek, eta «Berreskuratutako Erregai Solidoen 
erregistroa sortzea» izena du besteak. Lehen ildoaren xedea argia da: 
egun zabortegietara botatzen den hondakinen kopurua murriztea, eta 
«balioztatze energetikoa» sustatzea. Beste erregistro hori zertarako 
sortu nahi duen ere azaldu du gobernuak: «Hondakinetatik sortutako 
erregaien merkatu bat sortzea». Alegia, hondakinak erregai gisa 
erabili nahi dituztenek erregistro batera jo ahal izatea, beroriek non 
eros ditzaketen aztertzeko. Gogoratu, CERek 200iean erakutsi zuen 
RDF hondakinetatik eratorritako fuelarekin, eta Sasieta 
Mankomunitatearen esperimentuekin. 

Energia berriztagarriei buruzko gobernuaren planaren 
zirriborroak hauxe dio hondakinen ustezko garapenari buruzko 
atalean: «Ulertu da zementuaren sektorean hondakinak erregai 
bezala erabiltzeak hazkunde nabarmena izango duela». Gobernuak 
dio, gainera, «balioztatzea» egingo duten «aktore berriak» agertuko 
direla heldu den hamarkadan. Egun dauden errauste planta 
egitasmoak ez bide dira aski izango, gobernuaren ustez, «uste 
izandakoak baino errauste planta gehiago» beharko direla baitio. Eta 
aipagai du «tramitazio administratiboen konplexutasuna» errauste 
planta berriak eraikitzeko. Pentsatzekoa da, beraz — ondorio logikoa 
besterik ez da hau— , gobernuak «tramitazio administratiboen 
konplexutasuna» arindu nahiko duela, «uste izandakoak baino 
errauste planta gehiago» behar direnez. Argi dago, beraz, 
administrazio publikoaren joera zein izango den datorren 
hamarkadan, gauzak aldatu ezean. 

Eta ezin da beste datu bat ahaztu, Josu Jon Imazek esan zuena 
gogora ekarriz: «Energia baliabideak dauden tokian ez dago 
kontsumorik, eta kontsumoa dagoen tokian ez dago energia 
baliabiderik». Etorkizunean gatazka ugariren iturri izango da, 
dagoeneko ez bada — Irak eta Afganistango gerrak eta Europako gas 
hornikuntzan Errusiarekin izandako arazoak gogoratzea besterik ez 
dago— , energia hornikuntza. Are gehiago Euskal Herria den bezalako 
herrialde txiki eta baliabide urrikoan. 20o8an, Araban, Bizkaian eta 
Gipuzkoan kontsumitu zen guztiaren %5,5era ez zen iritsi bertan 

sortutako energia produkzioa. Horrek esan nahi du %94 inportatu 
zela kanpotik. EEE Euskal Energiaren Erakundeak eman zuen datua 
2009an — zehaztu zuen Petronorren planta eta Bahia de Bizkaia gas 
planta energetikoaren datuak ez zituela aintzat hartu zenbaketa 
horretan. %5,5 horretan zenbatu zuen, ordea, Zabalgarbiko plantaren 
energia sorrera— . 

Testuinguru horretan, argi ikusten da hondakinak petrolioa 
direla, urre beltz berria; are gehiago Euskal Herria bezalako 
kontsumo indizeak eta produkzio baliabide urriak dituzten 
herrialdeetan. Industria ederki jabetu da horretaz, baina 
herritarrak... Zer dakite herritarrek eztabaida honetaz? Gordetzeko 
moduko galdera egin zuen AEGEk 20o8an, Energia eta gizartea 
jardunaldietan: «Gizartea benetan gai da honi guztiari buruz behar 
den guztia jakiteko, eta hain gai konplexuari buruz erabakitzeko?». 
Ez, jendea inozoa da. Horregatik ez du ulertzen zergatik erre behar 
diren hondakinak. 

Zementuaren bi itu 

ISRk eta zementuaren sektoreak elkarlanean garatu zuten @02 
proiektu hura Jose Ignacio Elorrietak zuzendu zuen. ISRko 
Iraunkortasunerako zuzendari exekutibo izan zen Elorrieta, eta 
bertako kide izaten jarraitzen du. Hori baino askoz gehiago da, ordea. 
Curriculum ikusgarria du: Madrilgo Konplutense Unibertsitatean 
Zientzia Biologikoetan doktore egin zen; Bioelektromagnetismoa, 
Ingeniaritza Biomedikoa eta Ingurumen Fiskalitatean graduondoko 
espezializazioak egin zituen. Kargu publikoak ere izan ditu Elorrietak. 
Nafarroan, Osasun Institutu Publikoko zuzendari izan zen, eta 
hainbat departamenturentzat lan egin: Osasuna eta Ongizatearentzat 
eta Ingurumenarentzat, esaterako. Espainiako Gobernuko hiru 
ministeriorentzat, bederen, lan egin du, bestalde: Osasuna eta 
Kontsumoarentzat, Hezkuntza eta Zientziarentzat, eta 
Ingurumenarentzat. Nazio Batuen Erakundearentzat eta Osasunaren 
Munduko Erakundearentzat aholkulari gisa aritu izan da hainbat 
hitzalditan, baita Europako Batzordearentzat eta Europako 
Ingurumen Batzordearentzat ere. 

Iduri luke nahi duen tokian lan egin dezakeela Elorrietak, 
curriculum horrekin. Lanpostu berria du, eduki ere, 2009tik: 
Cementos Portland Valderribas taldean Ingurumen eta 
Iraunkortasun zuzendari nagusia da. « [Elorrietaren kargu hartzeak] 
Erakusten du [Cementos Portland Valderribas] taldearen estrategia 
aldaketa eta aldaketa klimatikoaren kontrako borrokaren, 
osasunaren eta iraunkortasunaren alorretako politika 
aurreratuenekin lerrokatzeko konpromisoa». Zementu enpresaren 
C0 2 isuriak 300.000 tona gutxitzeko erronka hartu du Elorrietak. 
Hori adierazi du, bederen, FCC Fomento de Construcciones y 
Contratas enpresa taldeak. Izan ere, FCCren filial ugarietako bat da 
Cementos Portland Valderribas. Azken buruan, FCC izan zen 
Elorrietaren «fitxajearen» berri eman zuena. 

Jakingarri da, bide batez, Zabalgarbi errauste plantaren heren 
baten jabea dela FCC. 

Baina Elorrieta bakarra balitz... Zementuaren lobby-aren eta 
haren adarkaduren beste erakusgarri bat da Jose Maria Etxarri, 
Tecnaliako presidente ohia. Cementos Rezolako ohorezko 
presidentea da Etxarri, eta Sociedad Financiera y Minera SAko 
presidente izan zen. 2002tik 20ioera, Gipuzkoako Merkataritza 
Ganberako presidente izan da. Baita Norvegiako kontsul ere 
Donostian. Baita Orfeon Donostiarrako presidente ere. Baita Inasmet 
Fundazioko patronatuko presidente ere. Baita Mutualiako 
presidenteorde ere. Eta baita gauza gehiago ere. 



-20- 



Baita Nafarroan ere 

Gipuzkoan errauste planta bat eraikitzeko asmoa dagoela jakin 
zuelarik, halaxe galdetu zuen duela hilabete batzuk Euskal Herrian 
izan zen katalan batek: «Inguruan ba al da zementu industriarik?». 
Bai, bada: Cementos Rezolak Añorgan (Donostia) du fabrika, 
Gipuzkoako Foru Aldundiak errauste planta eraiki nahi duen lekutik 
hamar kilometro baino gutxiagora. «Katalunian, errauste plantak 
dauden tokietan, zementuaren industria dago», bota zuen katalanak. 
Bateko eta besteko datuak gurutzatuz gero, hauxe ikus daiteke: 
Galizian errauste planta bat dago, Cerceda herrian, eta 
Sogamak kudeatzen du. Tudela Veguin enpresak 
zementu fabrika dauka A Coruñan, errauste plantatik 
30 bat kilometrora. 

Espainian bi errauste planta daude, bat Kantabrian eta 
bestea Madrilen. Kantabriakoa Urbaserrek kudeatzen 
du, eta Meruelon dago. Handik 41 kilometrora dago 
Cementos Alfaren zementu fabrika, FCCren filiala. 
Beste errauste planta Madrilen dago, Alcala de 
Henaresen, eta Tirmadridek kudeatzen du; Madrilen, 
noski, badira zementu fabrikak ere, lau bederen. 
Herrialde Katalanetan badaude bost errauste planta. 
Tarragonan dago bat, Sirusak kudeatzen duena; 
Uniland 17 enpresaren zementu fabrika bat dago handik 
45 kilometrora, Vilanova i la Geltrun. Sant Adria de 
Besosen dago beste errauste planta bat, Bartzelonan; 
Uniland enpresaren beste zementu fabrika dago 
Sitgesen, Sant Adria de Besosetik 7 kilometrora. 
Bartzelona probintzian bada beste errauste planta bat, 
Mataron, TRMk kudeatua, Sitges herritik 30 bat 
kilometrora dagoena. Laugarren errauste planta 
Gironan dago eta Trargisak kudeatzen du. Horixe da 
zementu fabrikak urrutien dituena, ehun bat 
kilometrotara. Mallorkan dago, irlan, bosgarren 
errauste planta, Tirmek kudeatzen duena; Son Reus 
herrian dago errauste planta, eta 20 kilometro eskasera, 
Llosetan, Cemex enpresaren zementu fabrika. 
• Melillan bada beste errauste planta bat, Remesak 
kudeatua. 

Euskal Herrian errauste planta bakarra dago, oraingoz 
behintzat. Bizkaian dago, Alonsotegin, Zabalgarbiko 
errauste planta, VTR Valorizacion y Tratamiento de 
Residuos FCCren filialak kudeatzen duena; 18 kilometro 
ingurura du Cementos Rezola enpresaren 



17 Cementos Portland Valderribas taldeko filiala da Uniland. FCC taldearen barruan dago, 
beraz. 

Arrigorriagako fabrika, eta 25 kilometro ingumra 
Lemoako fabrika, Cementos Lemona 18 . 

Euskal Herrian eraikitzekotan diren bi errauste planta berriek 
ere hurbil dituzte zementu enpresak: Gipuzkoan, Zubietan eraiki 
asmo dute errauste planta, Cementos Rezola fabrikatik hamar 
kilometro baino gutxiagora; Nafarroan ez da oraindik zehaztu 
kokalekua, baina Olaztin dago Cementos Portlanden fabrika bat. 
Araban, aldiz, ez da ez zementu fabrikarik, ez errauste plantarik. 

Artikulu honen lehen zirriborroa 20ioeko maiatzean amaitua 
zegoen. Artean, teoria horri jarraiki, galdera argia zen: zergatik 
Nafarroan ez dago errauste planta egitasmorik, baldin eta Olaztin 
zementu fabrika baldin badago? Galderak erantzuna jaso zuen 
artikuluaren lehen zirriborroa amaitu eta bi aste eskasera: 
Nafarroako Gobernuak ia bi urteko gogoeta prozesu baten berri eman 
zuen 20ioeko ekainaren hasieran. Ondorioa? Errauste planta bat 
eraiki behar zela. Baita Nafarroan ere. 

ISR institutuko kide esanguratsuek parte hartu dute, behin 
berriro ere, Nafarroako hondakinen plana diseinatzeko lanean: 
Carlos Martinez Orgado, Santiago Palomino, Anabel Rodriguez eta 
Ignacio Elorrietak, besteak beste. ISRkberakjarraipena egiten die 
errauste plantei; bestalde, Iberiako penintsulako erakunde publikoen 
artean, hondakinen kudeaketa planak egiteko orduan, erreferentzia 
saihestezina da ISR. Nafarroa ez da salbuespena izan. ISRk gidatu du 
hondakinen plana idazteko prozesua, eta ISRk bildu eta proposatu 
ditu hainbat txosten eta eztabaida. Nafarroako Gobernuak berak 
honela aurkeztu zuen planaren eztabaidari buruzko informazioa: 
«Hondakinen plana egiteko prozesuaren aurretik, zenbait bilera eta 
eztabaida egin dira, hondakinen sektoreko iritzi-liderren artean, ISR- 
CER institutuak gidaturik, eta hor zehaztu dira planaren oinarri 
izango diren giltzarriak». 

ISRk egindako lanaren adierazle modura: Nafarroako 
hondakinen planari eranskin moduan gehitu zaizkion txostenen 
artean errausteari buruzko informazio zehatzak daude — 
Zabalgarbiko ingurumen baimen integratua, errauste planten 
igorpen mailei buruzkoak, Erresuma Batuko Osasuna Babesteko 
Agentziaren errauste plantei buruzko txostena...— . Atez ateko 
hondakinen bilketari eta konpostatzeari buruzko txosten apartekorik 
ez dute aurkeztu, baina. 

Datozen urteetan hamazazpi bat errauste planta eraikitzeko 
asmotan da AEVERSU 19 , errauste planten kudeatzaileak batzen 
dituen erakundea. ISR institutuaren laguntza estimagarria izango du. 
Carlos Martinez Orgado industria ingeniari eta ISRko zuzendariak, 
20o8an, halaxe berretsi zuen El Pais kazetan, errauste plantek 



18 Cementos Portland Valderribas taldeko filiala da Cementos Lemona. FCC taldearen 
barruan dago hori ere. 

19 Asociacion Española de Valorizacion Energetica de los Residuos Solidos Urbanos, 
jatorrizko gaztelaniaz. 

sortzen duten eztabaidari bumz galdetuta: «Ez da eztabaidagarria. 
(...) Helburua da 202oan hondakinak birziklatu edo ongarri bihurtu 
edo ezabatzea energia sortuz. Errauste plantek konpontzen dute hori: 
hondakinak erre eta energia sortzen dute. Gizartearentzat beharrezko 
formula da hori, are gehiago orain energia iturri alternatiboak 
bilatzen diren honetan». Ez dago zalantzarik, beraz, ISR institutuak 
zer aholku emango dien haren zerbitzua kontratatzen duten 
erakunde publikoei. 

Hori da Nafarroan gertatu dena. Eta errauste planten eta 
zementu fabriken arteko harremanera eramaten du horrek berriz. 
Izan ere, aski frogatu da zementu industriaren eta ISR-ren arteko 
harremana. Beste katalan hark esan zuenera itzulita, harreman hau 
agian kointzidentzia hutsa izan liteke, edo agian ez; agian katalan 
haren intuizioa ez zen oso okerra izango. Baina, hala balitz, zergatik 
oheratzen dira zementu fabrikak errauste plantekin? 

Amodiozko istorio bat, zementu eta hondakin 

artean 

Nola sortu da zementuaren eta hondakinen arteko amodiozko 
istorioa? Oficemen elkarteko Ingurumen eta Teknologia zuzendari 
Pedro Mora Perisek hitzaldi batean erantzun zuen galdera hori, oso 
argi eta zehatz erantzun ere, 2009ko urte bukaeran, Iruñeko Baluarte 
Jauregian: «Ezin diogu geure buruari onartu gure hondakinen %6o 
zabortegietara bidaltzea, haietatik oso beharrezkoa zaigun energia lor 
dezakegunean». Xabier Garmendiak ematen dituen ehunekoekin eta 
diskurtsoarekin duen antza harrigarria da? 

Hitzaldi berean mintzatu zen Jose Antonio Garcia, Cementos 
Portland Valderribas taldearen Olaztiko (Nafarroa) fabrikako 
zuzendaria. Helburu argia azaldu zuen 20i5erako: Olaztiko zementu 
fabrikako erregaien %40 «alternatiboak» izatea 20 ; hots, erregai 
fosilen %40 beste erregai batzuekin ordezkatzea. «Zementu enpresen 
erronka handia da lekuko administrazioekin eta administrazio 
autonomikoekin adostea birziklatu edo berrerabili ezin den 
hondakinen partea balioztatzea [alegia, energia ateratzeko 
erraustea]: kimaketetako errefusak, araztegietako lohiak eta bestela 
zabortegietan bukatuko duten hiri hondakin solidoak, adibidez». Oso 
esplizitua izan zen Garcia solasaldian: «[Zementu] Eskariari eragiten 
ari zaio krisia eta, lehiakortasunari eutsi nahi badiogu, hondakinak 
balioztatzen hasi behar dugu». Olaztiko zementu fabrikak 2009ko 
urte hondarrean aurkeztu zion udalari iraunkortasun plana, eta labea 
indarrean edukitzeko erabili ohi duen petrolio kokea gutxitzeko 
asmoa agertu zuen bertan: baso mozketetako soberakinak, 
araztegietako lohiak, hiri hondakinetako zabor organikoa, haragi 
irinak, pneumatikoak eta ibilgailuetako hondakinak erretzeko asmoa 
agertu zuen, eta Cementos Lemona enpresa kidearen «esperientzia 
aitzindaria» jarraibide izango duela zehaztu 21 . 

Baluarte Jauregiko hitzaldi hura CEMA 22 Zementuaren eta 
Ingurumenaren laneko fundazioak antolatu zuen. 2007ko azarotik 
hamaika solasaldi antolatu ditu CEMAk, eta gehiago ditu agendan. 

20 Nafarroako herri horretan liskar handi samarra bizi dute zementu fabrikaren egitasmoen 
kari. Sakana eskualdeko herritar eta talde ekologistek milaka sinadura bildu dituzte 
zementu fabrikaren labeak «balorizaziorako» erabiltzearen aurka. Olaztiko Udalak, 
ordea, baimenak eman dizkio fabrikari. Herriko ezker abertzaleko zinegotziek publikoki 
salatu dute alkatetzan egon den Olazti Bai plataformako kide, zinegotzi eta alkate batzuk 
enpresako langileak direla. Hiru urtean hiru alkatek dimititu dute Olaztin; azken 
dimisioak orain berri gertatu dira, «presioen» eraginez, alkatearen esanetan; Olazti 
Baiko kargu publiko guztiek utzi dute udala. 

21 2007an Cementos Lemonaren fabrikak erabili zituen erregaietatik, %28 jatorri ez 
fosilekoak izan ziren. «Erregai alternatibo» gehien erabiltzen duen Euskal Herriko 
zementu fabrika da Lemoakoa, eta Espainian ere ez du parekorik. 

22 Fundacion Laboral del Cemento y el Medio Ambiente izena du elkarteak, jatorrizko 
gaztelaniaz. 2004an sortu zen. CCOO Comisiones Obreras eta UGT Union General de 
Trabajadores sindikatuek eta Oficemen zementuaren sektoreko patronalak «hondakinen 
balioztatze energetikoa» sustatzearen aldeko akordioa sinatu zuten urte hartan. 

Oraingoz, herriotan egin ditu saioak: Leonen (bi aldiz), Meridan, 
Toledon, Oviedon, Zaragozan (Espainia), Bartzelonan, Valentzian, 
Montcada i Reixacen, Alacanten (Herrialde Katalanak) eta, Euskal 
Herrian, Iruñean. Hitzaldiak antolatu dituen herri guztietan daude 
errauste plantak, edo halakoak eraikitzeko egitasmoak. Mora Peris 
bost alditan izan da hizlari, eta Jose Ignacio Elorrieta behin. Izenburu 
orokor honen pean antolatu ohi dituzte hitzaldiak: Iraunkortasunari 
buruzko jardunaldiak. Balioztatzea zementuaren sektorean 23 . 

20o8ko urrian egin zuen CEMAk lehen kongresua, Madrilgo 
Hotel Melia Castillan, Zementuaren sektorea aldaketa 
klimatikoaren aurrean 24 lelopean. Kongresuan hitza hartu zuenetako 
bat izan zen, hain justu, Jose Ignacio Elorrieta. Ikerketa: 
zementuaren sektorean erregaifosilak ordezkatzea. Aukera bat 
hondakinen isurketa murrizteko 25 izeneko hitzaldia eskaini zuen. 
Hor ikusten dira zementu industriaren ahaleginetako batzuk, erregai 
fosilen ordezkoak bilatzeko. CEMA fundazioak berak iritzi hau du 
hondakinak erretzeari buruz: «Zementua produzitzeko prozesuan, 
clinker labeetan hondakinak erregai alternatibo gisa erabiltzea, lehen 
aipatutako hondakinen hierarkiari [Europako zuzentarauaz ari da] 
bete-betean egokitzen zaion jarduera da. Hondakinen %ioo 
berrabiltzeko eta birziklatzeko ezintasun tekniko eta materialaren 
aurrean, erabilera hori [erraustea] lehenetsi beharko litzateke, 
hondakinak zabortegietara bidali aurretik». Alegia, hondakinak 
alferrik galtzen direla bestela. 

Bitxia ere bada CEMAk «balioztatze energetikoaz» ematen 
duen definizioa: «Balioztatze energetikoa da, petrolio kokea bezalako 
erregai fosilen ordez, indar kalorifiko handia duten hondakinak 
erabiltzea». Praktika «seguru, garbi eta efizientea» dela eransten du. 
Zementuaren laneko fundazioaren definizio bitxi horrekin parez- 
pare, hauxe da Europako Batasunak «balioztatzeari» ematen dion 
definizio zehatza: «Hondakinetan dauden baliabideak 
aprobetxatzeko modua ematen duten prozedura guztiak, beti ere 
izakien osasuna arriskuan jarri gabe, eta ingurumenari kalte egin 
diezaioketen bitartekoak erabili gabe». Definizio horrekin batera, 
CEMAk aipatu duen Europako zuzentarauak lehentasun ordena 
honetan antolatzen ditu, goitik behera, hondakinen tratamenduak: 
a) Prebentzioa. 

• b) Berrabiltzea. 

d) Materialki berreskuratzea. 

e) Energia gisa berreskuratzea, edo «balioztatzea». 

• f) Zabortegira botatzea. 

2008 arte, lau puntu zituen hierarkia horrek, berreskuratzeko 
politika guztiak batera hartzen baitziren. Bi urtetik hona, bereizi egin 

23 Jornadas sobre Desarrollo Sostenible. La Valorizacion en el sector cementero dute 
jatorrizko izena, gaztelaniaz. 

24 El sector cementero frente al cambio climatico, jatorrizko gaztelaniaz. 

25 Estudio: la sustitucidn de combustibles fdsiles en el sector cementero. Una oportunidad 
para reducir el vertido de residuos, jatorrizko gaztelaniaz. 

du Europako Batasunak: batetik, hondakinetan dauden materiak 
berreskuratzea eta, bestetik, hondakinek izan dezaketen energia 
berreskuratzea. Eta, behin kategoria bitan bereizita, hondakinak 
energia gisa berreskuratzeko politikak maila bat beherago daudela 
ebatzi du. Hau da Europako Batasunak esan duena: hondakinak 
erretzea, zabortegietara botatzea baino hobea da, baina prebenitzea, 
berrerabiltzea eta materialki berreskuratzea baino okerragoa da. Hala 
ere, hierarkiaren argudio horri eusten diote CEMAk, zementuaren 
industriak, Gipuzkoako Foru Aldundiak, Xabier Garmendiak eta 
enparauek. Hartara, ulergarria da hondakinen prebentzioari buruz 
eztabaidarik apenas sortzea, errausteari buruz sortu den kalapitaren 
aldean, ez baita prebentzio politikarik egon. Bizkaiko Diputazioak 
20ioean aurkeztu zuen era horretako plan bat, errauste planta abian 
jarri eta bost urtera. 

Zementuaren industriak ere bere xedeekin jarraitzen du 
temati. Cementos Rezolaren 2005eko ingurumen memoriak honela 
laburbiltzen du errausteari eusteko arrazoia: «Cementos Rezola eta 
Hormigones y Minas enpresetako 26 ekoizpen prozesuek lehengai eta 
erregaien kontsumo handia dakarte berarekin, tradizioz ez baitira 
berriztagarriak erabili. Beraz, energia eraginkortasuna eta baliabide 
naturalen kontsumo murrizketa helburu giltzarriak dira gure 
iraunkortasun politikan». 2005ean zehar 195.000 tona «balioztatu» 
zituen konpainiak, hondakinak errez, eta «lehengai alternatiboak 
erabiliz». 

Cementos Lemona da erreferentzia argietako bat hondakinak 
«balioztatzeko» politiketan, baina ez da bakarra. Holcim España 
taldeak, adibidez, 20o8an erabili zuen energia termikoaren %i8 
sortu zuen erregai ez fosilekin, eta 5 milioi tona ikatz erabiltzea 
aurreztu omen zuen era horretan. Cemento-Hormigon aldizkariaren 
arabera, horrek eragin zuen 58.238 tona C0 2 gutxiago isurtzea 
atmosferara, eta 61.705 tona petrolio koke gutxiago erretzea labeetan. 

C0 2 isuriak gutxitzeagatik, gainera, Espainiako Gobernuaren 
diru laguntzak jasotzen dituzte zementu fabrikek. Europako batez 
bestekoaren parean dago Holcim España — Europako zementu 
fabriketan, erregai guztien %i8 ez dira jatorri fosilekoak, batez 
beste-. Aldiz, 2009ko datuen arabera, Galizia, Herrialde Katalanak, 
Espainia eta Euskal Herriko zementu fabriketako erregai ez fosilak 
%4,2 dira. Hortaz, zementuaren fabrikek badute non aurreztu, jatorri 
ez fosileko erregaien erabilera handituz. Eta horrela egin zen 
amodioa zementuaren eta hondakinen artean. 

20o6an, zementu fabrikek egindako «balioztatzeagatik», 
270.000 tona C0 2 gutxiago isuri ziren atmosferara, sektoreko 
enpresen arabera. Erregai ez fosilen erabilera %26 handitu behar zela 
zioen sektoreak orduan, 20i2an Kyotoko Protokoloa bete ahal 
izateko. Galizian, Herrialde Katalanetan, Espainian eta Euskal 



26 Cementos Rezola eta Hormigones y Minas enpresek Financiera y Minera taldea osatzen 
dute. Talde hori, era berean, Italcementi Group multinazionalaren filiala da. 

Herrian, haragi irin eta grasak — 20o6an 90.000 tona— eta 
pneumatikoak — 20o6an 42.000 tona— erretzen dituzte, gehienbat, 
zementu fabriketan. Erregai ez fosilen artean, horiek dira erabilienak. 
Oficemen elkarteko presidente Aniceto Zaragozaren hitzetan, 
«balioztatzearen garapena, gure herrialdean, administrazio 
publikoen esku dago, hein handi batean, eta badira gure industriatik 
kanpo dauden zenbait faktore, hazkunde hori oztopatzen dutenak». 

Zementuaren industriak «balioztatzeko trabak» kentzeko 
eskatu die, sarri, Espainiako Gobernuari eta gobernu autonomikoei, 
eta ISR institutuak aholkularitza eskaini izan dio, industriari, zeregin 
horretan. ISRko zuzendari tekniko Santiago Palominok 2009an 
CEMArentzat zuzendutako azterketak hala jasotzen du: «Ikerketak 
azaleratzen du, prebentzio eta birziklatze jarduerak egin arren, hiri 
hondakinen %6o baino gehiago zabortegietara botatzen direla 
[berriro ere Xabier Garmendiak aipatzen duen muga ezaguna]. 
Tratamendu plantetako errefusekin, eta behar bezalako 
prestakuntzarekin, 1,2 milioi tona RDF (hondakinetatik eratorritako 
erregai) produzitu ahal izango lirateke, zementuaren fabrikek erabili 
ahal izango lituzketenak egun erabiltzen dituzten erregai fosil 
tradizionalen ordez». ISRk zementuaren fabrikei proposatu die, 
zeharka bada ere, urtean 1,2 milioi tona hondakin erretzea; alegia, 
zementuaren industriak 20o8an erre zituen «erregai alternatibo» 
guztiak, bider hamar. Bide horretan doaz, pixkanaka: 2009an 
405.700 tona hondakin erre zituzten zementu fabriketan, 187.600 
petrolio tonaren baliokide dena. Argia da aurrezpena. 

Carlos Urzelai industria ingeniariak eman zuen, 20o6ko 
hitzaldi batean, zementuaren industriaren izerdien berri. Ohartarazi 
zuen energia «funtsezko faktorea» dela zementu enpresen 
lehiakortasunarentzat eta, efizientzia energetikoa hobetuta ere, ezin 
dutela kontsumoa %2 baino gehiago murriztu. Aldiz, hondakinetatik 
eratorritako erregai solidoak erabilita, energia gastu guztiaren %37 
ase dezakete zementu enpresek. Horregatik, beste eskakizun askoren 
artean, galdegin zuen «erregai alternatiboak erabiltzeko trabak» 
ezabatzea. Urzelai Cementos Lemonarentzat lanean ari zen garai 
hartan; egun, FCCko Iraunkortasuna eta Hondakinak Balioztatzea 
sekzioaren arduraduna da. 

Hondakinena ixten hasteko iturri oparoegia da, eta hori 
erakutsi dio ISRk zementuaren industriari. 2004an Barakaldon 
egindako jardunaldietan ere eman zituen ideia batzuk ISRk, zeintzuk 
hondakin erre zitezkeen: «[Hondakin] Fluxu hauetako batzuk asko 
nabarmentzen dira, kantitategatik, edo ezaugarri kualitatiboengatik; 
adibidez, erabiltzeari utzitako ibilgailuak eta gurpilak, eraikuntzako 
eta eraispenetako hondakinak, gailu elektriko eta elektronikoen 
hondakinak, eta pilak eta bateriak». 

Zementua egiteko labeetan hondakinak erretzeko asmoa, dena 
den, ez da berria, eta zementuaren industrian bertan sortu da, 
kanpoko aholkularitzarik gabe ere, beharrak hala aginduta. 

Espainian, 1991. urtean hasi ziren bestelako erregaiak erabiltzen 
zementu fabriketan, eta Euskal Herrian ere garai bertsuan. Kezka 
aspaldikoa da, beraz; gogoratu besterik ez dago Garmendiak idatzi 
zuen esaldi kezkagarria: «Gero eta ingurumen baldintzapen gehiago 
izango dituen, eta urriago eta garestiagoa izango den energia 
etorkizun batera goaz». Zementuaren industriak erregai kontsumo 
handiak ditu, eta aspaldi ohartua zegoen arriskuaz, erregaien 
urritzeaz eta garestitzeaz. 1993 eta 2003 artean, Galiziako, Herrialde 
Katalanetako, Espainiako eta Euskal Herriko zementu fabriketan sei 
aldiz biderkatu zen jatorri ez fosileko erregaien erabilera. Azken 
hamarkadan, ugaritu besterik ez da egin zementu industriak erre 
ditzakeen gaien zerrenda, eta hondakinak erre ditzaketen zementu 
fabriken kopurua. Gaur egun, haragi industriako hondakinak 27 eta 
hiri araztegietako lohiak erretzeko baimenak dituzte Añorgako eta 
Arrigorriagako Cementos Rezolaren fabrikek. Añorgan, gainera, 
pintura, berniz eta gisakoak, pneumatikoak eta utzitako autoen 
hondakin zatikatuak ere erretzeko baimenak dauzkate. Arrigorriagan, 
aldiz, biomasa eta plastikoak erretzeko baimena dute. Lemoako 
Cementos Lemonaren fabrikan horiek guztiak erretzeko baimenak 
dauzkate, eta baita gai gehiago erretzeko ere, hidrokarburoak 
esaterako 28 . 

2001 eta 2003 urteen artean, Cementos Rezola eta 
Hormigones y Minas enpresetako fabrikek 360.000 tona hondakin 
industrial «zabortegietara botatzea ekidin» omen zuten, bi enpresek 
kaleratu zuten ingurumen memoriaren arabera. Ordurako, haragi 
irinak 29 eta pneumatikoak erretzen hasiak ziren, baina ja begietan 
zuten beste gai batzuk erretzen hastea: araztegietako lohiak, adibidez. 

Non gogoa, han zangoa. Horiek ere eskuratu dituzte, edo 
laberatu, hobeto esateko: 20ioeko otsailaren 25ean aurkeztu zuten, 
eufemismoz beteta, Cementos Rezola eta Añarbeko Uren arteko 
akordioa. Araztegietako lohiak erretzen hasi da, harrezkero, 
Cementos Rezolaren Añorgako planta 30 . Zabaldu zuten prentsa 



27 200iean Espainiako Gobernuak erabaki zuen behi eroak zuzenean erretzea zementu 
fabriketako labeetan. Bizkaiko eta Gipuzkoako hiru zementu fabrikak hasi ziren behi 
irinak erretzen labeetan. Hasi zirelarik, pentsatzen zuten 17.000 tona erreko zituztela. 
Belgikan i999an hartu zuten erabakia; Italian eta Frantzian, 200iean. Enpresekin 
akordioa sinatu zuen, horretarako, Espainiako Gobernuak, eta herrialde batzuetan 
2002an hasi ziren behi eroak zementu fabriketan erretzen. Publico kazetak argitaratu 
zuen informazio hori. 

28 Bitxikeria gisa doa segidakoa: Gaiker taldeak Bizkaiko Foru Aldundiarentzat 
birziklatzeari buruz egindako txosten batean, «Euskal Autonomia Erkidegoko enpresa 
birziklatzaileak» epigrafearen azpian agertzen dira Lemona Industrial SA, Neuciclaje SA 
eta Cementos Rezola. 

29 Haragi irinak, abereei jaten emateko pentsu gisako batzuk dira. Beste abere gaixo edo 
hildako batzuen haragi eta hezur soberakin txikituekin ore moduko bat egiten dute, 
bazkarako. Behi eroen gaitzarekin lotu izan dira haragi irinak, eta zenbait taldek 
zuzenean seinalatu dituzte, belarjaleak diren abereei ere jaten ematen dizkietelako, 
haragijale bihurtzera behartuz. Europako Batasunak debekatu egin zuen pentsuak 
egiteko haragi irinak erabiltzea, baina oraintxe proposatu du debekua altxatzea. 

30 Araztegietako lohiak, dena esateko, konpost gisa erabili izan dira, eta erabiltzen dira, 
baso lurrak eta lur idortuak berritzeko. 



-28- 



oharreko pasarteak dira segidan doazenak: 

Ur zikinen ingurumen zirkuitua ixten da. 

Ingurumen aldetik aurreratua eta iraunkorra den konponbidea dakar. 

Lohiak clinker labean erreta, inguruarentzat onura handiena lortzen 
da, eta hondakina ezabatzea lortzen da, atmosferara gehiago isuri gabe eta 
ingurumenari ondoriorik eragin gabe, aipatu labeak dituen erretzeko 
ezaugarriengatik eta izaerarengatik. Hartara, hondakinaren balioztatze 
energetikorako konponbide egokia da. 

Ingurumenari errespeturik handienarekin. 

Aukera bat, onura bat ingurumenarentzat. 

Negutegi efektuko gasak isurtzearen ikuspegitik, balioztatze lanek 
saldo positiboa izango dute. 

Urtean, gehienez ere, 7.000 tona erreko dituztela hitzartu 
zuten. Beste datu bat ere eman zuten prentsa oharrean: lohiak errez, 
fabrikak behar duen erregai guztiaren %o,y eskuratuko du. Cementos 
Rezolako jabeek hala nabarmendu zuten, ekimena ez dela dirua 
irabazteko, baizik eta «ingurumena eta iraunkortasuna hobetzeko». 

Deia kazetak era honetan jaso zuen «hondakinak 
balioztatzeari» buruz Cementos Rezola egiten ari den esfortzua: 
«Aurrezteko bide bat, gainera ingurumenarekin errespetuzkoa dena, 
aurkitu du Cementos Rezolak. Birziklatu ezin diren kontsumo kateko 
hondakinak lehengai gisa erabili ahal izateko, euskal konpainiak 
ekimen bat prestatu du bere instalazioetan hiri hondakinak 
errausteko, doitze ekonomikoaren planaren barruan 31 . (...) Hiri 
hondakinak eta erregai arriskutsuak erretzeko prestatuak daude». 
Asier Otxoa de Eribe Cementos Rezolako Ingurumen arduradunaren 
hitzak ere jaso zituen kazetariak: «Herrialdeko ingurumena zaintzen 
ari delako gizartearen babesa lortzen badu, eta gainera konpainiak 
petrolio kokean duen gastua aurrezten badu, orduan gastuak merezi 
izango du». Otxoa de Eribek kazetariari azaldu zion Añorgako 
plantan haragi irinak erretzen direla, baita pneumatikoak eta lohiak 
ere. Baina Cementos Rezolak, behin hasita, plastikoak erretzeko 
gogoa zuela ere azaldu zion. Plastikoak, izan ere, sugai bikainak dira, 
ISRk ondo azaldu izan duenez. Labeak, gainera, larruak eta arropak 
erretzeko ere prestatuta daude. 

Araztegietako lohiak erretzeko Cementos Rezolaren eta 
Añorgako Uren arteko akordioa ez da borondate eta intentzio 
batzuen adibide hutsa baizik. Pneumatikoen errausteak, esaterako, 
gora egin du urteotan. Bizkaian eta Gipuzkoan 7.500 tona 
pneumatiko erre zituzten zementu fabrikek 2004an. 2005ean 14.000 
tona erre zituzten. 20o6an jaitsi egin zen, apur bat, kontsumoa: 
13.000 tona erre zituzten. Plastikoen errausteak ere gora egin du urte 
horietan: 2004an 600 tona plastiko erre zituzten; 2005ean, 1.350 
tona inguru; 20o6an, 3.200 tona inguru. 2007an hitzarmena sinatu 
zuten Oficemen patronalak, FER 32 Berreskuratzerako Espainiako 
Federazioak eta Sigrauto Erabiltzeari Utzitako Ibilgailuen Ingurumen 
Tratamendurako Espainiako Elkarteak, erabiltzeari utzitako 



31 Ingurumenari buruzko planaren barruan, «doitze ekonomikorako planaren» barruan 
kokatzeak, huts-hutsean, aski izan behar luke politika horien egiazko xedeez jabetzeko. 

32 Federacion Española para la Recuperacion, jatorrizko gaztelaniaz. 

ibilgailuetatik lortutako materialak erregai gisa erabiltzeko 33 — ISRk 
erakutsi bezala, gailu elektriko eta elektronikoen hondakinak dira 
beste erregai interesgarri bat zementuaren industriarentzat— . 
20o6ko urtarrilean, Ecolec fundazioak eta Energis Valorizacion de 
Residuos SA 34 enpresek hitzarmena sinatu zuten, gailu horietako 
hondakinak erabiltzeari buruz ikerketa egiteko. Etxeetako 
garbigailuak eta hozkailuak zituzten jo puntuan. Ecolec fundazioko 
zuzendari nagusi Jose Ramon Carbajosaren hitzetan, «Espainian, 
2004an bakarrik, 1.829.400 garbigailu eta 1.804.900 hozkailu 
komertzializatu ziren. Neurri horiek ulertzen laguntzen digute 
ikerketarako hitzarmen honen garrantzia». 

Hori da hondakinak erraustearen problema: behin jaten 
hasita, ezin dela ase. Beti jan, eta beti gose. 



33 Cemento-Hormigon aldizkariak hala eman zuen akordioaren berri: «Zementuaren 
industriarentzat, zementua fabrikatzeko hondakinak erabiltzeak — materia edo erregai 
alternatibo gisa— , suposatzen du, besteak beste, baliabide naturalak zaintzeko, negutegi 
efektuko gasen isurketak gutxitzeko eta hondakinen kudeaketari irtenbidea emateko 
modu bat». Espainian, urtero, 700 bat mila autok ematen dute baja. 

34 Holcim España taldeko enpresetako bat da Energis. 

Zementuaren indarra 

Pneumatikoak, araztegietako lohiak, etxetresna elektrikoak, 
plastikoak... Zementuaren industria ez dago prest milaka eta milaka 
tona hondakin, labeetan aprobetxatu litezkeenak, bere erregaien %3j 
izatera hel daitezkeenak, alferrik galtzen uzteko. Euskal enpresak 
«aitzindari» izan dira hondakinak usteltzen ez uzteko zeregin 
horretan. 2003ko ekainaren nn hitzarmena sinatu zuten Cementos 
Lemona eta Cementos Rezola enpresek Eusko Jaurlaritzarekin. 
Ingurumena hobetzeko borondatezko akordioa izena hartu zuen 
tratuak, eta gisa bereko beste akordio batzuen arteko lehena izan zen. 
Zementuaren sektorean ingurumen baldintzak hobetzeko 
konpromisoa hartu zuten enpresek. Bide batez, hondakinak 
«balioztatzeko» helburua sartu zuten akordioan. 

Instituzioek badakite zementuaren industria kutsatzaile 
handienetakoa dela, atmosferara C0 2 gehien isurtzen duen 
jardueretako bat dela; baina instituzioek badakite, baita ere, 
zementuaren industria ezinbestekoa dela. Nola eraikiko dira, bestela, 
saihesbideetako zubibideak, tren lasterren tunelak, etxebizitzak, 
presak...? Espainia da -Galizia, Herrialde Katalanak eta Euskal 
Herria barne hartuta— Europan zementu gehien kontsumitzen duen 
herrialdea: Europako Batasuneko 27 herrialdeetan kontsumitzen den 
zementu guztiaren %20 jaten du Espainiak. Espainiako Bankuaren 
arabera, 2005ean, familiako 1,54 etxebizitza zeuden eraikiak 
Espainian. Alegia, munduko tasa altuena zuen. Errepideei 
dagokionez, berriz, Alemania da, Europa guzian, Espainiak baino 
autopista eta autobide gehiago dituen herrialde bakarra; Espainia 
izango da, laster, abiadura handiko trenentzako kilometro gehien 
dituen herrialdeetako bat. Munduko zementu kontsumitzaile 
handienetako bat ere bada. 2007an, biztanleko 1.248 zementu kilo 
kontsumitu ziren Galizian, Herrialde Katalanetan, Espainian eta 
Euskal Herrian. Adibiderako, Luxenburgon, biztanleko 1.275 
zementu kilo kontsumitu ziren urte hartan; baina Italian 784 
zementu kilo erabili zituzten pertsonako; eta Alemanian, 331 
zementu kilo; eta Danimarkan 340 zementu kilo... Gogoan 
atxikitzeak merezi du, Alemania izan ohi baita zementuaren 
industriak errauste politiken eredu gisa jartzen duen herrialdeetako 
bat: Alemaniak, Espainiak baino lau aldiz zementu gutxiago 
kontsumitzen du. 

Espainiako eta Euskal Herriko zementuaren enpresek irabazi 
mardulak izan dituzte azken hamarkadetan, kontsumo horien 
ondorioz. Cementos Rezola eta Hormigones y Minas enpresek 646 
milioi euro fakturatu zituzten 2001 eta 2006 artean, sei urtean 35 . 
Araban, Bizkaian eta Gipuzkoan liderra da Cementos Rezola; bertan 



35 7.5 milioi tona zementu, 9 milioi tona agregakin, eta 2 milioi metro kubo hormigoi egin 
zituzten sei urtean. 

kontsumitzen den guztiaren %6o inguru bere fabriketan sortua da. 
Antzeko tamaina eta fakturazioa ditu Cementos Lemona enpresak; 
eta hark baino produkzio ahalmen handiagoa du Olaztiko Cementos 
Portland Valderribasen fabrikak. FCC taldearen barruan daude azken 
bi lantegi horiek. 

Koplowitztarrak dira, akaso, FCC taldeko buru ezagunenak. 
Esther Koplowitz da FCCko estrategia batzordeko burua eta, bide 
batez, Cementos Portland Valderribas taldeko presidenteordea. 
2005eko urrian Cementos Portland Valderribas taldearen %8 erosi 
zion FCCk Iberdrolari, hartara %66,8a kontrolatzeko. Estrategia 
argia zuen buruan FCCko buruak, operazio horri ekiterako: hiru 
urtean negozioaren kopuruak hirukoiztea. Zementuaren sektorea 
kontrolatzeko ahaleginean, 20o6ko hasieran, Cementos Lemona 
guztia erosteko eskaintza publiko bat jaurti zuen. Ekain hartan 
Uniland enpresaren %5i erosi zuen, 1.092 milioi euro mahaiaren 
gainean jarrita. Azken erosketa horrekin, Espainiako zementuaren 
sektoreko lehen enpresa eta munduko lehenetako bat bihurtu zen 
Cementos Portland Valderribas: 15 zementu fabrika, 170 hormigoi 
planta, 63 harrobi eta 18 mortero planta ditu enporioak, mundu 
osoan barreiatuta. Urtean 18,8 milioi tona zementu egin ditzake. 
2002an 841 milioi euro fakturatu zituen Cementos Portland 
Valderribasek 36 ; 2005ean 978 milioi euro fakturatu zituen; 2007an 
1.800 milioi euro fakturatzera iritsi nahi zuen. 

Etxebizitza berrien eraikuntzaren krisiarekin batera iritsi da 
Donostiako eta Bilboko saihesbideak eta tren lasterraren lanak 
bizkortzea. Kasualitatea? 2007an jo zuen goia zementuaren 
kontsumoak Espainian. 56 milioi tona kontsumitu ziren urte hartan. 
20o8an, 42,7 milioi tona kontsumitu ziren. 2009ko urtarrilean %52 
amildu zen — erori ez, amildu— zementuaren kontsumoa. 2009ko 
urtarriletik urrira, %35,4 jarraitu zuen erortzen kontsumoak. 2009ko 
lehen hamar hilabeteetan, 24,4 milioi tona zementu kontsumitu 
ziren 37 . Bizkaiko Harrobi Enpresen Elkartearen esanetan, 20o8an 
%20 egin zuen behera agregakinen kontsumoak, eta 2009an berriro 
jaitsi zen eskaera, beste %6 bat 38 . Oficemen elkarteak azaro hasieran 
emandako datuen arabera, kontsumoa 22 hilabetez jarraian aritu zen 
erortzen. Espainiako Gobernuak indarrean jarritako Plan E 
delakoarekin itxaropena duela, baina obra zibil gutxi zeudela, kexu 



36 Zabalgarbikoa bezalako bost errauste planta eraikitzeko adina diru bazen hori, garai 
hartan. 

37 1997^0 datuen parekoa da kontsumo hori; hamabi urte atzera egin du zementuaren 
kontsumoak. Urte osoan 26,8 milioi tona zementu kontsumitu ziren i997an. 

38 Datu esanguratsua eman du enpresarien elkarte horrek: agregakinen %8s obra 
publikoetan erabili da, eta %15 etxegintzan, 2009an. «Agregakinak, gaur egunean, 
alternatibarik gabeko lehengaia dira», azaldu du elkarteak, eta esplikatu du errepideak, 
azpiegiturak, etxeak, hormigoia eta asfaltoa egiteko erabiltzen direla. 2009ko Bizkaiko 
agregakinen kontsumitzaile handienak izan dira: AHT abiadura handiko trenaren lanak, 
Supersur errepidea, Bilboko metroa Basaurira eta Ezkerraldera luzatzeko lanak, Bilboko 
portua handitzea, Kadaguako korridoreko lanak eta Loiuko aireporturako sarbideak 
handitzeko lanak, besteak beste. 

agertu izan da Oficemen, nahiz eta Espainiako Gobernuari esfortzua 
aitortu. Ekonomiaren atzerakadak eten du zementuaren enpresen 
azken hamarkadetako irabazien hazkundea, amaiezina zirudiena. 
Porlanaren krisiak irudi dramatikoa utzi du maiatz honetan, Jose 
Blanco Espainiako Sustapen ministroak 6.000 milioi euroko 
murrizketak iragarri zituelarik. Eskuak burura eraman dituzte obra 
publiko eta irabazi pribatuetako sustatzaileek, murrizketak noren 
poltsikora eroriko. 

«Uraren atzetik, hormigoia da lurrean gehien kontsumitzen 
den sustantzia, eta eraikuntzako produktu funtsezko eta 
ordezkaezina». CEMA, Oficemen, Cembureau eta Sustainable Energy 
Europe elkarteek idatzitako txosten batek dakar pasarte gogoangarri 
hori, zementu industriaren indarraren erakusgarri. Zementuaren 
produkzio iraunkorra. Zementu industrian hondakinak erregai eta 
lehengai alternatibo gisa berreskuratzea 39 du izena txostenak, eta 
honako hau ere bertan esaten da: «Etxebizitza seguru eta erosoak eta 
azpiegitura moderno eta fidagarriak emanez, gizartearen beharrak 
asetzen dituen produktu esentziala da zementua. (...) Gizarteak bere 
beharrak asetzeko behar adina zementu izateko eta, aldi berean, 
isuriak gutxituz erregai eta lehengai ez berriztagarrien erabilera 
murrizteko konpromisoa du Europako zementuaren industriak. 
Zementuaren industrian hondakinak berreskuratzeak, 
koprozesatzeak, helburu horiek erdiesten laguntzen du». 

Joan dira zementuaren garai onak, baina ez zementuaren 
indarra. Zehatzago esateko: zementuak berak baino indar gehiago du 
zementuaren lobby-ak. Ikusi besterik ez dago, azken urteotan, 
etxegintzako sektoreko hormigoiaren eta zementuaren kontsumoa 
jaitsi delarik, nola bizkortu diren ingeniaritza eta obra zibilak, 
errepideak, portuak, trenbideak... Donostiako bigarren saihesbidea 
amaituta, publizitate gehigarri bat banatu zen zenbait kazetarekin 
Gipuzkoan. Adierazkorra da Andu Lertxundi idazleak publikazio 
hartan atzeman eta Berria kazetako bere iritzi zutabean argitaratu 
zuen esaldia: «Zementua gara, eta zementua da batzen gaituena». Ez 
dago batere argi publikazioa zeinen ekimena izan zen, bestalde: 
Gipuzkoako Foru Aldundiarena, ala obra egin duten enpresena, ala 
Gipuzkoa Aurrera lobby-areriSL. Inportantzia handirik ere ez du 
izango, zementuaren batzeko indarrean fedea izanez gero. 



39 Produccion sostenible de cemento. La recuperacidn de residuos como combustibles y 
materias primas alternativas en la industria cementera, jatorrizko gaztelaniaz. 

Auzo aspergarri bat, C0 2 deritzona 

Antza, arrakasta izan dute Al Goreren eta Josu Jon Imazen 
predikuek, eta industriak barneratu egin du, azkenean, beste arazo 
bat ere baduela, energia horniduraz eta ekonomia krisiaz aparte, edo 
horiekin batera: C0 2 isurketak. 2005eko otsailaren i6an sartu zen 
indarrean Kyotoko Protokoloa. Protokoloa sinatu zuten ehun eta 
gehiago estatuek onartu zuten lççoean isuritako C0 2 kopuru osoa 
baino %5 gutxiago isurtzea 20o8tik 20i2ra bitarteko bost urteetan. 
Gero negoziazio gogorrak ireki ziren estatuetako ordezkarien artean, 
batzuek urte asko eman baitituzte C0 2 lasai-lasai isurtzen, eta beste 
batzuek eskubidea sentitzen baitute C0 2 gehiago isurtzeko, haiek 
gutxiago kutsatu dutela argudiatuta. Izan ere, C0 2 gutxiago isurtzea, 
industria garapenaren aurka egitearen sinonimotzat hartzen da: 
gutxiago produzitzea, gutxiago kutsatzea da, eta alderantziz: gutxiago 
kutsatzea, gutxiago produzitzea da. Auzo aspergarria da C0 2 hori 
negozioentzat. 

Estatuen arteko negoziazio gogor haietatik Espainiako 
Gobernuko ordezkariek lortu zutena hau izan zen: lççoean isuri zuen 
C0 2 baino %15 gehiago isuri ahal izatea 20i2an. Izan ere, akordio 
orokorrak C0 2 isuriak gutxitzea jasotzen badu ere, herrialde batzuek 
gehiago isurtzeko «eskubideak» eskuratu zituzten. Itxuraz 
Espainiako enpresarientzat mesedegarri litzatekeen akordio horrek 
badu arazo bat, eta da lççoean isurtzen zuen C0 2 kopurua baino %42 
aldiz gehiago isuri zuela 20o8an Espainiak 40 . Hortaz, %27 gutxitu 
beharko lituzke isuriak, dagoeneko, Kyotoko helburuak lortzekotan 41 . 

«Espainiako elektrizitatearen industriak oraindik eta gehiago 
jaitsi ditzake bere isuriak, elektrizitatea sortzeko teknologia 
garbiagoak erabilita: gasaren ziklo konbinatuko zentralak (...), eta 
energia berriztagarriak [errauste plantak ere azken horietan sartzen 
dira]. Alde horretatik, Iberdrolaren plan estrategikoa da (...) 5.500 
milioi euroko inbertsioak egitea, 20o8an 16.000 megawatt baino 
gehiago garbiak izateko: 10.600 megawatt ziklo konbinatuekin 
lortuko dira eta 5.500 megawatt berriztagarriekin, batez ere parke 
eolikoekin». Horrela ikusten zuen egoera Jose Luis del Valle 
Iberdrolako Estrategia eta Garapen zuzendariak 2005ean, Kyotoko 
Protokoloa sinatu zenean. 

Arazoa argia da zenbakitan jarriz gero. Industriak isuritako 
C0 2 guztiaren %45 inguru igortzen du atmosferara. Gobernuak 
zehaztu egiten dio industria sektore bakoitzari zenbat C0 2 isur 

40 2007tik 20o8ra, Espainiako Gobernuaren arabera, %8 C0 2 gutxiago isuri zen Galizian, 
Herrialde Katalanetan, Espainian eta Euskal Herrian. Kontua da, 2005etik 2007ra, 
Kyotoko Protokolo eta guzti, %io handitu zirela C0 2 isurketak. 2005ean, izan ere, 
i99oean baino %40 aldiz C0 2 gehiago isuri zuen Espainiak. Hortaz, 2005etik 20o8ra, 
hiru urtean, protokoloa idatzi zen puntura itzuli zen. 

41 Horrek ere badu bere tranpa, ordea, Espainiak C0 2 isurtzeko «eskubideak» eros litzake 
eta. Horregatik, Espainiako Gobernuaren teoria da, Kyotoko helburuak betetzetik %5era 
zegoela, 20o8an. 

dezakeen. Helbumak lortu ezean, «aire garbia» erosi behar dute 
enpresek. «Aire garbi» hori erostea — ekologistek «kutsatzeko 
eskubidea» esaten diotena— , tonako 13 edo 14 eurotan ordaintzen da, 
Imazen esanetan. Helburuak lortuz gero, ordea, «aire garbi» hori 
saldu egin dezakete. Gainera, datozen urteetan, C0 2 isurtzeko 
eskubideak garestitu egingo direla ziur dago Imaz eta, beraz, enpresei 
kutsatzea gero eta garestiago aterako zaiela. Adibiderako balio du 
2007ko Nafarroako datuak: industriak atmosferara igortzea espero 
zuen C0 2 guztiaren erdia igortzeko «eskubidea» besterik ez zuen jaso 
eta, beraz, erosi egin behar izan zituen «eskubide» horiek. Datu 
horiek ikusita, Nafarroako Ingurumen Kalitaterako zerbitzuburu 
Pedro Zuazok zenbait neurri proposatu zituen, 2007ko apirilean, Gas 
Natural Fundazioak antolatutako jardunaldi batzuetan: 

Energia aurrezteko eta efizientzia hobetzeko neurriak. 

Baporezko labeak aldatzea, energia sor dezaketen 

kogenerazioko labeengatik. 

Biomasa erabiltzea erregai gisa. 

Hondakinak «balioztatzea» eta birziklatzea. 

Sortutako produktuak egokitzea. 

«Garapen garbiko eta ezarpen komuneko» proiektuak 

ezartzea. 

Pedro Zuazo da orain Nafarroako hondakinen kudeaketa plana 
aurkezten dabilen arduradunetako bat. Orduan bezala gaur ere, C0 2 
igorpenak gutxitzeko hondakinak erraustearen abantailak 
nabarmentzen dihardu, errauste planta bat jarri nahi duen plana 
aurkezten duelarik. 

Cementos Rezolak ere hartu zituen neurriak, Kyotoko 
Protokoloa sinatu zenean. Zehazki: beste industria prozesu 
batzuetako soberakinak erabiltzea lehengai gisa; clinker labeen 
energia eraginkortasuna hobetzea, erregai kontsumoa gutxitu ahal 
izateko; eta, hondakinetatik eratorritako «erregai alternatiboak» 
erabiliz, erregai fosilak ordezkatzea 42 . Neurriak neurri, 2005ean 
Cementos Rezolako Añorgako plantak 898 kilo C0 2 isuri zituen 
sortutako clinker tona bakoitzeko; Arrigorriagako plantak 887 kilo 
C0 2 isuri zituen clinker tonako. 

C0 2 gehien isurtzen dutenak izateaz gainera, energia 
kontsumitzaile handienetakoak dira zementu fabrikak. 2005ean 
4.425 gigawatt-ordu argindar kontsumitu zituen zementuaren 
industriak Galizian, Herrialde Katalanetan, Espainian eta Euskal 
Herrian: alegia, kontsumitu zen energia guztiaren %2 jan zuen 
zementuaren industriak. Energia bakarrik ez, energia lehengaietan 
ere, %i kontsumitu zituen berak bakarrik: 3,4 milioi tona petrolio 
koke, eta 256.000 tona «erregai alternatibo». 

Zementuaren enpresak ere ohartu dira, batzuk beren gogoz, 



42 «Hondakin horiek, zabortegietan hartzitzean edo beste instalazio batzuetan desegiteko 
helburu hutsarekin erretzean. Isuriko lituzketen negutegi efektuko gasak murrizten dira 
horrela», dio Cementos Rezolaren 20oseko ingurumen memoriak. 

besteak horretara behartuta, aldaketa klimatikoaren eraginaz. 
Nicolas Gaminde Cementos Lemonako zuzendari nagusi zenak hauxe 
utzi zuen idatzita 2005ean, Kyotoko Protokoloa sinatu zen urtean: 
«Inor gutxik jartzen du zalantzan, honezkero, aldaketa klimatikoa 
mehatxu egiten ari den errealitatea dela, eta pertsonen jarduerak 
sortutako negutegi efektuak eragin egiten diola. Zorionez, Kyotoko 
Protokoloa indarrean sartu zen otsailean, askok espero ez zuen arren, 
Errusia sartu ostean, eta horrek bultzada bat ekarriko du aldaketa 
klimatikoaren gainean lan egiteko, Garapen Iraunkorra den bezalako 
erronka funtsezkoaren parte bezala ulertuta». 

Ohartu bai, baina onartu... Gaminderen aburuz, Espainiari 
egokitu zaiona, 20i2an %15 gehiago isurtzea, ez da egokia; sektoreen 
artean egin den C0 2 isurtzeko «eskubideen» banaketari, are sektore 
bereko herrialde batzuen eta besteen artean egin den banaketari, 
«injustu» deritzo: « [Isurketa kantitateak banatzeko] Prozesu 
horretan, Espainiako zementuaren industria oso gaizki tratatua izan 
da. (...) Zailtasunak zailtasun, erronka onartzen ari da eta, Cementos 
Lemona adibide gisa hartuta, urtetako lanaren eta 13,5 milioi euroren 
inbertsioaren bidez, jaso dituen isurketa eskubideak betetzeko 
moduan dago egun, produkzio planak aski asez, instalazioak egokitu 
dituelako, lehengaien %15 birziklatuak erabiltzen dituelako eta 
erregaien %25 alternatiboak direlako, haietatik %12 biomasa direla». 

Kyotoko Protokoloa iraungi eta gero zer gertatuko den ere 
buruan du zementuaren industriak. Gaminderen hitzetan, C0 2 
isurketak are gehiago murriztea erabakiko balitz, 85 milioi tona 
zementu kanpotik inportatu beharko lirateke, eta Europako 
Batasunean 15.000 lanpostu galduko lirateke. Aldiz, isurketa 
eskubide doakoak emango balira, 2005eko zementu produkzioari 
eusteko, Gamindek uste du 53 milioi tona zementu inportatu beharko 
liratekeela, eta 10.000 lanpostu galduko liratekeela 43 . Horiek dira 
zementuaren industriaren kezkak. Gamindek «postkyoto mehatxua» 
deitzen dio beldur horri: «Industria erronka horri erantzuten ari zaio, 
nahiz eta gaizki planteatua izan den, eta birbideratu beharra 
dagoen». 

C0 2 isurtzea — Imazi kasu eginez— eta energia eskuratzea 
— Garmendiari kasu eginez— prozesu gero eta garestiagoak izango 
badira, eta ekonomiaren atzerakadaz ohartuta, aise ikusiko da 
zementuaren industriak beharra duela, bai etxegintzaz aparteko 
merkatu berriak topatzeko, bai eta gastuak murrizteko ere. Eta 
hondakinak erretzeak helburu bat ez, gutxienez hiru asetzen ditu bide 
horretan: 

1) C0 2 isuriak gutxitzea -hartara ez du zementu 
produkzioa murriztu beharrik izango, isurtze mailetara 
egokitu ahal izateko— . 

2) Dirua aurreztea — petrolio kokearen eta gasaren 



43 53 milioi tona horiek dira zementuaren industriak 2005etik 202ora bitartean 
zementuaren eskarian espero duen hazkundea. 



-36- 



erabilera murrizten den heinean— . 
3) Eta Espainiako Gobernuaren diru laguntzak jasotzea, 
«energia berriztagarriak» sortzearren. 

Horrela jaio dira ingurumen departamentuak zementu 
fabriketan, eta horrela sortu da zementu berdea: ingurumena 
zaintzearen negozioa, porlana salduz. Zementu fabrika batzuk, 
aztertzen ere hasiak dira hondakinen bilketarekin zerikusia duten 
enpresekin aliantzak sortzeko aukera. 

Beste batzuek ez dute horretarako beharrik: FCCk biltzen ditu 
bertako hiri gehienetako hondakinak, berak errausten ditu 
Zabalgarbi errauste plantan, eta berak erabakitzen du zein erregai 
erabili zementu industrietan. Zertarako lagunak egin, dena etxean 
konpon baliteke? Gehiago dena, zabortegietan parke eolikoak 
jartzeko eta zementu fabriketako labeetako berotasunarekin energia 
sortzeko proiektuak aztertzen hasia da FCC. Horiek ere, noski, C0 2 
isurketak gutxitzeko balioko diote, paperean bederen. 

Azkenaurreko itua 

Orain gutxi arte Cementos Lemonako zuzendari nagusi izan denak, 
Nicolas Gamindek, zementuaren industriaz haragoko eragin eremuak 
ditu. Oficemen zementu industriaren patronaleko Baliabide, 
Teknologia eta Ingurumen Batzordeko presidente izan da. Aclima 
Euskadiko Ingurumen Industrien Klusterreko lehendakariorde 
kargua eduki zuen 44 . Tecnaliako presidente izan zen 2003 arte. Ezin 
da ahaztu, bestalde, FCC taldeko filialetako bat dela Cementos 
Lemona. Eta gutxi balitz, ISR fundazioko lehendakariordea izan da. 
20ioean 69 urte egin ditu, eta Cementos Lemonan zuen kargutik 
erretiroa hartua du. Bilbon ikasi zuen ingeniaritza industriala, eta 
ikasketak bukatu aurretik hasi zen enpresa horretan lanean; ia 
mende erdi bat egin du bertan. 

Erretiroa hartu arren, zementu industriaren korridoreetan 
izen bat badu Gamindek. Eta izen horrek zerbait balio du zementu 
fabriketan hondakinak «balioztatzeari» buruz aldekotasunak 
hedatzeko. Hizlari ibili da leku ugaritan. 2009an Bartzelonan eman 
zuen hitzaldi erakusgarri bat, zementu industriaren egoeraren eta 
erronken berri emateko. Labur eta zehatz azaldu zituen zementu 
fabriketan hondakinak «balioztatzearen» abantailak: 

Ingurumen abantailak: bestela desegingo liratekeen 
hondakinak aprobetxatzen dira; baliabide naturalen 
beharra gutxitzen da; eta negutegi efektuko gasen 
isurketak murrizten dira. 
Gizarte abantailak: ingurumenaren ikuspegitik 
konponbiderik ez duten hondakinak kudeatzen dira: eta 
instalazio berrietan egin beharreko inbertsioak 
murrizten dira. 

Abantaila ekonomikoak: «arrazoizko» kostua duen 
zerbitzu bat ematen da; eta zementu industriaren 
lehiakortasuna hobetzen du. 
Hiri hondakinetako errefusa erretzeari buruz ere, 
zementuaren industriak zer baldintza dituen aztertu zuen hitzaldi 
hartan. Erabat bideragarria dela, baina zementu fabrikatik kanpoko 
beste planta batzuek prestatutako hondakinak erabiltzea 
komenigarriagotzat jo zuen. «Konponbide ona, efizientea, segurua 
eta lehiakorra da», aldarrikatu zuen, eta zehaztu zuen, zementua 
egiteko labeetan, erregaien %37 «alternatiboak» izateko helburua 
posible dela 45 . 

Zementuaren industriari gainera zer-nolako arriskuak 
datozkion ere zerrendatu zuen Gamindek Bartzelonako hitzaldian: 
egungo krisi egoera; 20o8an hasi eta 2009an jarraitu duen 

44 Aclimako kide da, esaterako, Cementos Rezola «ingurumen industria». 

45 2009an eman zuen hitzaldia Gamindek, baina CER klubak, ikusi den legez, 200ierako ja 
emanak zituen aholku horiek berak. Hor sumatzen da hondakinak «balioztatzeari» 
buruzko esfortzua ez dela gau bateko ametsa, baizik eta esfortzu iraunkor eta jarraitua. 

zementuaren kontsumoaren beherakada; «postkyoto mehatxua»; 
elektrizitatearen garestitzea; «balioztatzeari jartzen zaizkion 
mugak»... Baina industria arazo horiei erantzuten ari zaiola ere 
zehaztu zuen, efizientzia eta produktibitatea hobetuz, «balioztatzea» 
ugarituz eta berrikuntzan inbertituz. 

2009an beste hitzaldi bat eman zuen Madrilen, azaroaren 
I7an. Bartzelonan aipatutako zenbait gai errepikatu zituen, baina 
beste datu batzuk ere eman zituen. Esaterako, Espainia Europako 
zementu produktore handiena eta munduko seigarrena izan zela 
2007an; 20o8an, berriz, %23,8 jaitsi zela zementuaren kontsumoa 
eta, egun, produkzioa Asiara mugitzen ari dela. 20o8an 46,5 milioi 
tona erregai fosil jan zituela zementuaren industriak, eta 4,1 milioi 
tona «erregai alternatibo». Energia kontsumoari dagokionez, 
Espainian kontsumitutako energia termikoaren %i,g jan zutela 
zementu fabrikek, eta energia elektrikoaren %i,8. Digantearen 
buztinezko hankak erakutsi zituen Gamindek. Eta buztinezko hankei 
sendotasun apur bat emateko defendatu zituen hondakinak 
«balioztatzearen» abantaila ugariak, berriz ere. Azaldu zuen 
Galiziako, Herrialde Katalanetako, Espainiako eta Euskal Herriko 36 
zementu fabrikak ingurumen baimen integratuak dituztela, 
ingurumenarentzat eta langileentzat segurua dela errausketa, eta 
errausteari buruzko araudiak bete egiten direla. 

Gaminderen Madrilgo eta Bartzelonako hitzaldiak entzunda, 
pentsa liteke desabantailarik batere ez duela hondakinak erretzeak; 
mezu hori Gamindek eraman du zementuaren patronalera, 
Tecnaliara eta ISR-ra, esate baterako. Madrilgo hitzaldian aurkeztu 
zituen ondorioen zerrenda argigarria da, alde horretatik: 

a) Hondakinen sorreraren hazkundea «geldiezina» da. 

b) Hondakinak zabortegietara ez botatzen laguntzen du 
haiek zementu fabriketan erretzeak. 

d) Europako herrialdeetan 25 urte daramatzate 
hondakinak «balioztatzen». 

e) Segurtasunaren eta osasunaren aldetik, baldintza 
ezin hobeak daude tratamendurako. 

«Zementu plantetan energia lortzeko balioztatzea egiteak 
hondakinen energia aprobetxatzen du, modu seguruan, aldaketa 
klimatikoaren aurka». Horrela bukatu zuen Madrilgo hitzaldia. 

Izan ere, klima aldaketarekin oso kezkaturik agertu izan da 
Cementos Lemona enpresako burua. Gaminde Eusko Ikaskuntzako 
kide ere bada, eta erakundearen XVI. kongresuko lehendakaria izan 
zen. Elkarrizketa egin zioten kongresu haren harira, eta ingurumenaz 
eta garapen iraunkorraz jardun zuen Gamindek 
elkarrizketatzailearekin. «Helburua ez da Europarentzako mundu 
zoragarria eta etorkizun oparoa lortzea, gosez hiltzen diren 
herrialdeak dauden bitartean. Garapen iraunkorrak bide bi horiek 
ditu, beraz: gizarte berdintasuna, hau da, munduko biztanle guztiek 
gutxieneko beharrizanak aseta edukitzea, eta garapenean aurrera 

egitea, munduak gaur egungoak baino okerragoak ez diren 
baldintzetan aurrera segitzeko moduan». Biodibertsitatea, 
«demodibertsitatea» eta eskubide berdintasuna aldarrikatu ostean, 
garapen iraunkorraren alde, industriak aldatu beharra daukala 
nabarmendu zuen: «Bestelako materialak erabili beharko dira, 
hondakinak beste era batean kudeatu, beste energia mota batzuk 
erabili». Izan ere, Gaminderen hitzetan esateko: «Energia da alarma 
pizten duen gaia. (...) Zenbait energia baliabide agortzen ari gara, eta 
gainera klima aldatzen ari da; ematen du gizakiaren eragina handia 
dela aldaketa horretan, batez ere karbonoan oinarritutako erregaien 
erabilerari dagokionez. Beraz, bada unea zer edo zer egiteko, eta 
oraintxe, ez bihar». Negutegi efektuarekin oso kezkaturik zegoela 
azaldu zuen, orduan, Cementos Lemonako buruak: «Asko kezkatzen 
nau gai horrek, atmosferara C0 2 asko igortzen dudan industriala 
naizen heinean, eta buruhauste bat baino gehiago daukat 
horregatik». 

20o6ko azaroan beste hitzaldi bat eman zuen, Energia, 
industria eta gizartea 46 jardunaldietan, eta zementu industriaren 
lehiakortasuna arriskuan zegoela nabarmendu zuen, 2007an 
kontsumoaren gailurra jo eta erorketa librea hasi aurretik, alegia: 
«Energia erabilera intentsiboa duen Espainiako industriak 
lehiakortasuna galtzeko arrisku handia du». Zementuaren industria 
da «energia erabilera intentsiboa» duenetako bat. Arriskuaren 
aurrean, aukera eraginkor bakarra ikusten zuen bideragarri 
Gamindek: gehiago erabiltzea «erregai alternatiboak» — jatorri 
fosileko erregaien %sy beste erregai batzuekin ordezkatzeko aukera 
ikusten zuen— . Industriari energia kontsumoa errazteko eta negutegi 
efektuko isurien gainean «nahikoa eskubide» emateko eskatu zuen, 
baita ere. Eta hiru proiektu zehatz seinalatu zituen, garrantzitsuak 
zirela eta lehenbailehen abian jarri behar zirela ohartaraziz. Hiru 
proiektu horiek «eskakizun normatibo guztiak» zeuzkatela eta haien 
aurkako «trabak ezabatzea» galdegin zuen. Hiru proiektu horiek 
ziren: Bizkaia Energia, Petronorren koke planta eta Gipuzkoako 
errauste planta 47 . 

Artikulu hau irakurtzen hasten direnek bere buruari galdetu 
ohi diote, zementuaren industriak hondakinak behar baldin baditu, 
errausteko, ez ote den errauste plantekin lehian ariko. Hitzaldi 
hartan erantzun zuen Gamindek. 

Nicolas Gamindek 20o6an ezinbestekotzat jo zituen hiru 
proiektu haiek azken urteotan egin dute aurrerabidea. Bahia de 
Bizkaia Gas birgasifikatze plantak Espainiako Industria 
Ministerioaren baimena jaso zuen 20ioean, apirilean, gasa 
biltegiratzeko hirugarren edukiontzi bat jartzeko. 200 milioi euroko 



46 Jornada sobre energia, industria y sociedad, jatorrizko gaztelaniaz. 

47 Josu Jon Imazek beste egitasmo bat nabarmendu zuen 2009an Donostian, EHUko 
udako ikastaroetan: Gipuzkoarako ziklo konbinatu estiloko plantaren bat beharrezko zela 
adierazi zuen, eta Pasaiako kanpoko portuan jar zitekeela iradoki. 

inbertsioa izango da, eta Europako Inbertsio Bankuak jarriko du 
erdia. Senerrek gidatutako enpresa talde batek egingo ditu eraikitze 
lanak -FCC ere aurkeztu zen lehiaketara-. 2009ko uztailean, berriz, 
Petronorren Muskizko (Bizkaia) koke planta eraikitzeko finantzaketa 
argitu zen. Europako Inbertsio Bankuak jarriko ditu koke planta 48 
eraikitzeko behar diren 800 milioi euroetatik erdiak. Gipuzkoako 
Hondakinen Kontsortzioaren egitasmoak 400 milioi euro balio ditu 
— BEZik zenbatu gabe, 223,5 milioi euroko gastua izango du errauste 
plantak— , eta erdia finantzatuko duela iragarri du Europako 
Inbertsio Bankuak, 195 milioi euro aurreratuta, nahiz eta 
finantzaketa horri buruzko bateko eta besteko berriak ez dauden argi, 
eta hitzarmena ez dagoen, artean, sinatuta. 

Baina puzzle honi pieza bat falta zitzaion, eta 20ioeko urrian 
agertu zen taula gainera. Orain artekoak jakinda, izan ere, eman 
dezake industria eta administrazio publikoak lehian ari direla 
hondakinak eskuratzeagatik; bestela esanda, zementu fabrikak eta 
errauste plantak elkarren aurka lehian aritu beharko luketela 
hondakinak eskuratzeagatik, erretzeko. Baina 20ioeko urrian jakin 
da Bizkaiko Foru Aldundiak hondakinen tratamendu biologiko- 
mekanikorako planta bat eraikiko duela, 200 milioi euro ingurugatik, 
Zabalgarbiko errauste plantaren ondoan. Tratamendu biologiko- 
mekanikorako planta horietan, funtsean, hondakinak bereizten dira, 
makinaz eta eskuz. Hondakinak bereizi ostean, aukera dago ESB 
erregai solido berreskuratuak egiteko; ESB horiek dira erregai pakete 
batzuk, hondakinez egiten direnak, bereizi, indar kalorifiko handiena 
dutenak hartu, eta hezetasuna kendu ostean — CERek, ISR-ren 
aitzindariak, duela hamar bat urte erakutsitako RDF haien garapen 
bat baizik ez dira, funtsean— . Bizkaiko plantak ESB pastillak egingo 
ote dituen ez dago argi, ez du horren berri eman Bizkaiko Foru 
Aldundiak, baina begien bistakoa da, Zabalgarbi ondoan izanda, 
komenigarri egingo zaiola erretzeko indar kalorifiko handia izango 
duten ESB horiek sortzea. Eta behin ESBak egiten jarriz gero, 
bezeroa izan liteke Zabalgarbi... edo zementu fabrika bat, edo paper 
fabrikak, gas naturala erretzen duten plantak... Tratamendu 
biologiko-mekanikorako planta horri berdin zaio hondakin 
erregarriak errauste planta bati edo zementu fabrika bati saldu. 
Berdin ordainduko diote. 

Azken paragrafo hori suposizio hutsa da, baina gauza bat da 
argia: errauste plantarik ez balego, hondakinak beste era batera 
kudeatu beharko lirateke, eta zailago litzateke, ISRko zenbait kidek 
ere aitortu dutenez, hondakinak erretzeko lehengaiak edukitzea. 
Zabalgarbirik gabe, ez legoke ESBak sortzeko aukerarik, hondakinak 
kudeatzeko beste printzipio batzuk ezarri beharko liratekeelako. Hori 
da puzzleari falta zitzaion pieza. Eta beste kontu bat da nabarmena: 
pneumatikoak, hain erregai primerakoa izanda, ez direla, antza, 



48 Bide batez esanda, kokea da zementu fabriketako erregai preziatuetako bat. Fuel 
hondakinekin egiten da kokea. 

errauste plantetan erretzen, zementu fabriketan baizik. Egiazko lehia 
komertzial eta industriala balego, errauste planten lehen zeregina 
zatekeen pneumatikoen errausketa bereganatzea. 

Bide batez esan behar da Europako Inbertsio Bankuak 
aurreratu duela, ohi duenez, Bizkaiko tratamendu planta berri hori 
eraikitzeko dirutzaren erdia. 

Emaguzu gure eguneroko pneumatikoa 

Nicolas Gaminderen lantegia, Cementos Lemona, 200iean hasi zen 
pneumatikoak erretzen bere labeetan 49 . Baina aspaldikoa da 
Lemoako lantegiaren lehen ahalegina, i996an hasi baitzen proba 
pilotuak egiten, jatorri ez fosileko bestelako erregaiekin. Emaitzekin 
gustura gelditu bide ziren: harrezkero, hamar urtean, 50.000 tona 
pneumatiko erre dituzte. Cementos Lemonak kilometro gutxira dago 
Neuciclaje SA enpresaren planta, Xabier Garmendiak 1997^0 
apirilean sortu zuena, Eusko Jaurlaritzako Ingurumen Saila utzi 
ostean. Garmendiak berak idatzita utzi du enpresa nola sortu zen: 
«I996an, erabiltzeari utzitako pneumatikoen arazoa konpontzeko 
ereduzko saio bat egin zen gure autonomia erkidegoan, Eusko 
Jaurlaritzako Ingurumen Sailburuordetzak bultzaturik. Saio horren 
ondorioz, irtenbide hau proposatu zuten: teknikoki eta ekonomikoki 
baliagarriak diren pneumatikoak birkautxuztatzea eta birziklatzea, 
eta gainerakoak zementu fabriketan erabiltzea, berreskuraturiko 
erregai gisa. Azkenik, Europako Batasunaren gomendio eta arauek 
ezarritako epearen barruan, hondakin horiek botatzeari uzteko 
asmoa agertu zuten saioaren bultzatzaileek». Bizkaiko Foru 
Aldundiak I999an kaleratu zuen Bizkaia Maitea aldizkarian idatzi 
zuen artikulu hori Garmendiak; lastima da, baina «saioaren 
bultzatzaileei» ez zien izen-deiturarik jarri. 

i998an hasi zen lanean Neuciclaje, egunean zazpi bat tona 
gurpil prozesatuz. Orain, egunero, 40 bat tona pneumatiko zatikatzen 
ditu, Cementos Lemona eta Cementos Rezola enpresetako labeetan 
erretzeko. Pneumatikoak zementu enpresetako labeetarako ex 
profeso prestatzen dituzte Neuciclajen: labeetarako neurri 
aproposean ebakitzen dituzte. Erregai aproposa dira pneumatikoak: 
kilogramo batek 7.500 kilokaloria sortzen ditu 50 . 

Xabier Garmendiak sortu zuen Neuciclaje, baina hiru 
enpresaren artean banatzen da haren jabetza: Cementos Lemona, 
Financiera y Minera 51 eta Neumaticos Vizcaya. Santiago Erkoreka da 
Neuciclajeko zuzendaria, eta 20o8ko ekainean sinatutako bere 
artikulu hau irakur liteke neuciclaje.com webgunean: «Gure 
enpresak (...) erabiltzeari utzitako pneumatikoak kudeatzen ditu eta 
pneumatikoetatik eratorritako erregaia lortzen du haietatik, duten 
energia berreskuratzeko. Agerikoa da ingurumenaren aldeko gure 
lana, erabiltzeari utzitako pneumatikoen arazoa konpontzen baitugu 
(...). Bestalde, jabetzen gara produkzio prozesuan beste hondakin 



49 Aragoiko komunitateak debekatu egin zuen pneumatikoak erretzea 2007ko irailaren 
24an, eta haiek birziklatzeko politiken alde egin zuen. 

50 Kautxua, tela eta burdina izan ohi dituzte pneumatikoek; kautxu sintetikoa, hain zuzen 
ere, petroliotik deribatzen da. Auto bateko gurpil batek 26 eta 30 petrolio litro izan 
ditzake. Zenbait aditurentzat, beraz, pneumatikoak ezin dira erregai fosilen ordezkotzat 
jo. Ez dute hala pentsatzen Neuciclajen. 

51 Cementos Rezolaren fabriken jabea da Financiera y Minera. 

batzuk eta eraginak sortzen ditugula ingurumenarentzat (...)». 
Neuciclajek, eraginak eragin, 236.000 euroko emaitza eskaini zion 
Cementos Lemonari 20o6an — edo FCCri, gauza bera dena; agertu 
ere, FCCren urteko txostenean agertzen da Neuciclajeren balantzea— . 

Cementos Rezolak ere iritzi argia du pneumatikoak labeetan 
erretzeari buruz: «Erabiltzeari utzitako pneumatikoak arazo bat dira 
ikuspuntu ekologikotik, baina, aldi berean, kudeaketa egokia emanez 
gero, aukera bat dira erregai alternatibo gisa eta birziklatzeko 
material gisa. (...) Hondakin erregai guztietatik, pneumatikoak dira 
zementuaren industrian gehien erabiltzen direnak. Financiera y 
Minera SA 200oko urrian hasi zen, Añorgako Cementos Rezolaren 
plantan, Donostian, pneumatiko zatikatuak erregai bezala erabiltzen. 
Pneumatikoz hornitzen duen enpresa Financiera y Minera SAk 
partizipatutako enpresa bat da [alegia, Neuciclaje]. Lehen probak 
egin zirenetik, Añorgako labean erabili dira, erregai bezala, 6.300 
tona pneumatiko zatikatu [2000 eta 2002 artean], eta horrela 
lagundu dugu hondakin hori ingurumen ikuspegitik positiboa den era 
batean tratatzen». 2002ko martxoan idatzi zuen hori Ferran 
Gonzalezek, Añorgako fabrikako Cementos Rezolako Ingurumen eta 
Kalitate Departamentuko laguntzaileak, Cemento-Hormigon 
aldizkarian. 

Xabier Garmendiak bazekien zertan ari zen Neuciclaje sortzea 
pentsatu zuenean. Bazekien Europako zuzentarauek debekatzen 
zutela, 2003 urtetik aurrera, erabiltzeari utzitako gurpilak 
zabortegietara botatzea. «Horrekbehartzen gaitu aprobetxamendu 
energetikoaren alorrean esfortzu izugarri bat egitera», idatzi zuen 
orain duela hamar urte, eta administrazio publikoen «inplikazioa» 
eskatu zuen beharrezko egokitzapenak egiteko. Izan ere, ISR 
fundazioak zioen bezala, «nahiz eta Europako araudiek ulertzen 
duten zabortegien eta erraustearen aurreko aukera izan behar duela 
birziklatzeak, gaur egun aukera hori ez da lehiakorra beste batzuen 
aldean». Neuciclajeko zuzendari Erkorekak ere halaxe esana utzi du: 
erraustu gabe ere, pneumatikoak birziklatzea posible eta desiragarri 
dela, baina teknologia garestiagoa eskatzen duela horrek, eta baita 
instituzioen esku hartzea ere. Industriarentzat, argi dago, 
errentagarriagoa da erretzea, birziklatzea baino. Eta hori badaki 
Gipuzkoako eta Bizkaiko hondakinen kudeaketa planak idatzi 
dituenak. 

Baina are interesgarriagoa da jakitea, 2009ko abendura arte, 
Neuciclajeko idazkari eta kontseilari izan dela Carlos Urzelai 
Gordobil. Industria ingeniaria da Urzelai, urtetan Cementos 
Lemonarentzat lan egin duena. Baina gaurko egunean ez du 
Cementos Lemonarentzat lan egiten, FCCrentzat baizik: 
Iraunkortasuna eta Hondakinak Balioztatzea sekzioaren arduraduna 
da. Alegia, FCC barruan hondakinak erretzeko politiken ardura duen 
pertsonarekin partekatu du Garmendiak Neuciclajeko ardura; eta 
haiekin egin dute bidea Cementos Lemonako presidenteak, 

Gamindek, eta Cementos Rezolaren kudeatzaileak, Antonio Nolasco 
Bethencourtek. Garmendiak, Gamindek eta Urzelaik Neuciclajen 
zituzten ardurak utzi zituzten 2009ko abenduan — Garmendiak, 
Eusko Jaurlaritzako Industria eta Energia sailburuordetza hartu 
ostean; Gamindek, erretiroa hartu duelako Cementos Lemonan— . 

Neuciclajeren administrazio kontseiluari begiratuta 
azaleratzen da, beste inon baino argiago, errausgintzaren harreman 
sare korapilatsua. 

Bi bazkide handi: Zabal eta Garbi 

1997 eta 2001 artean, 600 milioi pezetako inbertsioa egin behar zuen 
Bizkaiko Foru Aldundiak, konpostatzeko planta bat eraikitzeko; 85 
milioi inbertitu zituen lau urtean. Zabortegiak egokitzeko, 4.179 
milioi pezetako inbertsioa konprometitu zuen Aldundiak hondakinen 
kudeaketa planean; 1.061 milioi pezeta jarri zituen. Aldiz, 2.810 
milioi pezeta jarri behar zituen Zabalgarbiko errauste planta egiteko; 
eta 3.313 milioi euro jarri zituen 52 . Ikusten da, inbertsioak egiteko 
orduan, zein den Aldundiak jarraitu duen hondakinen 
tratamendurako hierarkia; ez, behintzat, Europako Batasunak 
ezarritakoa. 200iean, konpostatze plantarik ez, baina errauste planta 
eraikitzen hasi ziren Bizkaian. 

Zeintzuk dira, baina, Zabalgarbiren atzean dauden bazkideak, 
gisa horretako inbertsioak eginarazteko? 

Zabalgarbi 53 enpresako bi akziodun nagusiak dira FCC eta 
Sener. Zabalgarbi eraikitzeko elkartea sortu zelarik, 2000 urtearen 
bueltan, Senerrek hartu zituen akzioen %20. FCC ez zegoen negozio 
hartan; Vivendi Frantziako multinazionalak zuen akzioen %25. 
Gainerako akzioak era honetan banatu ziren: Bizkaiko Foru 
Aldundiak %20 hartu zituen; EEE Energiaren Euskal Erakundeak, 
%io; Espainiako Gobernuaren ordezkari gisa, Aurrezte eta 
Dibertsifikatze Energetikorako Institutuak 54 , %io; Ezkerraldeko 
Udalen Mankomunitateak, %5; BBK-k, %5; eta Babcock & Wilcox-ek, 
%5. Zabalgarbi barruko botere banaketa pitzatzen joan da urteekin, 
ordea. Vivendi, Babcock & Wilcox eta Aurrezte eta Dibertsifikatze 
Energetikorako Institutua desagertu egin dira akziodunen 
zerrendatik. Egun, FCC eta Sener dira Zabalgarbiren %6o 
kontrolatzen dutenak, bakoitza akzioen %30 ingururekin. 
Diputazioarenak dira %20; EEErenak %io; Ezkerraldeko Udalen 
Mankomunitatearenak %5; eta BBKrenak 55 beste %5. 

2009ko urtarrilean lehertu zen eskandalua. Juan Ignacio 
Unda Zabalgarbiko presidentea eta Domingo de la Sota finantza 
zuzendaria beren karguetatik kendu zituzten, eta Bizkaiko Foru 
Aldundia ernegaturik agertu zen Zabalgarbiren ia bi herenak esku 
pribatuetan zeudelako. Undak eta De la Sotak Madoff 
estatubatuarraren funtsetan 3,7 milioi euro galdu zituztela, 
administrazio kontseiluari batere konturik eman gabe, jakin zuen 

52 Horrez gain, 20.590 milioi pezeta hitzartu zituen Zabalgarbiko obrak egiteko, eta 24.468 
milioi pezeta konprometitzeko ez zuen arazorik izan. 

53 2004ko apirilean jarri zen martxan Zabalgarbi. Urtean 230.000 tona inguru hondakin 
erretzeko prestatu zuten. Datu bitxi gisa, aipatu behar da 20o8ko maiatzean jaso zuela 
Zabalgarbik Eusko Jaurlaritzaren Ingurumen Baimen Integratua. Ia lau urtez martxan 
egon da errauste planta, behin-behineko baimenarekin. Bide batez esanda, Nafarroako 
hondakinen kudeaketa planaren eztabaidan aztergai izan dute ingurumen baimen 
integratu hori eskuratzeko prozedura: Zabalgarbi eredu gisa aurkeztu da Nafarroan. 

54 Instituto para la Diversificacion y Ahorro Energetico, jatorrizko gaztelaniaz. 

55 BBK da, akziodunen artean, administrazio kontseiluan ordezkaririk ez duen erakunde 
bakarra. 

garai hartan Bizkaiko Diputazioak. Sener kargugabetzeen aurka 
agertu bazen ere, urtarrilaren 27an postutik kendu zituzten Unda eta 
De la Sota. Hamabost eguneko epean erabaki zuten biei 3 milioi euro 
inguruko kalte-ordaina ematea Zabalgarbiren izenean 56 . 

Urte traketsa izan zen 2009koa Zabalgarbirentzat. Langileek 
hiru greba egin zituzten, lan itunaz negoziatu ezinik, maiatzaren 3itik 
ekainaren 2ra; urte osora luzatu zen gatazka. Uztailean kutsadura 
arazoak agertu zitzaizkion Bizkaiko errauste plantari. Berez ihes egin 
behar ez duten gai toxiko batzuk lurrera filtratu ziren, eta inguruko 
erreka bat kutsatu ote zen ikerketak abiatu zituzten; Bilboko ur 
hornidura mehatxupean egon zen. Isuna, nolanahi ere, hutsaren 
parekoa izan zen: 30.000 euro. Kutsadura ez omen zen aski frogatu, 
eta horregatik murriztu zioten isuna; galdera da, zergatik jarri zioten 
isuna, hortaz, kutsadura ez bazen aski frogatu? 

Ingurumen aldetik hori ez bazen albiste ederrena izan, 
ekonomia aldetik ere ez zuen berri onik izan Zabalgarbik 2009an. El 
Pais kazetak 20ioeko martxoaren 3an eman zuen Zabalgarbiko 
galerei buruzko berria: «Zabalgarbiren diru sarrerak %g erori dira». 
Azpititulua: «Plantak %8 energia gehiago sortu nahi du». Baina 
egiazko albistea testu barruan aurkitu behar zen: «Zabalgarbik 
20o8an baino %32 hondakin gutxiago erre zituen 2009an. 20o8an 
337.000 tona hondakin erre zituen enpresak ; 2009an 229.000 tona 
hondakin erre zituen. Helburua du, 20ioean, 237.000 tona hondakin 
erretzea» 57 . 

Zabalgarbik hondakin gehiago behar ditu errentagarri izateko; 
8.000 tona gehiago bai, behintzat. «Energia sortzeko prozeduragatik 
Industria Ministerioak ematen dion sariagatik salbatu da 
Zabalgarbi», salatu zuen El Pais kazetak. Alegia, Espainiako 
Gobernuak energia berriztagarria sortzeagatik ematen dituen sariek 
salbatu zutela Zabalgarbiren jarduna. 2009an, %12 jaitsi zitzaizkion 
elektrizitate salmentak; hala ere, 5,5 milioi euroko negozioa egin 
zuen. Alde horretatik, esanguratsua da Argentonako (Herrialde 
Katalanak) zinegotzi batek, Assumpta Boba Cavallek, 20ioean, 
Hernanin (Gipuzkoa) eman duen hitzaldian adierazitakoa: «Errauste 
plantak, behin eraikita, inoiz ez dio utziko erretzeari, amortizatu egin 
behar delako. Txinara ere joango dira hondakinak bilatzera, 
beharrezko bada». Esan beharrik ez dago Argentonak errauste planta 
bat daukala kilometro gutxira. 

Kudeaketa arazoen, kontaminazioen eta diru galeren gainetik, 
Madoffeko funtsetan Zabalgarbik galdutako milioi euroak izan ziren 

56 Enpresak 40 milioi euro inguruko balioa du. 

57 Zenbaki horiek ez datoz bat urtez urte eman dituzten datuekin. Instalazioa 230.000 tona 
hondakin erretzeko prestatu zutela adierazi zuten obrak hasi zirenean, eta batez beste 
230.000 tona inguru hondakin erre ditu urtero. Inoiz ez dute eman 330.000 tona 
hondakin erre izan diren datua. Bizkaiko Foru Aldundiak emandako datu ofizialen 
arabera, gainera, 2009an 223.000 tona hondakin erre ziren, ez 229.000. Litekeena da El 
Pais kazetaren akatsa izatea, eta Zabalgarbik 2009an 237.000 tona hondakin erre zituela 
esan nahi izatea; kasu horretan, 2009an %4 hondakin gutxiago erreko zituzkeen, 20o8ko 
datuekin alderatuta. 



-47- 



Bizkaiko Foru Aldundiak behar zuen aitzakia. Erakunde publikoek 
Zabalgarbin duten parte-hartzea handitu behar dutela adierazi zuen 
diputazioak 2009ko irailean, eta zuzendaritza aldatzea erabaki zuen, 
errauste plantaren gaineko kontrola berreskuratzeko asmoz, nahiz 
eta FCCk eta Senerrek jarraitzen duten plantaren akzioen %6o inguru 
edukitzen. Iosu Madariaga Bizkaiko Foru Aldundiko Ingurumen 
diputatua jarri zuten presidente orduan eta Xabier Garmendia, 
EEEko ordezkari gisa, presidenteorde. Biak ISR institutuko kide dira, 
bide batez esanda. 

Gipuzkoako Foru Aldundiak zer edo zer ikasi du Zabalgarbin 
gertatu denaz, eta erabaki du errauste plantaren jabetza guztia, 
%ioo, publikoa izango dela, hala ziurtatu du behintzat Carlos 
Ormazabal Garapen Iraunkorreko diputatuak. Errauste planta eraiki 
eta kudeatzera aurkeztu direnen zerrenda ere ezagutzen da 
honezkero. Errauste plantak eraiki eta kudeatzen tradiziorik batere ez 
duten enpresak daude tartean, baina baita ibilbide luzekoak ere. 
Honezkero, esperotakoa besterik ez da aurkeztu diren enpresen 
zerrendan Sener, Urbaser eta FCC daudela irakurtzea. 

Zabalgarbiko planta, hain justu, Senerren teknologiarekin 
eraiki zen. Eta FCC da, haren VTR Valorizacion y Tratamiento de 
Residuos filialaren bidez, planta kudeatzen duena — FCCko kargu eta 
ordezkariak dira VTRko administrari guztiak; Rafael Montes, 
esaterako, VTRko apoderatu izan zen, FCCko zuzendari izan zen 
bitartean; Baldomero Falcones ere VTRko apoderatu bihurtu zen, 
FCCko zuzendari izendatu ostean; FCC Medio Ambiente saileko 
hainbat ordezkari dira VTRko kontseilari eta apoderatuak, eta VTRko 
presidenteordetza enpresa batek du, Servicios Especiales de Limpieza 
Sak. Azken hori da Bizkaiko herri gehienetako hiri hondakinak jaso 
eta kudeatzen dituen enpresa— . FCCk 25 urterako jaso du 
Zabalgarbiren kudeaketa. Enpresari 538 milioi euroko negozio 
kartera ekarriko ziola, hori ere azaldu zuen FCCk. Gipuzkoako 
errauste plantaren kudeaketa ere 25 urterako eskainiko duela iragarri 
du Gipuzkoako Hondakinen Partzuergoak: bost urtean 50 milioi euro 
inguruko kostua izango du mantenimenduak. Argi dago, lehiaketa 
hori oraindik egin ez bada ere, FCCk hozka egin nahiko diola mauka 
horri, Bizkaian egin duen bezala. 

FCCk, izan ere, esperientzia luzea du hondakinen kudeaketan. 
Hego Euskal Herriko hiri eta herri gehienetako hondakinak biltzeaz 
eta tratamendu plantetara eramateaz arduratzen da; errauste plantak 
ere kudeatzen ditu, ez Zabalgarbi bakarrik; eta haiek eraikitzeko 
teknologiak ere garatu ditu. Amerikan eta Europan ere badu eraginik 
FCCk. Esaterako, Ingalaterrako WRG 58 Hondakinak Birziklatzeko 
Taldea erosi zuen 20o6an. Ingalaterrako «firma handiena» ei da 
WRG, Cinco dias kazetaren arabera, eta hondakinak errausteko 
plantak ere baditu. Orain egitasmo berria darabil WRGk: 
zabortegietan parke eolikoak jartzea. FCCk berak hamalau parke 



58 Waste Recycling Group, jatorrizko ingelesez. 

eoliko kudeatzen ditu Iberiako penintsulan, eta gisa horretako ideia 
bat darabil buruan: Cementos Portland Valderribas enpresako 
zabortegi eta harrobietan parke eolikoak edo eguzki panelak jartzea. 
Bestalde, Cinco dias kazetak otsailean aurreratu zuenez, FCC ikertzen 
ari da zementu fabriketako labeetako beroa energia sortzeko 
erabiltzea. Berriro, sinonimo gisa ageri dira hondakinak eta energia, 
FCCren eskutik. 20o8ko jardueraren balantzean, zementuaren 
kontsumoak jaitsiera izugarria izan zuela ikusirik, eta energiaren 
prezioek igotzen jarraituko zutela pentsatuz, hauxe nabarmendu zuen 
FCC taldeko Cementos Portland Valderribasek, zementuaren 
sektoreaz: «Energia kontsumoa eta aprobetxamendua Taldearen 
jarduera bat gehiago izango da, luzerako estrategia bereizia eskatuko 
duena». Zementu enpresak, beraz energia aktore izateko beharra eta 
borondatea ditu. Zementu fabriketako labeetako erregai guztien %30 
fosilak ez izateko xedea agertu zuen, gainera, taldeak. «Balioztatzea» 
eta energia sortzea, harrezkero, «lehentasun» dira FCCko 
filialarentzat; hori da Jose Ignacio Elorrieta ISRko kidearen zeregina, 
hain justu. 

FCCk ingurumen arloari lotutako jardueretan, 2007an, 23.408 
milioi euroko zerbitzu kartera zuen. Valentziako komunitateko 
(Herrialde Katalanak) 97 herritako hiri hondakinak kudeatzeko 
kontratua eskuratu zuen 2009ko irailean — esleipen horrekin, 416 
milioi euroko negozio kartera irabazi zuela azaldu zuen taldeak— . 
Bartzelonako hiri hondakinak kudeatzen ditu, Alacanten hondakinen 
tratamendurako planta kudeatzen du... eta Hego Euskal Herriko hiri 
hondakin gehienak bildu eta kudeatzen ditu. Espainia, Herrialde 
Katalanak, Galizia eta Hego Euskal Herrian 8.100 herri eta hiri 
baldin badaude, 3.597 herritako hondakinak kudeatzen ditu FCCk; 
alegia, 27 milioi pertsonaren zaborrak. 2.887 milioi euroko irabaziak 
izan zituen 20o8an -Zabalgarbikoa bezalako hemeretzi bat planta 59 
eraikitzeko adina diru da hori, gutxi gorabehera— . FCCk hondakinen 
sektorean duen eraginaren adierazgarri da, baita ere, 2009ko 
urtarrilaz geroztik, Iñigo Sainz dela Asegre 60 Hondakinak eta 
Baliabide Bereziak Kudeatzen dituzten Enpresen Elkarteko 
presidentea. FCCko Industria Hondakinen Esplotazio zuzendaria da 
Sainz 2002az geroztik. 

Ingurumen politikei buruzko 20o8ko jarduerari buruzko 
balantzean, hondakinei buruzko atalean, lau «lorpen» seinalatzen 
ditu FCCk: 

1) Amerikako Estatu Batuetako FCCren zementu 
fabriketan, lehengaien %g hondakinak izan ziren. 

2) Sortutako hondakinen %46 berrerabili, birziklatu edo 
«balioztatu» egin ziren. 

3) 24,3 milioi metro kubo hondakin inerte lehengai gisa 



59 200ietik 2004ra bitartean eraiki zuten Zabalgarbi. 154 milioi euroko kostua izan zuen. 

60 Asociacion de Empresas Gestoras de Residuos y Recursos Especiales, jatorrizko 
gaztelaniaz. 

erabili ziren eraikuntzan. 

4) FCCk sortutako energiaren %33 hondakinetatik 
eratorria izan zen -hor dago, tartean, Zabalgarbi— . 

FCCren lanak ez dira hondakinetara mugatzen: Aqualia 
filialaren bidez uraren kudeaketan aritzen da — Bizkaiko herri 
gehienetako ur hornidura kudeatzen du, esate baterako— ; eraikuntza 
sektorean ere presentzia handia du — metroak, erietxeak, estadioak... 
eraikitzen ditu munduan barrena; Esako urtegia handitzeko lanen 
ardura ere badu, beste obra polemiko bat aipatzearren— ... 2009ko 
balantzean, 34.547,5 milioi euroko negozio kartera zuela 
nabarmendu zuen — Euskal Herrirako proiektatutako AHT abiadura 
handiko trena sei aldiz eraiki ahal izango litzateke dirutza horrekin— . 
Langileei ordaindutako indemnizaziotan bakarrik, 23,6 milioi euro 
gastatu zituen 2009an. 

Zabalgarbi errauste plantaren izenari erreparatuta, esan liteke 
bertako bazkide handien artean, FCC dela Zabal, eta Sener dela 
Garbi. 

Ingeniaritza enpresen taldea da Sener, familia enpresa bat, 
Enrique eta Jose Manuel Sendagorta anaiek sortu zutena I956an. 
Hirugarren belaunaldia da egun administrazio kontseilua gidatzen 
duena. Zabalgarbiko errauste teknologia haiek garatu eta jarri zuten. 
«Hiri hondakin solidoak tratatzeko eta kudeatzeko, mundu mailako 
erreferentzia da Zabalgarbi», nabarmendu du enpresako 
komunikazio sailak. Kasik, esan liteke errauste planta eraikitzeko 
ideia ere haiena izan zela. 20o8ko ekainean, elkarrizketa eman zion 
Jorge Sendagorta Senerren egungo presidenteak El Correo kazetari. 
Kazetariaren galderetako bati eman zion erantzuna antologikoa da: 

— Galdera: Zuek ingeniaritza oso berezia zarete. Ez dituzue, 
soilik, bezeroen eskaerak jasotzen, zeuen proiektu propioak 
garatzeaz ere arduratzen zarete. 

— Jorge Sendagorta: Izan ere, era honetako enpresetan gertatzen da, 
askotan, baduzula ideia bat, eta ideia horren garapenean aurrera egiten 
duzu, eta ez duzu halakorik eskatuko dizun bezerorik. Hori izan zen 
Zabalgarbirekin gertatu zitzaiguna, esate baterako. Zabortegiak, barkatuko 
didazu adierazpena baina, egiazko txerrikeria bat dira, hitzaren esanahi 
hertsian. Planta horretan erakutsi dugu konponbide garbi eta efikaz bat 
har litekeela hondakinak tratatzeko. Konponbidea geneukanez, plantaren 
eraikuntza sustatu genuen, eta orain aurrera goaz, bigarren unitatearen 
bila. 

«Konponbidea geneukanez, plantaren eraikuntza sustatu 
genuen». Lastima da «sustatu» aditzaren atzean zer jarduera 
konkretu egon ziren ez zehaztea, baina erantzuna antologikoa da. 

Sendagortak hor aipatzen duen bigarren unitate hori 
Zabalgarbik, sortu zenetik, ireki nahi duen labe berria da. Errauste 
plantaren ekonomia eta bideragarritasun arazoek, ikusitakoaren 
arabera, atzeratu egin dute inbertsio hori. Baina txindurriek 
eragindako hazkura baino gutxiago nabarituko du hori, seguru aski, 
Sener taldeak. Milaka langile ditu, azpienpresetan banatuta, eta 
2009an 920 milioi euro fakturatu zituen, esparru ugaritan aritzen 
baita taldea. Armagintzan, esaterako, aeronautikaren eta ikerketaren 

esparruan 61 ; Energia eta Prozesuak izeneko sail bat ere badu, eta 
eguzki energia termikoaren plantak, ziklo konbinatua, energia 
nuklearra, birgasifikatzeko teknologiak, bioerregaiak, petrokimika... 
eta beste eremu askotan jarduten du. 

Energiak garrantzi berezia du Senerren, ordea. Enpresak hala 
aurkezten du bere burua Interneten: «Energiaren eta Prozesuen 
alorrean, Senerrek protagonismo handia izan du Espainian, energia 
sortzeko plantak garatzen, hasi lehen zentral nuklearrekin eta ziklo 
konbinatuarekin elektrizitatea sortzeko plantetaraino, eta 
birgasifikatzea eta eguzki energia termikoraino». 

Argigarria da jakitea Petronorren Muskizko (Bizkaia) planta 
eraiki zenean, orain mende erdi inguru, ingeniaritza Senerrek jarri 
zuela. Petrolioa kapitalismoaren motorra izan zen garaian, han egon 
zen Sener; petrolioarekiko dependentzia hausteko, i970eko 
hamarkadan energia nuklearrari eutsi zitzaionean, han egon zen 
Sener, lehen zentral nuklearrak eraikitzen. Orain, petrolio merkearen 
aroaren krisiaren atarian, kapitalismoa energia berriztagarrien 
motorrari eragiten hasi denean, hor dago Sener. Aitzindari da 
enpresa, eta horren erakusle da 20o8ko martxoan Masdar 
enpresarekin sinatu zuen akordioa. Abu Dhabiko enpresa 
entzutetsuenetako bat da Masdar; energia berriztagarrien alorrean 
aritzeko, Torresol Energy taldea sortu dute bi enpresek. Harekin, 
sektoreko munduko lider bihurtzeko anbizioa dute bi-biek. 2012 arte, 
urtero eguzki energia termikoa sortzeko bi planta eraikitzea adostu 
dute. 2.000 milioi euroko inbertsioa egin dute, eta Senerrek jarri du 
beharrezko diruaren %6o. Getxon (Bizkaia) hartu du egoitza Torresol 
Energyk. 

Familia enpresa batek halako hazkundea edukitzea, harrigarri 
ere bada. Baina badituzte ispiluak, non begiratu. Jorge Sendagorta 
Senerko presidenteak aitortua da, enpresa hirugarren belaunaldira 
heldu denez, senideen arteko lotura afektiboak gero eta lausoagoak 
direla, eta bakoitzak bere interesak dituela. Horregatik, enpresak 
burtsara ateratzeko asmoa duela adierazi du Sendagortak. Baina 
FCCrena bezalako eredu bat nahi duela aitortu du, enpresa 
kontrolatuko duen «familiako akziodun nukleo» batekin. Zabal eta 
Garbi enpresa eredu ezberdinak dira, baina itxuraz dituztenak baino 
antzekotasun gehiago dauzkate. Azken buruan, ikusten denez, 
teknologia eta zaborra, ondo konpontzen dira elkarrekin. 



61 Hegazkin militarrentzako turbopropultsatzaileak egiten dituen ITP enpresaren jabea da 
Sener, Rolls Royce enpresarekin batera. 

Endogamia 

«Zementuaren munduan lanean hasten dena ez da inoiz handik 
ateratzen, bere bizitzan fraguatua gelditzen da». Agustin Iturriaga 
hogei urtez izan da Bizkaiko Industria Ingeniarien Elkargo Ofizialeko 
dekanoa. Omenaldia egin zioten 20o8ko martxoaren lsean, eta 
orduan esan zituen hitzok. Iturriaga I954an hasi zen ingeniari bezala 
lanean, Cementos Rezolaren Arrigorriagako plantan; I993an utzi 
zuen, ia 40 urtez bertan lan egin eta gero. Omenaldiaren harira, 
elkarrizketa egin zion Deia kazetak. Han aitortu zuen Lemoizko 
zentral nuklearra eraikitzeko garaiak egin zitzaizkiola gogorrenak 
— plantan egon ziren bi zuzendariak, ingeniariak, hil zituen ETAk, eta 
horrek «kommozio handia» sortu zuen ingeniari eskolan— . «Gerora, 
baretzen joan dira kontu horiek, baina garaiotan, proiektu bat egin 
nahi den bakoitzean, kontra dagoen koordinadora bat sortzen da»; 
Iturriagak horrela laburtu zuen 30 urteko gizarte gatazken historia. 
Beti dago norbait kontra eta, luzera, ernegatzeko modukoa da hori, 
noski. 

Zementu fabrikan 39 urtez lanean, eta Ingeniaritza Eskola 
Ofizialeko dekanotzan beste 20: zementuari eta ingeniaritzari eman 
dio bizitza. Baina Iturriaga ez da zementu enpresekin harremanak 
dituen ingeniari bakarra, normala denez. Bilboko Ingeniaritzako Goi 
Eskola Teknikoak badu fundazioa, eta esanguratsua da bertako 
patronoen zerrenda: Iturriaga bera lehendakariordea da; Sener 
Ingeniaritza eta Sistemak taldeko zuzendari nagusia, Jorge Unda, 
fundazioko mahaikidea da; Nicolas Gaminde Cementos Lemonako 
burua ere mahaikidea da... Iturriagari egindako omenaldira joan zen 
Gaminde eta, hura bezala, ekitaldian izan ziren beste asko, Juan 
Andres Legarreta, adibidez. Bilboko Ingeniaritzako Goi Eskola 
Teknikoan kargu garrantzitsuak izan ditu Legarretak, eta fundazioko 
diruzaina da. Gauzak zer diren, ISR fundazioko aholkulari 
zientifikoetako bat ere bada Legarreta. 2009an Iruñeko Baluarte 
Jauregian CEMAk antolatu zuen saioko hizlarietako bat izan zen, eta 
zementu fabriketan hondakinak erretzea azken hamarkadetako 
aurrerapen handienetako bat izan dela defendatu zuen. Legarreta 
elkarlanean aritua da FCCko balioztatze energetikorako 
arduradunarekin, Carlos Urzelairekin: Partikula eta metalpisuen 
igorpenen mugako balioak: Europako eta Amerikako Estatu 
Batuetako araudien arteko konparaketa 62 ikerketa kaleratu zuten 
biek 2003an. Lan hura Elena Guedek ere sinatu zuen — Cementos 
Lemonako Kalitate Kontrolerako eta Ingurumeneko arduraduna da 
Guede— . 

Ingeniaritza industriaren habeetako bat erakutsi zuen txosten 
horrek, besteak beste. Izan ere, Bologna prozesua ezartzen hasi baino 



62 Valores Umite de emision departiculas y metales pesados: comparacion entre la 
reglamentacion en Europa y en Estados Unidos, jatorrizko gaztelaniaz. 

lehenagokoak dira ingeniaritza eskolen eta enpresa munduaren 
arteko harreman estuak. 20ioean, urtarrilaren 22an, «ikerketa eta 
garapen alorreko konponbide aurreratuak garatzeko» gela bat 
inauguratu zuten Bilboko Ingeniaritzako Goi Eskola Teknikoan. 
Biomasa «balioztatzeari» buruzko, porlanari buruzko eta isurketei 
buruzko «konponbide aurreratuak» garatuko dituzte bertan. Denak 
ere, oso esparru interesgarriak dira enpresentzat, zementuaren 
enpresentzat batik-bat. Xabier Garmendia, ingeniari eta Eusko 
Jaurlaritzako ordezkari legez, gela berriaren aurkezpenean izan zen. 
Baina hori baino esanguratsuagoa da aurkezpenera gomitatu 
enpresen zerrenda: Sener, Cementos Lemona, Cementos Rezola, 
Petronor, Tecnalia, EEE, Ihobe, Bilbao Bizkaia Ur Partzuergoa, Salia 
eta Idom. 

Itxuraz ez du zerikusirik: 20ioeko otsailaren 22an, hamalau 
parke eoliko egiteko baimenak desblokeatu zituen Eusko 
Jaurlaritzak, Garmendia Energia sailburuorde izanik. Hauek dira, El 
Pais kazetaren arabera, negozio horretatik etekinik ateratzea espero 
duten enpresak: Petronor, Iberdrola, Sener, Gamesa, MSS, Guascor, 
Tecnalia, IK4, EEE eta Idom. Oholtza aldatzen da, baina aktoreak 
berak dira, eta kezka bakarra da: erregai fosilak amaitzen badira, nola 
biziraungo du kapitalismoak egungo produkzio eta kontsumo mailei 
eusteko eta, ahal bada, handitzeko? Energia berriztagarriak dira 
giltzarrietako bat, eta horretan ari dira ingeniaritza eskolak eta 
enpresa zerrenda horiek eskutik helduta. Horrela soilik uler liteke 
Petronor bezalako enpresa bateko arduradunak, Josu Jon Imazek, 
energia berriztagarriei -eta nuklearrari- egiten dien apologia. 
Horrela soilik uler liteke Al Goreren neurriko jendeak aldaketa 
klimatikoaren aurka kanpaina erraldoi eta subentzionatuak 
antolatzea. Ez da broma, ezta ere, orain gutxi Barack Obama 
AEBetako presidenteak eman duen dirutza jatorri ez fosileko energia 
iturriak sustatzeko -hain justu, Iberdrola izango da onuradunetako 
bat-. 

Baina energia berriztagarriek badute problema handi bat, eta 
da naturaren erritmoa jarraitzen dutela: eguzkirik ez bada, plakak ez 
dira berotzen; urik ez bada, errotak ez dira higitzen; haizerik ez bada, 
parke eolikoak geldirik daude. Eta alderantziz: eguzki gehiegi egiten 
badu, plakak ez dira gai bero guztia baliatzeko; ur gehiegi badator, 
errotak gainezka egiten du; haize gehiegi badabil, parke eolikoetan 
sortutako energia guztia ezin da pilatu. Parke eolikoetan ikusi dute 
inbertsio garbiena enpresa zerrenda horiek: energia berriztagarrien 
artetik, inbertsio eta errentagarritasun maila orekatuenak dituen 
teknologia da, oraingoz. Baina Josu Jon Imazek argi azaltzen duen 
bezala, teknologia horrek ez du bermatzen elektrizitate hornidura. 
Energia asko kontsumitzen duten enpresa handiek, esaterako, 
gorriak ikusi beharko lituzkete energia guztia parke eolikoetatik 
etorriko balitz. 

Ziklo konbinatuko plantak osagarri eraginkorrak dira 

horretarako: nahi denean piztu, eta nahi denean itzal daitezke. 
Energia eoliko gutxi sortzen den aldietan, sistemaren hornidura 
bermatzeko aukera ederra dira ziklo konbinatuak — Gipuzkoan 
halako baten falta sumatzen duela esaten dabil Imaz azken boladan, 
eta Pasaiako Portu Agintaritzak kanpoko kaiaren egitasmoan 
kokalekua gordea dio— . Hiri hondakinak errausteko Zabalgarbikoa 
bezalako plantak ere baliagarri izan litezke ezintasun hori orekatzeko, 
adibidez: energiaren sorrera erregula dezakete, behar gehien den 
aldietan -ordu eta urte sasoi jakinetan, alegia— energia gehiago 
sortuta. Susmoak susmo, teknologia horiek guztiak garatzeko 
ikerketa lerro interesgarriak eskaintzen dituzte ingeniari eskolek; 
diru galerarik ez denez, eta inbertsioa ere minimoa denez, bestela 
enpresetan aztertzea ere pentsatuko ez lituzketen proiektuak 
probatzeko laborategi apartak dira. 

Honek ere ez du, itxuraz, zerikusirik: 20ioeko apirilaren nn 
bizikleta martxa bat egin zuten talde antimilitarista eta ekologista 
batzuek Bilboko inguruetatik. Sener eta ITP enpresen aurretik igaro 
zen bizikleta martxa, eta Kakitzat taldeko kide Oskar Arandak Berria 
kazetan azaldu zuen armagintza industriaren sareak urrutira 
hedatzen direla, politikariak eta unibertsitateak besarkatuz. Bilboko 
Ingeniaritzako Goi Eskola Teknikoak, hain justu, esparru 
aeroespazialean trebatu zituen, zortzi urtean, 200 ingeniari. 
Aeronautikako Gela delakoan graduondokoa egiten dute, urtero, 25 
ikaslek, eta den-denek armagintzari lotutako enpresetan lanean 
bukatzen dute, Senerren, esate baterako. 

Honek ere ez du loturarik, itxuraz: joan den martxoan Patxi 
Lopez Eusko Jaurlaritzako lehendakariak «jakintsuen batzordea» 
osatu zuen, krisialdi ez soilik ekonomikoari aurre egiteko. Hauek dira 
batzordean, aldez edo moldez, ordezkatuta dauden enpresetako 
batzuk: Iberdrola, Sidenor, Mondragon korporazioa, Innobasque, 
BBK, Ibermatica, CAF, Gamesa, Aernnova, REE, Idom, Telecinco, 
Algeposa 63 , BBVA, Euskaltel eta Petronor. Josu Jon Imaz bileretara 
joaten da eta baita Emiliano Lopez Atxurra ere, Xabier Garmendiaren 
DPA enpresako sozioa. EHUko ekonomia aplikatuko hiru irakasle ere 
badaude batzordean. Irakasle gehiago ere badira batzordean, baina 
gehienak enpresaren bateko ordezkari edo aholkulari dira, irakasle 
izateaz aparte; CCOOko eta UGTko sindikalista ohi pare baten parte- 
hartzea gorabehera, «jakintsuen batzordea» baino gehiago, 



63 Orain berri, Algeposa taldeko Railsider Logistica Ferroviaria enpresarekin hitzarmena 
sinatu du Eusko Jaurlaritzak — Algeposa enpresako jabea, Maria Luisa Guibert, 
Gipuzkoako familia dirudunetako bateko senidea da— . Gipuzkoa eta Bizkaiko trenbide 
sare estutik salgaien garraioa handitzeko beharrezko azpiegiturak garatuko dituztela 
azaldu zuten prentsa oharrean. Esanguratsua da hitzarmenaren esparrua, izan ere 
errepide bidezko salgaien garraioa izugarri handia da bi herrialde horietan, eta tren 
bidezkoa oso mugatua. Gasolina bezalako erregai fosilaren mendekotasunak aztoratuak 
dauzka instituzio publiko eta pribatuak, eta ahalegin serioak egiten ari dira salgaien 
garraioa errepideetatik trenbideetara eramateko. Frantziako Gobernuak tren lasterrari 
aitortzen dion helburu nagusia horixe bera da. Energia krisia ageri da beraz, berriz ere, 
garraio logistikei lotuta. 

«enpresarien gobernua» ematen du. Eta, hara, batzorde horrek bi lan 
talde sortu ditu, eta «euskal sektore estrategikoak eta haien 
etorkizuna» aztertuko dituen taldera eraman dute Xabier Garmendia, 
beste askoren artean. 

Nolanahi ere, ez da izutzekoa «jakintsuen batzordea». 
Erakunde publiko batek deituta mahai beraren bueltan esertzen 
diren lehen aldia izango da, akaso, baina seguru ez dela gela berean 
elkarrekin topo egiten duten lehen aldia. Ez dago \obby-ez publikoan 
hitz egiteko ohitura handirik, baina, galiziarrek sorginei buruz dioten 
bezala, «haberlas haylas» (egon badaude, galegoz), eta antz kutsu 
susmagarria dute endogamiarekin. Esan ohi da odola mehetzen duela 
endogamiak, baina ez bide da lobby-en kasua. Honek guztiak ez du 
loturarik, itxuraz, hondakinak erraustearekin, baina galdera beste bat 
da: non hasi eta non bukatzen diren zirkulu itxi baten puntuak? 

Totum revolutum hau guztiz nahasteko, beste apunte txiki 
batzuk. 20ioeko ekainaren 3an eta 4an, aldaketa klimatikoari 
buruzko jardunaldiak egin zituzten Gasteizko Udalak eta Eusko 
Jaurlaritzak. Bi mahai-inguru egin zituzten, Krisia eta eredu 
energetikoaren aldaketa, etaAldaketa klimatikoa eta energia, 
enpresentzako aukerak. Bigarren horretan izan ziren Gamesa, 
Guascor, Iberdrola eta Gasteizko Mercedes-Benz lantegiko ordezkari 
bana, baita FCCko ordezkari bat ere, Carlos Urzelai. Xabier 
Garmendiak gidatu zuen mahai-ingurua eta, horren aurretik, hitzaldi 
bat ere eman zuen, Ekonomia, teknologia eta enplegu aukerak 
energiaren esparruan izenekoa. Jardunaldiek bazuten 
patrozinatzaile bat — FCC— , eta bederatzi laguntzaile — Tecnalia eta 
EHU tarteko-. 

FCCkbadu jardunaldiak patrozinatzeko joera, bistan denez: 
20o6ko ekainean, ISR fundazioak antolatutako beste jardunaldi 
batzuk ere patrozinatu zituen, Castellon (Herrialde Katalanak). 
Jardunaldi haiek laguntzaile bakar eta berezia izan zuten: Cajasur, 
orain erreka jo, eta BBK-k erosi duen banku hori bera. Eta, dena 
nahasten bukatzeko, Caja Sur izan da ISR-ren beste ikerketa bat, 
hondakinen bilketa selektiboari buruzkoa —Casta Diva izenekoa— , 
lagundu duen bankua. Izan ere, kontua da ISRk Caja Surren duela 
kontua: antolatzen dituen jardunaldietarako ordainketak — batere 
merkeak ez direnak, bestalde— banku horretako kontu batean egin 
behar dira. 

Caja Surrek erreka jo eta BBK-k bere gain hartu duenez gero, 
Bizkaiko kutxak patrozinatuko ote ditu orain ISR-ren ikerketak? 

Teknologia gehiago, hau gerra da 

Udan eztabaidagai izan da nola fusionatuko diren Tecnalia osatzen 
duten ikerketa taldeak, non kokatuko diren egoitzak, eta zein 
diputaziori ordainduko dizkioten zergak. Ez da broma: Europa 
hegoaldeko ikerketa korporazio handiena izango da Tecnalia, fusioa 
eta gero. Inasmet, Labein eta Robotiker teknologia zentroek abiatu 
zuten, 200iean, Tecnalia. Geroztik, Fatronik, Cidemco, Azti, ESI 
European Software Institute eta Neiker gehitu zaizkio. Laster batean, 
Euve eta Leia batuko dira. 

«Merkatu berrietara eta tamaina handiagoko proiektuetara» 
iristeko xedea aitortu zioten, aurkeztu zuten egunean, korporazio 
berriari. «Korporazio teknologiko diziplinartekoa, pribatua eta 
independentea da, inguru ekonomikoaren eta sozialaren garapenari 
laguntzea helburu duena, berrikuntza teknologikoa erabiliz eta 
sustatuz». Abiapuntu hain malguarekin, esan liteke Tecnaliak ez 
duela mugarik: dirua eman lezakeen orotan ditu ikerketa lerroak 
zabalik 64 . Hartara, ez da harritzekoa hiri hondakinak 
«aprobetxatu/berrerabili eta balioztatzeko» lerro bat edukitzea 
korporazioaren barruan; are normalagoa da, aintzat hartzen bada 
Labein zementu enpresen ekimenez sortu zela — Nicolas Gaminde 
izan zen, bolada batez, bai Labein, bai Tecnaliako presidente— . 

Baina ez da aski. Biomasari buruz ere lan egiten du Tecnaliak. 
Eta aldaketa klimatikoan eta iraunkortasunean. Eta efizientzia 
energetikoan. Eta energiaren kudeaketan. Eta beste hamaika 
esparrutan. 2009ko martxoan zabaldu zuenez, esaterako, «jakien 
industriako soberakinak» erabiliz biogasa sortzeko proiektu batean 
buru-belarri ari da Tecnalia. Derion (Bizkaia) probatzen ari ziren 
biogas planta horrek digestio anaerobioa erabiltzen du, metano gas 
ugariko biogas bat lortzeko eta, horrekin, energia elektriko eta 
termikoa sortzeko. Prozesu horretan jakien industriako zein 
soberakin erabiltzen dituzten ere azaldu zuen Tecnaliak: 
araztegietako lohiak, abereen kakak, fruta eta barazki merkatuetako 
soberakinak, laktoseruma, arrantzako soberakinak eta akuikulturan 
hildako arrainak, besteakbeste. «Biogas plantarekin, hondakin 
organikoek ingurumenean sortzen duten eragina gutxitzea posible 
da», zehaztu zuen Tecnaliak; «negutegi efektuko gasen isurketak 
murrizten dira, usainak nabarmen gutxitzen dira eta hondakinen 
azken balioa hobetu egiten da. Ondorioz, ingurumen eta gizarte 
eskakizunetara molda daiteke industria». Tecnaliak, bistan da, begi 
onez jotzen du hondakinak erraustea. 

Aipatutakoez gainera, Tecnaliak badu «ingurumen industria» 
izeneko atal berezi bat. Plastikoak berreskuratzeko, hondakinak 
lehengai bilakatzeko, hondakin organikoak desegiteko, «balioztatze 



64 Industriak sortu, eta industria sektoreak zerbitzatzea helburu badu ere, finantzaketaren 
%46 inguru publikoa izan zuen, 20o8an, Tecnaliak. 

energetikorako», «hondakin organikoekin energia berriztagarriak 
sortzeko», prozesu termikoetan sortutako C0 2 gutxitzeko, lohiak 
tratatzeko eta jakien industria sektoreko hondakinak berreskuratzeko 
teknologiak garatzen dihardu atal horretan. Ikusten denez, badago 
hondakinak non aprobetxatua, beti egin den bezala zerrietara bota 
edo konposta egin gabe ere. Ondorioa argia da: errentagarriagoa da 
argindarra sortzea, zerriak haztea baino, argindarra jan ezin bada ere. 

Tecnalia ez da zerrendatutako esparruetara mugatzen: 
zementuaren, etxeak eraikitzeko teknologia berrien, informazio eta 
komunikazio teknologien, hegazkinen, ingurumenaren... esparruan 
irekiak ditu ikerketa eta negozio lerroak. Tecnaliako kide dira 
Araban, Bizkaian eta Gipuzkoan nor diren enpresa gehienak, eta 
baita instituzioak ere. Hor daude, esaterako: Cementos Lemona, 
Cementos Rezola, Iberdrola, Idom, Bilboko Ingeniaritzako Goi 
Eskola Teknikoa, Eusko Jaurlaritzako sail batzuk, Bizkaiko eta 
Gipuzkoako foru aldundiak... Gipuzkoako Foru Aldundiak Tecnaliari 
emandako diruekin finantzatzen dira, adibiderako, zementu 
industriarentzako ikerketa eta berrikuntza proiektu zenbait. Dena 
kutsatzen da: inoiz frogatuko balitz hondakinak erraustea arriskutsua 
izateaz gain kaltegarri ere badela... zer egingo luke foru aldundiak? 
Diru laguntzak kendu eta kontratuak ukatuko lizkioke Tecnaliari? 

Ikerketa eta garapenari eta jakintzaren industriari ematen 
zaie, orain, salbazioaren giltza. Krisialdiko portutik irteteko ontzi 
berria ei dira, eta Tecnalia da itsasontzi horren motorretako bat. Izan 
ere, teknologiaren bidez arazo guztiak konponduko diren ustea dute 
ingeniariek: amildegia dagoen tokian porlana bota eta zubia egitea 
bezain erraza da. Teknologia bedeinkatu hori izango da, egunen 
batean, zabor nuklearra bera ere desegiteko gai izango dena. 

Josu Jon Imazek 2009an Donostian eman zuen hitzaldian, 
aldareraino goratu zuen teknologia: 

Uste duzue ikatzaren erabilera jaitsi dela, bukatu egin delako? Ez, 
noski. Jaitsi da beste teknologia lehiakorrago batzuek ordeztu dutelako. 
Yamani jekeak — ministroa zen Saudi Arabian— esan zuen: «Harri Aroa ez 
zen amaitu harriak bukatzearekin; petrolioaren aroa ere ez da bukatuko 
petrolioa bukatzearekin». Gauzak ez dira bukatzen agortzen direlako. 
Gertatzen dena da teknologia jakin batzuk lehiakorrago bihurtzen direla 
eta ordeztu egiten dituztela beste teknologia batzuk. Energia garapenaren 
gakoa teknologiaren eboluzioan dago, zeina berrikuntzak laguntzen baitu. 
Logikoki, berrikuntzari lagundu behar zaio, sariekin, tarifa bereziekin, eta 
fiskalitatearekin. Egungo teknologiak ordezkatzeko, berrikuntza 
teknologikoa sustatu behar da, eta hor fiskalitateak leku garrantzitsua izan 
dezake. 

Teknologiek, garatzeko, egonkortasun politikoa behar dutela, 
laguntza jarraitua, nabarmendu zuen Imazek. Teknologia, izan ere, 
ongiaren eta gaizkiaren gainetik dago. «Boluntarismo gutxiago eta 
teknologia gehiago», sententziatu zuen Imazek: «Demokrazia 
gutxiengoen eta gehiengoen jokoa da; zilegi da, baina ezin dugu 
administrazio aldaketen mende egon... Horrek ez du garapen 
teknologikoa laguntzen». 

Errauste plantek «puntako teknologia» izango dutela saldu ohi 

dute eraikitzen dituzten administrazioek, eta gero ezbeharrak 
gertatzen dira, 2009an Zabalgarbin bezala. Horrekin parrez par, atez 
ateko hondakinen bilketa sustatzen dutenek maiz aldarrikatu dute 
herritarrak direla hondakinen kudeaketarako «teknologia onena». 
Aipua ez da doakoa. Jorge Sendagorta Senerko buruak 20o8ko 
ekainean eman zuen elkarrizketarekin akordatu besterik ez dago: 
«Konponbidea geneukanez, [Zabalgarbiko] plantaren eraikuntza 
sustatu genuen». Gauzak modu zentzudun, sinple, erraz, arrazoitu 
eta naturalean egiteak baino gehiago balio du — hau da, diru gehiago 
sortzen du— gauzak modu konplexu, kutsatzaile, arriskutsu eta 
garestian egiteak. Teknologiak dena konponduko du, teknologiak 
dena konplikatu ostean. 

Baina, endogamiara itzuliz, besoko ileak lazten dituena, zera 
da: Zabalgarbiko plantaren ingurumen baimen bateratuaren 
jarraipena ere etxeko morroiak egiten duela: Tecnaliak, alegia. 

Beste itu pare bat, gailurrera heldu aurretik 

Eman dezake lauzpabost gum eta liderren kontua dela hondakinak 
erretzea, eta ez da hala, ezta inondik ere. Artikulu honen asmoa zen 
aztertzea zergatik erabakitzen den hondakinak kiskaltzeko politiken 
alde, zergatik instituzioek erabakitzen duten praktika garesti eta 
arriskutsuen alde, eta hori jakiteko lagungarri izan daiteke zenbait 
pertsonak, haien arteko harremanak eta haiek gidatzen dituzten 
erakunde publiko eta pribatuen arteko harremanak ezagutzea. 
Artikulu honetan ageri diren izen-deitura propioak, izozmendiaren 
muturra baino ez dira. Izan ere, Xabier Garmendia ez dago bakarrik; 
baditu adiskideak, esate baterako, Emiliano Lopez Atxurra. 

20ioeko martxoan eremu publikora jauzi egin zuen Lopez 
Atxurrak: Patxi Lopez Eusko Jaurlaritzako lehendakariak sortu zuen 
«jakintsuen batzordeko» kideetako bat da ordudanik. Petronorreko 
kontseilari da Lopez Atxurra, eta baita Gas Naturaleko kontseilari eta 
akziodun ere. Ezin da ahaztu, egun, gasa dela erregai fosil zaharren 
ordezko gisa erabiltzen ari den energietako bat. Energiaren Euskal 
Erakundeak argi azaldu du energia mixa eraldatzeko oinarrietako bat 
dela gasa. Eta gasa erabiltzen da, besteak beste, Zabalgarbikoa 
bezalako errauste plantetako labeei indarra emateko. 

Negozio horiez gainera, legelaria da Lopez Atxurra, izatez, eta 
administrazio kontseilu ugaritako kide eta aholkulari izan da. Euro- 
Defi, Gipuzkoako Aurrezki Kutxa, Kutxa, Instituto Vasco de 
Competitividad, International Bank Consulting, Consultores de 
Financiacion Internacional, Asesores Juridicos Asociados, 
Actuaciones Actividades e Inversiones Inmobiliarias, Novia Salcedo 
fundazioa 65 , Compañia Electrica para el Desarrollo Sostenible... 
Horiek guztiek ezagutu dute Lopez Atxurraren aholkularitza. Euskal 
Herriko Unibertsitatean, Deustuko Unibertsitatean, Bordeleko 
Unibertsitatean eta Paueko Unibertsitatean (Okzitania) irakasle 
aritua da, gainera. Bestalde, DPA Desarrollo y Proteccion Ambiental 
enpresako bazkide da — DPAk sinatu ditu Gipuzkoako eta Bizkaiko 
hondakinen kudeaketarako planak— . Sasieta Mankomunitateak, 
2000 urtean, clinker labeetan esperimentuak egiteko agindu zuen 
ikerketa ere DPAri esleitu zioten. 

Itzalean ez ezik, argitan ere baditu adiskideak Xabier 
Garmendiak. lççoeko hamarkada bukaeran eta 200okoaren 
hasieran, PSE-EEren eta PPren artean loturak estutzeko saiakera 
egin zuen Nicolas Redondo Terrerosek, garai hartako PSE-EEko 
Euskadiko idazkari nagusiak. 2002an alderdiko idazkaritzara 

65 Novia Salcedo fundazioak orain berri banatu ditu bere sariak, eta — zer diren 

kasualitateak— Ricardo Diaz Hotchleiner Club of Romeko ohorezko presidenteari eman 
dio Ad Honores Saria. Felipe Borboikoa eta Patxi Lopez Eusko Jaurlaritzako 
lehendakaria izan ziren sari banaketako ohorezko gomitatuak. Lopezek aprobetxatu 
zuen, bide batez, iragartzeko Novia Salcedo fundazioarekin lankidetza hitzarmena 
sinatuko duela Jaurlaritzak. 

aurkeztu zen berriro, eta Garmendia izan zen haren hautagaitza 
babestu zuenetako bat. Redondo Terrerosek ez zituen hauteskundeak 
irabazi, eta beste nonbait bilatu behar izan zuen soldata. 

Lortu ere bai: 20o8ko ekainaz geroztik, FCCko kontseilari 
independentea da Redondo Terreros. Eta argigarria da jakitea 
Cementos Alfa enpresako kontseilari ere izan zela PSE-EEko buru 
ohia. 

Laguntza pixka bat, ez da kalte, bidea egiteko. Eta ituak 
lagungarri badira ere, bidea da inporta duena. Artikulu honetan ageri 
diren izen-deituren berri izateak ez du ezertarako balio, ez bada res 
publica delako horren gaurko egoeraz hausnarketa sakona egin behar 
dela ondorioztatzeko. Haiek ez balira itu, beste batzuk lirateke, azken 
buruan demokrazia eredu honen beraren barneko akatsa baita. Nork 
eta nola fiskalizatu behar lituzke adiskidantzak, afinitateak eta presio 
taldeak? Besterik ezean, herritarrek jakin beharko lukete botoa nori 
ematen ari diren, eta zein adiskide eta sozio dituzten, eta norentzat 
lan egiten duten. Ez da asko eskatzea, boto horiez baliatuko direnek 
(eurenak ez diren) milioika euro banatuko badituzte gero. Baina 
gauza sinpleak diruditenak izan ohi dira konplikatuenak; nola da 
posible, bestela, feudalismoak hainbeste mende irautea? 

Koronel soldadurik gabea 

Europako Batasunak 2016 urterako ezarritako helburuak lortu ditu ja 
Bizkaiak. 2009an %6,3 egin zuen behera herrialdean sortutako 
hondakin kopuruak —42.448 tona gutxiago sortu ziren, nahiz eta 
herrialdean 6.200 pertsona gehiago bizi ziren— . I995ean 
zabortegietara bota ziren hondakinen 9635 bakarrik bota daitezke 
zabortegietara 20i6an, Europako Batasunaren aginduen arabera; 
Bizkaian, 2009an, %34,8 bota ziren eta helburua bete du, hortaz. 
Orain, Bizkaiko Foru Aldundiak erabaki du prebentzio kanpaina bat 
abiatzea, sei urtean, 2010 eta 2016 artean, «hondakinen kopurua ez 
handitzeko». Galdera da zergatik ez den helburu bezala jartzen 
erretako eta zabortegietara botatako hondakinen kopurua murriztea. 
Datuak hain onak badira, eta sei urteko tartea edukita, nola ez da 
planteatzen helburuak hobetzea? Zergatik baztertzen da hondakin 
kopurua murriztea, eta jartzen da hondakin kopuruari eustea? 

Oso esanguratsua izan daiteke, hori ulertzeko, Bizkaiko hiri 
hondakinen kudeaketarako II. planak, 2005ean, zehaztu zuena. 
Hauxe da Xabier Garmendiaren DPA enpresak proposatu eta 
Bizkaiko Diputazioak onartu zuen helburua: «Hondakinen kudeaketa 
iraunkor bat, Kudeaketa Sistema Integral baten diseinuan 
oinarriturik, aukeren hierarkia era malguan ezarriz, non prebentzioa 
den lehentasunezko helburua, eta atzetik datozen berrerabiltzea, 
birziklatzea eta konpostatzea, energia sortzeko aprobetxatzea eta 
balioztatu ezin den frakzioa botatzea». Xedearen laburpen horretan 
aurkitzen den «aukeren hierarkia» horren atzean Europako 
Batasunak ezarritako tratamenduen hierarkia dago. Eta «era 
malguan ezartze» horretan dago arazoa: Europako Batasunak 
hierarkia gisa planteatzen duena, «era malguan» interpretatzen 
duela Bizkaiko Foru Aldundiak, Xabier Garmendiaren aholkuz. 
Zertarako daude hierarkiak, «era malguan» ulertu behar badira? 
Parlamentuak onartzen dituen legeak «era malguan» ulertu behar 
dituzte herritarrek? Konstituzioen aginduak eta betebeharrak «era 
malguan» ulertu behar dituzte? Baita isunak eta zergak ordaintzeko 
orduan ere? Europako Batasunak ezarritako «aukeren hierarkia» 
horretan, hondakinak erretzea azkenaurreko aukera dela ezkutatu 
nahi du planak, «era malguan ezarri» kontzeptu horren atzean. 
Planaren abiapuntua ez baita Europako Batasunak emandako 
tratamenduen hierarkia goitikbehera jarraitzea, prebentzioari 
lehentasuna emanez; planaren abiapuntua da Europako Batasunak 
emandako tratamenduen hierarkia azkenaurreko aukeratik gora 
jarraitzea, errausteari lehentasuna emanez, eta zabortegiak ekidinez. 
Hori da arazoa Bizkaiko planean: Zabalgarbi behar da, eta 
Zabalgarbik jatekoa behar du 66 . 



66 Arazo bat badu Zabalgarbik. Ezker Batuak Bilboko udal gobernua osatzeko baldintzen 
artean jarri zuen Bizkaiko hiriburuko hondakinak ez erraustea, eta udala betetzen ari da 

Bizkaian bakarrik ez, azken urteotan beherantz egin du 
hondakinen sorrera kopuruak, atzeraldi ekonomikoaren eraginez 
batik-bat. Gipuzkoan %5,8 egin zuen behera 2009an. Baina 20o8an 
ere behera egin zuen: %2,8. Gipuzkoako Diputazioak espero zuen 
2009an 484.601 tona hondakin sortuko zirela, baina 426.000 tona 
sortu ziren. Aldea %i2koa da; bada zerbait. Ez da, bakarrik, 
diputazioak jarritako birziklatze helburuak espero baino zazpi urte 
lehenago erdietsi direla; gainera, diputazioak espero zuena baino %12 
hondakin gutxiago sortu dira bitarte horretan. Ondorengo grafikoan 
agertzen dira 2016 urtea bitartean Gipuzkoan sortuko diren 
hondakinei buruz diputazioak 20o6an egin zituen estimazioak, eta 
azken urteetan sortu diren hondakin kopuru errealak — Gipuzkoako 
Diputazioaren estimazio honetan kontuan hartzen da prebentzio 
kanpainak indarrean daudela eta etxeetan konposta egiteko 
jarduerak martxan daudela; alegia, beste estimazio batzuetan, 
hondakin gehiago sor zitezkeela kalkulatu zuen— : 

Hondakin sorreraren maila hauek izango dira Lurraldean hiri 
hondakinen tratamendurako azpiegiturak dimentsionatzeko unean 
hartuko diren erreferentziak. Prognosietako akats batek, edo prebentzio, 
birziklatze eta konpostatze helburuak betetzerakoan huts egiteak, ekarriko 
luke Gipuzkoan ezarri nahi den kudeaketa integraturako sistema itxiko 
tratamendu azpiegiturak gai ez izatea helburu horiek bete ezean sortuko 
litzatekeen soberako hondakin kopuruari amaierako tratamendua 
emateko; eta, ondoren, ezarritako kudeaketa sistema goitik behera 
hondatzea etorriko litzateke, tratatu ezingo liratekeen soberako hiri 
hondakinak hartu ahal izateko amaierako hondakindegirik ez izateagatik, 
hain justu ere. Hau guztia, azken batean, Gipuzkoan hiri hondakinen 



baldintza hori. Zabalgarbik, hartara, erre ahal izango lituzkeenak baino askozaz ere 
hondakin gutxiago erretzen ditu. Eta hori ez da errentagarria. Urrutirago joanda, 
diputazioak hondakin gutxiago sortzeko helburua jarriko balu, oraindik eta arazo gehiago 
izango lituzte Bizkaiko errauste plantak. Horregatik ez da komenientziazkoa hondakinak 
gutxitzeko politikak abiatzea, eta horregatik egiten dira «hondakinen kopurua ez 
handitzeko» planak. (Bilboz aparte, Etxabarri da hondakinak Zabalgarbira eramaten ez 
dituen Bizkaiko udalerri bakarra). 



-62- 



kudeaketan ardura dutenek Aurrerapen Agiri honetan aurreikusten diren 
prebentzio, birziklatze eta konpostatze helburuak betetzeko bidean 
beharrezko neurriak abian jarriko dituzten garantia da. 

Gipuzkoako hondakinen kudeaketarako planak hori dio. 
Beldur izango ziren, estimazioetan aipatutakoa baino hondakin 
gehiago sortuko ez ote zen. Baina estimazioek errealitateak baino 
goragotik jo dute orain arte, eta horrek galdera dakar: 
administrazioak ez ote du Gipuzkoako tratamendu azpiegiturak 
egokitzeko beharrik sentitzen, estimazioen eta datu errealen arteko 
%i2ko aldea ikusita? 2003ko hondakinen antzeko kopurua sortu da 
2009an. Antzeko egoeran aurkitu da Bizkaiko Foru Aldundia ere, 
zabortegira botatako hondakinen kopurua %35etik beherakoa izan 
dela ohartu delarik. Eta Nafarroan ere hondakinen sorrera kopurua 
jaisten hasi da 20o8az geroztik. 

Plangintzak egiten ikasteko liburu oinarrizkoenetan aipatu ohi 
da, maiz, planei ezartzen zaizkien helburuek eskuragarriak izan behar 
dutela, errealak izan behar dutela; sarritan, helburu eskuraezinak 
aurkezten dira plangintzetan, eta hortik etortzen da haien hutsa. 
Kasu honetan, eskuragarriak izan dira Bizkaiko eta Gipuzkoako foru 
aldundiek jarritako helburuak. Eskuragarriegiak, agian. Garmendiak 
idatzi zituen Gipuzkoako eta Bizkaiko planak, eta arta hartu zuen, 
birziklatu ezin den hondakinen kopurua %6o baino txikiagoa izan ez 
zedin -alegia, errauste plantetan erre beharreko hondakinen 
kopurua %6o baino txikiagoa izan ez zedin— , nahiz eta Gipuzkoan 
ehuneko hori aldatu behar izan duten, %4ora murriztuta, 
birziklatzearen errealitateak gainezkatu egin dituelako Gipuzkoako 
planaren helburuak. Nafarroan, berriz, ISR arduratu da gaikako 
bilketa ez dadin %33 baino handiagoa izan. 

Sortutako hondakinen ehuneko zenbat birzikla daitekeen, hori 
da galdera. Nafarroako hondakinen kudeaketa planaren eztabaidara 
gonbidatu zuten Anabel Rodriguez, ISRko zuzendari zientifikoa, 
hondakinen bilketari eta birziklatzeari buruz hitz egitera. %6o eta 
%8o arteko birziklatze ehunekoak eskuratzea posible dela aitortu 
zuen Rodriguezek. Orduan, zergatik arduratzen da ISR bera ISRk 
posible ikusten duena ukatzera? Zergatik proposatzen du Nafarroak, 
zazpi urtean, birziklatze maila %3itik %33ra igotzea, batere 
anbiziorik gabe? Zergatik Gipuzkoan %57 birziklatzera iristea da 
helburua, eta Bizkaian ez da %40tik pasatzeko intentziorik? Nork 
erabakitzen ditu ehuneko horiek, eta zergatik? Eta Gipuzkoak %6ora 
heltzeko asmoa badu, zergatik Bizkaiak ez du halako anbiziorik? 

Gipuzkoako Foru Aldundiaren hondakinen kudeaketa plan 
berriak, 20o8koak, hondakinen %57 birziklatu eta konpostatzeko 
helburua jasotzen du, zehazki. 2009ko datuen arabera, egun, 
hondakinen %40 birziklatu, berrerabili eta konpostatzen da 
Gipuzkoan, birziklatzen dutenei batere hobaririk eman gabe, 
hondakin organikoak bereizita biltzeko politika orokorrik gabe, 
prebentzio kanpaina sendorik gabe eta etxean konpostatzea 
sustatzeko politika eraginkorrik gabe. Abiapuntua hain ona izanik 

— Europako birziklatze maila altuenetako bat omen du Gipuzkoak, 
Carlos Ormazabal Gipuzkoako Garapen Iraunkorreko diputatuak 
dioenez-, zergatik ez da hobetzeko tartea aprobetxatzen? 20i6an 
%40 birziklatzeko helburua zuen aldundiaren lehen planak, 
2002koak. 2009rako erdietsi da helburua, zazpi urtean, ia ezer egin 
gabe. Diario Vasco kazetak Ormazabali elkarrizketa bat egin eta 
Hernanin atez ateko hondakinen bilketa abiatu zen egun berean 
argitaratu zen, maiatzaren çan; Garapen Iraunkorreko diputatuak 
esan zuen aztertzekoa zela etxean birziklatzen dutenei hobariak 
jartzea, gutxiago ordain dezaten. Orain esaten hasita, errauste planta 
bukatzean, akaso, jarriko dituzte indarrean hobari horiek. Nora 
begira egon da foru aldundia hondakinen kudeaketa plana indarrean 
egon den 2002tik 20ioera bitarteko zortzi urte horietan? Hobariak 
adostea errauste plantak egitea baino lan errazago eta merkeagoa 
izango al da ba? Zer da, %6oko birziklatze mailara bizkorregi iristeko 
beldurra? 

Eta, hori ikusita, Gipuzkoako Diputazioak, zentzuz ezarri du 
Europak agintzen duen hondakinen kudeaketarako hierarkia? 

Diputazioko teknikari batek erantzungo dio azken galdera 
horri. «Energia berriztagarrien alde egiteak [kasu honetan, 
hondakinak errausteaz edota konpostatu aurretik energia ateratzeaz 
ari da] koherentea izan behar du Europako beste helburu batzuekin, 
bereziki hondakinen tratamendurako hierarkiarekin». Javier 
Ansorena Gipuzkoako Foru Aldundiko Ingurumen zerbitzuburua da, 
eta berak idatzia da pasarte hori, baita ondokoa ere, Hiri 
hondakinak, energia iturri berriztagarri eta iraunkorra 67 
artikuluan, 2009an Residuos aldizkarian argitaratua: «Ondorioz, (...) 
ez da erraustea sustatu behar, baldin eta horrela hierarkia hori 
ahultzen bada». Baina Ansorena bera da, segidan, salbuespena 
azpimarratzen duena: Europak agindu duen hondakinen 
kudeaketarako hierarkia hankaz gora jar liteke, materialen bizitza 
zikloaren azterketatik ondorioztatzen bada hierarkia jarraitzea 
kaltegarri dela. Alegia, hondakinak hierarkia piramide horretatik 
atera daitezkeela, «besteak beste, egingarritasun teknikoarengatik, 
bideragarritasun ekonomikoarengatik, eta ingurumenaren 
babesarengatik». Bestela esanda, hierarkiako beste aukerak erraustea 
baino teknikoki zailagoak, finantzatzeko zailagoak eta 
ingurumenarentzat kaltegarriagoak badira, zuzenean pasatu liteke 
erraustera, hierarkia hankaz gora utzita. 

Europako estatuen artean adostasunak eskuratu ezinaren 
beste adibide bat besterik ez da hierarkiari badaezpadako argudio 
anbiguo hori eranstea. Antza, salbuespeneko argudio horri eutsi diote 
Bizkaiko eta Gipuzkoako diputazioek eta Nafarroako Gobernuak, 
hierarkiaren gainerako puntuetan behar besteko indarrik egin gabe, 
zuzenean erraustera jotzeko. Edozein kasutan, interesgarria litzateke, 



67 Los residuos urbanos, una fuente de energia renovable y sostenible, jatorrizko 
gaztelaniaz. 

errauste planta beste kudeaketa urratsak baino teknologikoki 
egingarriagoa, finantzatzen samurragoa eta ingurumenarentzat 
komenigarriagoa ote den argitzea. Hori baldin bada, behintzat, 
Europako Batasunak ezarritako hierarkia hankaz gora jartzearen 
arrazoia. 

Ansorenak, artikulu berean, zehazten du problema 
hondakinen jatorria dela, nola biltzen diren alegia. Nahastuta biltzen 
badira, ez dago erretzea beste aukerarik, bere hitzetan. Baina 
artikuluan hondakinak aztertzen ditu energia iturri gisa eta, beraz, ez 
du sakontzen puntu horretan; ez du bilketa selektiboaz hitz egiten, 
hondakinak erraustearen onurez baizik. Arta badu, ordea, erraustea 
eta birziklatzea ez daudela kontrajarriak zehazteko. Eta Suedia 
jartzen du adibide, errauste planten aldekoek maiz ohi duten bezala. 
Suedian, 1994 eta 2004 artean, heren bat murriztu ziren hondakinak; 
aldi berean, 96140 handitu zen birziklatzea; eta erraustea ere %yo 
handitu zen. Ansorenak ez du zehazten, ordea, Suedian zer egiten 
zuten hondakinekin I993an. Susma liteke — susmo hutsa da— 
zabortegietara botako zutela gehien-gehiena, bestela ez da ulertzen 
hondakinen kopurua heren bat murriztu eta gero ere, birziklatzeak 
hainbesteko hazkundea izatea eta, hala ere, erraustearen ehunekoa 
ere igotzea. Litekeena da, bestalde, i994an errauste plantarik ez 
izatea Suedian, edo, izatekotan, bakarren bat egotea. Datu gehiago 
eduki ezean, beraz, ezinezkoa da adibidea Gipuzkoara ekartzea, eta 
konparazioak egitea. 

Baina kalkulu batzuk egin daitezke: 

2009an 426.000 tona hondakin sortu ziren Gipuzkoan. 
Hasteko, hondakinen sorrera kopurua heren bat 
murriztu izan balitz, 290.000 tona hondakin sortuko 
ziren 2009an — alegia, Europako Batasunak agindutako 
hierarkiaren lehen puntua, murriztea, aplikatuta. 
Begien bistakoa da ez dela urte bakarrean lortzeko 
helburua, baina Suediak hamar urtean lortu badu, 
Ansorenak dioen bezala, ez da ezinezkoa izango— . 
Gipuzkoak orain birziklatzen du %40. Portzentaje hori 
haziko ez balitz ere, errauste plantarentzat geldituko 
lirateke 174.000 tona hondakin errausteko. Birziklatzea 
%6ora helduko balitz — hori da Gipuzkoako hondakinen 
kudeaketa planaren helburua, ISR berak ere egingarri 
ikusten duena— , 116.000 tona geldituko lirateke 
errauste plantarentzat. Urrunago joanda, atez atekoa 
bezalako hondakinen bilketa sistema bat abian jarrita, 
esaterako, %8o birziklatzera iritsiko balitz, 58.000 tona 
geldituko lirateke errauste plantarentzat. 
Eta Gipuzkoako errauste plantaren proiektua ia bost aldiz 
zabor gehiago erretzeko diseinatu dute —260.000 tona hondakin 
erretzeko gaitasuna eman diote— , eta etorkizunean bigarren labe bat 
jartzeko aukera ere jaso dute. 

Suedia adibide bada, zergatik ez da planteatzen, diputazioaren 
kudeaketa planean, hondakinen sorrera heren bat murriztea? 

Koronel soldadurik gabea, horixe da Europako Batasunak 
hondakinen kudeaketarako agindu duen hierarkia. Inongo 
armadetan gertatuko ez litzatekeena gertatzen da bere horrekin: 
soldadurik ez dagoela koronelaren aginduak betetzeko, edo 
soldaduek, egon bai baina, eurek nahi dituzten aginduak betetzen 
dituztela. Edo, metaforak alde batera utzita esateko, hierarkia horrek 
ez duela eraginik, baldin eta administrazio publikoek zuzenean 
errauste politiketatik hastea erabakitzen badute. 

Azken buruan, interes handiak daude errauste politiken 
atzean, eta Europako Batasuneko kide diren estatuen artean ez da 
samurra adostasunetara heltzea. Hierarkiak, zorrotz jarraituko balitz, 
ez luke ia tarterik utziko errauste plantak eraikitzeko, eta estatu 
batzuek argi dute zer gauza zehaztu behar diren, zenbateraino, eta 
zer-nolako zirrikituak utzi behar diren. 

Baina Europan adosten dituzte beste kontu batzuk. Badago 
erakunde bat, Normalizaziorako Europako Batzordea izena duena, 
eta irabazi asmorik gabeko erakunde pribatua (?) ei dena. 
Estandarrak sortzen ditu, era guztietakoak; zerbaiti buruzko 
irizpideak estandarizatu behar badira, Europako Batasunak aholku 
eskatzen dio. Beste mila eskariren artean, ESB erregai solido 
berreskuratuei buruzko espezifikazio tekniko bat eskatu zitzaion, 
duela urte batzuk. Garai batean RDF edo hondakinetatik eratorritako 
fuela modan egon bazen, gerora hainbat arazo antzeman zizkioten 
erabiltzaileek. RDFak egiteko, errefusaren frakzio hezea ere 
erabiltzen da, eta horrek ekartzen du erregaiak ez izatea 
homogeneoak, eta «irudi pobrea» edukitzea. RDFen eboluzioa izan 
ziren ESB direlakoak. Erregai solido berreskuratu kategoria hori 
eskuratzeko, hondakinak tratatzerakoan kalitate arau batzuk bete 
behar dira. ESB horiek egiteko ere hiri hondakinak erabiltzen dira, 
sailkatuta, baina ezaugarri homogeneo eta bermatuak dituzte, RDFek 
ez bezala. Hondakinak bereizi eta tratatzeko prozedurak bermatzen 
du «erregai» berri horien kalitatea. 

Bada, Normalizaziorako Europako Batzordeak, eskatu bezala, 
ESBak egiteko zein irizpide kontuan hartu behar diren zehaztu eta 
langintza horretarako espezifikazio teknikoak eman zituen. Santiago 
Palomino ISRko zuzendari teknikoak erreferentzia gisa erabili zituen 
espezifikazio horiek, 2007ko otsailean, Gaztela Mantxako (Espainia) 
hiri hondakinen kudeaketari buruzko eztabaidan. Erregai solido 
berreskuratuak. Etorkizuneko aukerak 68 zuen izena Palominoren 
saioak. «Espezifikazio hori onartzeak erraztu dezake ESB erabiltzen 
duten instalazioentzat baimenak ematea», adierazi zuen. «Industria 
sektore ugarik dute interesa Europako lege markoek bultza dezaten 
hondakinak erregai alternatibo gisa erabiltzea», ohartarazi ostean, 
Palominok argitu zuen errauste planta ez diren baina hondakinak 



68 Combustible solidos recuperados. Expectativas de futuro, jatorrizko gaztelaniaz. 

erretzen dituzten industrientzat ez dagoela zehaztua nola egin behar 
diren ESB horiek. Hortik dator, beraz, ESBei buruzko espezifikazio 
teknikoak adostearen garrantzia. Eta garrantziaren neurriko 
erantzuna eman zuen Normalizaziorako Europako Batzordeak, 
adostasunera iristeko arazorik gabe, eskatu zitzaion bezala. Esan 
behar da Juan Carlos Lopez Agui espainiarra dela normalizaziorako 
erakunde horren presidentea, kasualitatez Zementuaren eta Beronen 
Aplikazioen Espainiako Institutuko zuzendari nagusi ere badena. 
Bide batez esanda, batzorde horretako kide da Javier Ansorena 
Gipuzkoako Foru Aldundiko Ingurumen zerbitzuburua — Europa 
osoko milaka teknikarik esku hartzen dute Normalizaziorako 
Europako Batzordean, klase askotako lan teknikoak egiten— . 

«Espezifikazio teknikoak onartzeak ekarri beharko luke 
inplikatutako agenteek ESB gehiago erabiltzea», nabarmendu zuen 
Palominok 2007an. Argi dago, beraz, zein izan zen Normalizaziorako 
Europako Batzordearen zeregina: errauste plantez aparteko beste 
industria sektore batzuetan erraustea sustatzeko irizpide argiak 
jartzea. Palominok hitzaldi hartan aztertu zuen, hain justu, ESBak 
zein industriatan erabili ahal izango liratekeen, eta zer aukera eta 
zailtasun dituzten horretarako: zementu fabrikak, siderurgia, papera, 
zeramika... Baita zentral termikoek ere. Palominoren hitzetan, bost 
milioi tona ESB erabili ahal izango lirateke, urtero. Eta argi esan zuen 
zementu fabrikak direla «erabilera potentzial handiena» dutenak. 

Hondakinen kudeaketarako hierarkiak zirrikituak utzi dituen 
bezala, industrian hondakinak erregai gisa erabiltzeko espezifikazio 
teknikoak ez du salbuespenetarako argudiorik utzi. 

Koronel honek bai, baditu soldaduak. 

Organikoa, nahastuta mesedez 

Hondakinak nola biltzen diren, hori da gakoa. ESB edo erregai solido 
berreskuratuen produkzioarentzat «faktore erabakigarri» dira bilketa 
selektiboa eta prebentzio politikak, Santiago Palomino ISRko 
zuzendari teknikoaren esanetan. «Hiri hondakinen sorrera eta 
kudeaketa, batik bat errefusaren frakzioarena» oso inportantea da, 
eta erraz da ulertzen zergatik. Hondakin gutxiago sortzen badira, eta 
errefusa gutxitzen bada, ESB horiek produzitzeko lehengai gutxiago 
sortuko dira. «Errefusaren frakzioa gutxituko duten prebentzio eta 
birziklatze planek» ere eragiten diete, «baina gutxitze horrek ESB 
produkzioari eragingo lioke bakarrik birziklatze tasa oso altuekin». 
Gutxi birziklatzen den bitartean, beraz, ez dago arazorik ESB horiek 
sortzeko, ISRko kideak dioenez. «Balioztatu» litezkeen hondakinak 
zabortegietara botatzearen aurkako aginduek ere eragiten diete 
ESBei; zabortegietara bota behar ez badira, lehengai gehiago izango 
dira. Palominok, 2007an, gako argiak eman zituen: errefusa 
gutxitzen bada, prebentzioa martxan jartzen bada eta birziklatze tasa 
altuak lortzen badira, ESB produzitzeko hondakin gutxiago izango 
ditu industriak: «Horrela, plastikozko ontzien birziklatzea indartzeak 
eragin sendoa izan dezake indar kalorifikoan, eta sukaldeko eta 
jardinetako hondakinen bilketa selektiboak ESBetako biomasaren 
edukia aldatuko dute, prezioan eraginez». 

Eta industriarentzat balio duenak, administrazio publikoen 
kudeaketarako ere balio du. 

Nafarroako hondakinen kudeaketa plana da adibide berri eta 
argigarriena. 20ioetik 20i7ra bitarteko jarduerak zehazten ditu 
planak; ISRk gidatu du eztabaida prozesu guztia, ia bi urtez, eta 
ondorio esanguratsuena, errauste planta bat eraikitzeko beharra da. 
Nafarroan, 20o8an, gaika bildu ziren hondakinen %3i. Plan 
berriaren arabera, 20i7an, hondakinen %67 inguru erraustu egingo 
da; hortaz, gehienez ere, gaika bilduko diren hondakinak %33 izango 
dira, planak horri buruzko portzentajerik zehazten ez badu ere. Bide 
batez, deigarria da erraustuko diren hondakinen ehunekoa zehaztea, 
eta gaika bildu nahi diren hondakinen ehunekorik ez zehaztea 
helburu gisa. Edo agian ez da hain deigarria, kontuan hartzen bada, 
zazpi urtean, gaikako bilketa bi puntu hobetzea besterik ez duela 
proposatzen planak. 

Nafarroan, eskualde batetik bestera, gaikako bilketa aldatu 
egiten da: batzuetan gaika biltzen dena, beste batzuetan errefusaren 
ontzian biltzen da. Horrela gertatzen da, Montejurrako 
Mankomunitateak kudeatzen dituen herrietan, gai organikoak 
bereizita biltzeko sistema bat dagoela, 53.000 biztanle ingururi 
zerbitzu ematen diena. Kasu berezia da Montejurrakoa, materia 
organikoaren bilketa selektiboa egiten baitu, ia beste inon egiten ez 
zena orain gutxi arte — Gipuzkoan 2009an hasi ziren atez ateko 

bilketarekin, eta baita bosgarren edukiontziarekin ere— . 
Montejurrako Mankomunitateak konposta egiten du 
bildutakoarekin. Bada, 2010-2017 aldirako Nafarroako hondakinen 
kudeaketa planak hankaz gora botatzen du Montejurrako 
Mankomunitatearen eredua. Adibidez, honela dio planak: 
«Nafarroan egungo azpiegiturekin egiten den materia organiko 
biodegradagarriaren tratamendua oso eskasa da». Hau ere esaten du: 
«Erriberako materia organikoaren biometanizazioak eta 
Montejurrako materia organikoaren konpostatzeak ez dute 
ahalbidetzen landaketetan erabili ahal izateko kalitate nahikoa duen 
produktu bat sortzea, eta, beraz, ezin dira birziklatze bezala 
kalifikatu». Beste esaldi hau ere badakar, oraindik: «Konpostaren 
produkzioa eskasa eta kalitate gutxikoa da, eta gainera zabortegira 
botatzen dira biohondakin kantitate esanguratsuak, batere egonkortu 
gabe, eta indar kalorifikoarengatik energia sortzeko oso 
aprobetxagarriak diren hondakin frakzioak». 

ISRk gidatutako planaren ondorioa da, Nafarroan materia 
organikoa bereizita bildu eta konpostatzen duen esperientzia 
bakarra, Montejurrakoa, bertan behera utzi behar dela: planak dio 
gai organikoak errefusarekin biltzen hasi beharko duela eskualdeak, 
«ontzi arinen edukiontziko kalitatea hobetzeko». Montejurrako 
esperientzia baliatu ordez, ezabatu egiten du planak, eta, trukean, 
proposatzen du etxeko konpostatzea bultzatzea, sortzaile handiekin 
lanean hastea eta esperientzia pilotuak abiatzea. Zertarako eta, ontzi 
arinen kalitatea hobetzeko. Nafarroako planak aitortzen du «energia 
sortzeko oso aprobetxagarriak» diren plastikoak zabortegira botatzen 
uzten duela Montejurrako sistemak. Horratx, arazoa: errauste 
plantarentzat hain baliagarri izan zitezkeen ontzi arinak... galdu 
egiten dira. 

Nafarroako planari egoskorkeria puntu bat ere sumatzen zaio 
Montejurrako esperientziarekin: «Nazio mailan [Espainian, esan 
nahiko du] oso ondo baloratutako esperientzia da Montejurrako 
eredua (...). Esan behar da esperientzia ez dela ona». Montejurrako 
sistemak badu ezintasun bat, izan ere: gai organikoen heren bat 
inguru ontzi arinen edukiontzira doa, hondakinen planak dioenez. 
Eta, hala ere, %54ko gaikako bilketa lortzen du eskualdeak! Euskal 
Herri osoko daturik onena izan da hori, Gipuzkoan atez ateko bilketa 
ezartzen hasi den arte. Montejurrako esperientzia txartzat jotzeko, 
Nafarroako planak ematen duen arrazoia da konpostaren kalitatea 
ezin dela neurtu, inpropio asko izaten dituela eta materia 
organikoaren %33 ontzi arinekin nahastuta biltzen dela. Baina non 
biltzen da materia organikoaren %6y bereizita? Inon ez Nafarroa 
guztian! Eta hondakinen planak ez du aintzat hartzen datu hori; 
gehiago dena, agertu ere ez da egiten datu hori plan guztian. 
Ondorioztatu egin behar da, esaten duenean organikoaren heren bat 
ontzi arinen edukiontzira doala. 

Montejurrako Mankomunitateak Lizarra eta Ebro artean 

egiten duen materia organikoaren bilketa hobetu daiteke, beraz, 
baina bide horri uko egiten dio Nafarroako planak. Gehiago dena, 
materia organikoarentzako propio jarritako bosgarren edukiontzia 
ere ukatzen du: «Edozein kasutan, 5. edukiontziak eskatzen du 
bilketa ibilbide gehigarri bat egitea, horrek ekonomiarentzat eta 
ingurumenarentzat dakarren kostuarekin. Herritar guztiei irekitako 
5. edukiontzia errefusaren edukiontzi bihurtzen da azkenean, 
inpropio % altu batekin. Giltzaz itxitako 5. edukiontziaren kasuan, 
oso kalitate ona izaten du, baina bildutako hondakinen kopurua oso 
txikia da». Kalitate txarrekoa edo gutxi bildu baino, nahiago du 
batere ez bildu organikoa bereizita, hori dio Nafarroako planak. 
Tafallako erdigunean, Montejurrako Mankomunitatetik kanpo, atariz 
atari dei zitekeen materia organikoaren bilketa bat egiten da, atez 
atekoaren aldaera bat dena funtsean: iluntzean edukiontzi bat uzten 
dute etxe atarietan, bizilagunek organikoa botatzen dute bertara, eta 
goizaldean edukiontziak jaso egiten dituzte atarietatik. Hondakinen 
kudeaketarako planak ez du aztertu ere egiten esperientzia hori, 
nahiz eta guztiz berria den, zer-nolako emaitzak ematen dituen 
jakiteko, bederen. Aztertu ere ez. 

Nafarroako hondakinen planak jaso ditu hiru ekarpen kritiko, 
eztabaida prozesuan zehar, eta hiruretan gauza bera errepikatzen da. 
«Montejurrako Mankomunitatean lortu diren aurrerapen txikiak ere 
ezabatzen dira, errauste plantaren hondakin sarrera handitzeko. 
Sortutako arazo txikiak hobetzeko neurriak proposatu beharrean, 
materia organikoa ezabatzea erabaki da», salatu dute Ekologistak 
Martxan taldeko Alejandro Arizkunek eta Greenpeace-ko Ana 
Malonek. «Montejurrako gaikako bilketa desantolatzea ere proposatu 
da, kudeaketaren eredu denean, hobetu badaiteke ere. Nafarroako 
landa eremuak kalitatezko konposta balioztatzeko duen ahalmena 
ahaztu da», ohartarazi du Ignacio Irigoien NUP Nafarroako 
Unibertsitate Publikoko irakasleak. «Ponentzietan oso garrantzi eta 
denbora gutxi eman zaio materia organikoari. Ia ez da hitz egin 
materia organikoaz baliabide bezala, eta bai hondakin bezala», 
abisatu du Jesus Arbizu industria ingeniariak. 

Eztabaida horren guztiaren gakoa, Nafarroako planak berak 
ematen du, bilketa modu ezberdinei buruz ari dela: «Oso lotuta 
daude, alegia, bilketa, tratamendua eta teknologia, bata bestearen 
mende daude». Bestela esanda: «Biohondakinen tratamenduari 
buruzko alternatiba erabakitzeko, lehendabizi kontuan hartu behar 
da bilketa selektiboaren eredua; eta bilketa selektiboaren eredua 
zehazteko, kontuan hartu behar da frakzio ezberdinei gero emango 
zaien tratamendua». Esaldi horretan esan nahi da, hitz lauz emanda, 
materia organikoa erretzea pentsatzen bada, ez duela zentzurik 
materia organikoa bereizita biltzeak. Beraz, ez da harritzekoa 
Nafarroako hondakinen kudeaketarako planak ondorio hau 
ateratzea, hitzez hitz, materia organikoaren gaikako bilketari buruz: 
«Ekoefizientzia analisien arabera, materia organikoaren bilketa 

selektiboak ez du abantaila orokorrik errefusaren frakzioaren 
bilketarekin alderatuta, guztiz kontrara, isurketak [garraioaren 
ondorioz sortutako C0 2 az ari da] handitzera egiten du, eta horrek 
emaitzak okertzen ditu». Europako zuzentarauek behartzen dute, 
ordea, materia organikoaren gaikako bilketa jaso behar dutela 
hondakinen kudeaketa plan guztiek. Horregatik proposatzen du 
Nafarroako planak etxean konposta egitea, handizkako sortzaileekin 
esperimentuak egitea, eta antzeko beste neurri batzuk, jakinik 
herritarren parte-hartzea ez dela inoiz %2ora ere iritsiko. 

Nafarroako planaren surrealismorako joera ikaratzeko 
modukoa da. Montejurrako esperientziari buruz esaten dituenak esan 
eta gero, aitortzen du «tentagarria» dela gai organikoen bilketa 
sustatzea: «Tentagarri da, ingurumenaren ikuspegitik, bilketaren 
eredu aldaketa bat abiatzea, biohondakinen bilketa selektiboaren 
alde eginez, eta kalitatezko konpost baten alde lan eginez, eta 
Nafarroa materia organikoa birziklatzearen buruan jarriz». Euskal 
Herrian, ezta Espainian ere, konpostatze plantarik existitzen ez 
zenean, Nafarroa izan zen halako bat jarri zuen lehena. Aitzindari 
izan zen... Orain, zergatik egin behar dio uko Europako erreferentzia 
bilakatzeari? Planaren hitzetan, Montejurrako Mankomunitatetik 
kanpo bizi diren nafarrak — hezi behar direlako, garraio 
kostuak eta negutegi efektuko gasen isuriak handitzen direlako, ez 
dagoelako konpostaren kalitatea arautzen duen irizpiderik eta ez 
dagoelako konpostarentzako «merkatu errealik». Azken hori esan eta 
gero, planak berak zehazten du desertifikazio arriskuan daudela 
Nafarroako 40.000 lur hektarea. Esan beharrik ez dago, ISRk 
ekarritako dokumentazioan oinarritu dela Nafarroako Gobernua 
ondorio horiek ateratzeko 69 . 

Planak darabilen hizkera bera ere iraingarria da. Errauste 
planta egitea proposatzen duenean, «kudeaketaren hierarkian 
eskailera bat igotzea» proposatzen du. Zabortegietan «zero isuri» 
egin behar direla aipatzen du — Xabier Garmendiak defendatu zuen 
«zero isuri» kontzeptu hori Gipuzkoako Batzar Nagusietan, 20o6an: 
kontua da zabortegietan ezer ez botatzea, birziklatu edo erre egiten 
delako. Esanguratsua ere bada Nafarroako planak kontzeptu hori 
berreskuratzea— . Montejurrako Mankomunitateak materia 
organikoa bereizita biltzeari uko egin behar diola esateko, 



69 Nafarroako hondakinen kudeaketa planari buruzko eztabaidan, EB Europako 

Batasunaren Liburu Berdea darabil ISRk, materia organikoaren tratamenduari buruzko 
erabakiak hartzeko erreferentzia gisa. Bada, liburu horrek berak dio: «EBko lur politikak 
[konpostaren] eskaria sustatu dezake modu esanguratsuan». Desertifikazioaren aurka 
egitea sustatzen du EBk, izan ere. Onartzen du konpostak, gehienez ere, Europako 
nekazaritza lurren %3,2ren kalitatea hobetuko lukeela, biohondakin guztiak 
konpostatuta. Europako hegoaldeko lurren %45ek, orobat, materia organiko kopuru 
eskasa dutela zehazten du Liburu Berdea-k. Materia organikoaren tratamenduari 
buruzko hainbat azterketa eta proposamen egiten ditu liburuak; kostuak ere aztertzen 
ditu; horrela, zehazten du hiri hondakin nahastuen tona bat tratatzeak 90 euroko kostua 
duela, eta materia organikoa bereizita bildu eta konposta egiteak 35 eta 70 euro arteko 
kostua duela tonako. Edozein kasutan ere, garestiago da, beraz, hondakinak erraustea. 

«errefusaren frakzioa gaika biltzea» kontzeptua erabiltzen du — 
errefusa, hasteko, ez da frakzio bat, sobran dauden frakzioen multzoa 
baizik; definizioz errefusa delako, ezin da gaika bildu— . 

Era batera, edo bestera, gaikako bilketa eta birziklatze mailak 
igo nahi badira, ezinbestekoa da materia organikoa bereizita biltzeko 
politikak abiatzea; denek aitortzen dute hori, eta normala da, materia 
organikoa delako hiri hondakinetan portzentaje handienean 
aurkitzen den frakzioa. Alde horretatik, esanguratsua da 
konpostatzeari buruz Bizkaiko bigarren kudeaketa planak 2005ean 
egin zituen zehaztapenak eta azterketak. Bizkaian ez dagoela konpost 
eskaririk nabarmentzen du txostenak; eta ohartarazten du, hondakin 
organiko gehiegi birziklatu aurretik, bi aldiz pentsatu beharko 
litzatekeela gai organikoen bilketa selektiboan zenbateraino sakondu, 
haietatik sortutako konpostarekin zer egin asmatu ezinik ez ibiltzeko. 
Gipuzkoako Foru Aldundiko eta Nafarroako Gobernuko ordezkariek 
ere erabili izan dute argudio hori: gehiegi erraustea ez bide da txarra, 
baina gehiegi konpostatzea bai 70 ; zepa toxikoak non gordetzea, antza, 
konposta soberan edukitzea baino errentagarriagoa da. 
Konpostarentzat «merkatu errealik» ez egotea arazo bezala aurkezten 
dute Bizkaiko eta Nafarroako hondakinen kudeaketa planek. Aldiz, 
Nafarroako planak beste jarduera hau ere proposatzen du: 
«Erraustearen ondorioz sortutako eskoriak karakterizatzea, eta 
balioztatze materialerako merkatuak bilatzea». Alegia, eskoriak 
erabiltzeko merkatuak zein izan daitezkeen bilatzeko ahalegina 
egingo duela Nafarroako Gobernuak, konpostarentzako merkatuak 
bilatzeko batere ahaleginik egingo ez duen bezala. Konpostarentzat 
arazo dena, eskorientzat jarduera ildo da. 

Eta materia organikoaren bilketa selektiboaz hitz egin nahi 
bada, ezinbestekoa da atez ateko bilketari buruz hitz egitea; 
saihestezina da. Eta aztertzen dute esperientzia hori hondakinen 
kudeaketa planek. Bizkaikoak hau dio Italiako atez ateko 
esperientziaz: «Bildutako kopuruei buruz, atez ateko bilketarekin 
askoz ere gehiago biltzen da, norbere borondatez bilduta baino». 
Alegia, bosgarren edukiontziarekin baino hondakin organiko «askoz 
gehiago» biltzen dela atez ateko bilketarekin. Araztasunari buruz ere, 
antzerako hitzak: «Askoz handiagoa da atez ateko bilketarekin». 
Horiek denak onartu arren, ondorio bitxi hau ateratzen du planak, 
txilinbuelta teoriko harrigarria emanez: «Etxebizitza bakarreko edo 
gisako bizitegi tipologia horizontalak dauden tokietan soilik bil 
litezke hondakin organikoak atez ate». Nafarroako planak ere esaten 
du antzekorik. Gehiago eta garbiago biltzen bada ere, Bizkaiko eta 



70 Alde horretatik, esanguratsua da Gipuzkoako planak egiten dituen aurreikuspenak ere: 
20i6an araztegietako 33.862 tona lohi sortuko direla uste dute, eta guztiak erretzea 
aurreikusten du planak. Ongarri gisa erabiltzeko baino hobeagoak dira, agi denez. 
Planak, gainera, araztegietako lohiak bereizi egiten ditu gainerako hondakinetatik, eta 
planak ez ditu aipatzen, errausteko asmoen artean baizik. Cementos Rezolak 20ioean 
lohiak erretzeko sinatu duen ekimena nor edo noren buruan egongo zen, Gipuzkoako 
plana diseinatu zenerako. 

Gipuzkoako fom aldundiek nahiago dute bosgarren edukiontziaren 
sistema, atez atekoa baino. «Norbere borondatezko sistemarekin 
[bosgarren edukiontziarekin], herritarren ekarpena ez da %20-25etik 
igarotzen», dio Bizkaiko planak. Beraz, bosgarren edukiontziarekin, 
hondakin organikoen %25 baino gehiago ez biltzearen alde egin dute 
bi diputazioek, nahitara pentsatu beharko da, jakin badakitelako era 
horretan hondakin organiko gutxiago eta kalitate gutxiagokoa 
bilduko dutela. 

Nork egiten ditu apustuak galtzeko? 

Bizkaiko planak hondakin organikoen bilketa selektiboari 
buruz dioena ia hitzez-hitz eta datuz-datu errepikatzen du 
Gipuzkoako hondakinen planak. Eta larriago dena: esperientzia eta 
informazio horrekin guztiarekin ere, Gipuzkoako administrazioak 
erabaki du bosgarren edukiontzia zabaltzea herrialde osora, jakinik, 
gehienez ere, herritarren %20-25ek parte-hartuko dutela 
organikoaren bilketa selektiboan, eta gutxiago bilduko dela, hala 
kantitatez, nola kantitatez. Eta bide beretik doa Nafarroako 
administrazioa, maldan behera lerratuta. 

Hondakinen arazoari eutsi nahi bazaio, bistan da, errefusa 
gutxitzea da lehen ardatza; eta ahalik eta hondakin gehien bereizita 
biltzea da bigarrena, baita organikoa ere, orain arte egin ez dena, eta 
indarrean diren kudeaketa planek baztertu dutena. Baina 
hondakinen arazoari eusteko bi ardatz horiei eusten bazaie, erregaien 
arazoa sortzen da: alegia eta hondakinak gutxituta eta bereizita 
bilduta, ez dagoela zer erre. 

Bizkaiko planak jasotzen du ideia hau: errauste plantetara 
hondakin tona gutxiago iristen badira, garestitu egiten da haiengatik 
ordaindu beharreko prezioa; aldiz, hondakin gehiago iristen bada, 
merkatu egiten da prezioa; baita haiekin sortutako energiaren 
prezioa ere, bistan denez. Eta ezin dira begietatik kendu Zabalgarbik 
2009an izan zituen galerak. Beste bi datu behar dira hau guztia ondo 
ulertzeko. Batetik, hondakinak erregai berriztagarri gisa hartzen 
direla jakin behar da, barnean dituzten frakzio biodegradagarri eta, 
beraz, birziklagarriengatik — Javier Ansorena Gipuzkoako 
Diputazioko Ingurumen zerbitzuburuak zehaztu du hori— ; alegia, 
materia organikoa ez bada erretzen, sortutako energia ez dela 
berriztagarria, eta berriztagarria ez bada, akabo laguntzak eta 
sustapenak. Plastiko hutsa erretzea ez da energia berriztagarria; 
errauste plantek materia organikoa behar dute, energia 
berriztagarrien merkatuan sartzeko eta abantailak eskuratzeko. 
Bestetik, jakin behar da Europako Batasunean egun sortzen den 
energia berriztagarrien heren bat sortzen duela biomasak — berorren 
parte batek, erreta, eta beste batek biometanizazioa bezalako 
teknikak erabilita— . 

Mauka gozoa dira hondakinak; eta materia organikoa, 
erretzeko egokiena ez bada ere, funtsezkoa da errauste politiketarako. 

Emaitza argia da. Bizkaiko, Gipuzkoako eta Nafarroako 

hondakinen %8s inguru birziklatu, berrerabili eta konposta daitezke. 
Baina birziklatzearen helburuak ez du %40 gainditzen Bizkaian; 
Gipuzkoan %57an egonkortu eta Nafarroan %33ra mugatu dute 
ehuneko hori. Eta materia organikoa bereizita biltzeko politikak, 
presioaren arabera mugatu dira: Bizkaian ez da proiekturik abiatu, 
Nafarroan Montejurrako eredua hankaz gora bota da, eta Gipuzkoan 
bosgarren edukiontzi bat jartzea erabaki da — jakinik ez dela iritsiko 
materia organiko guztiaren %25 baino gehiago birziklatzera, planak 
dioen bezala— . Adierazkorra da, alde horretatik, Gipuzkoan atez 
ateko hondakinen bilketa selektiboarekin sortu den kalapita. 

Horregatik izango da, Bizkaian bezala Gipuzkoan ere, errauste 
plantaren lanak aurreratuta daudela, baina konpostatze planta 
berrien lanak inork ez dakiela zehatz noiz hasiko diren. Esan beharrik 
ere ez dago lehentasuna zein den. 2008 eta 2016 arterako 
Gipuzkoako Foru Aldundiak egindako inbertsio plana da horren 
erakusle. Segidan doan taulan ikusten denez, aurrekontuaren %y 
inguru jasoko dute prebentzioak eta birziklatzeak, zabortegiak 
zigilatzeko adina diru gastatzeko asmoa du konpostatzea sustatzen, 
eta errauste plantak eramango du inbertsioaren %67,5 — inbertsio 
planari zehaztapen batzuk egin dizkiotela argitu behar da; errauste 
plantak 313 milioi euroko kostua izango zuela zioen inbertsio planak; 
Gipuzkoako Diputazioak uztailean argitu zuen 223,5 milioi euroko 
kostua izango duela, BEZ aintzat hartu gabe. Nolanahi ere, errauste 
plantaren kostua 223,5 milioi eurokoa balitz azkenean, eta 
gainontzeko jardueretarako diru funtsa handituko ez balitz, errauste 
plantak eramango luke aurrekontu osoaren %59,7— . Hau da 
diputazioaren 2008-2016 aldirako inbertsio planak zehazten duena: 

Bestelakoak: garraioa, sentiberatze 
kanpainak, transferentzia guneak... 

Errauste planta 


312,9 


67,47 

Nafarroan, aurrekontu orokorra besterik ez dute oraingoz 
zehaztu, baina adierazgarria da hori ere: hondakinen kudeaketa 
planak balioko lituzkeen 231,4 milioi euroetatik, 215 izango lirateke 
azpiegituretarako — batik-bat, errauste plantarentzako, apenas 
zehazten baita azpiegitura berririk— . Datu horiek ikusita, argi dago, 

hondakinen kudeaketaren eremuan, zer jarduera diren 
errentagarriak enpresentzat. Eta, horrekin batera, galdera bakarra 
gelditzen da egiteko: hiri hondakinak kudeatzeko eta tratatzeko 
eskumenak udalenak izaki, zer egiten dute diputazioek eta gobernuek 
hondakinak kudeatzeko planak diseinatzen? Zertarako sartu dira 
eskumen horietan, Eusko Jaurlaritzak berak ere hondakinei buruzko 
araudia finkatzeko borondaterik agertu ez badu 71 ? 

Europako Batasunak materia organikoaren tratamenduaz 
prestatu duen Liburu Berdea-k dakar galdera horren erantzuna: 
«Hiri hondakin solidoak erraustetik sortzen den energiaren zati 
handiena indar kalorifiko handiko frakzioak erretzetik dator, alegia, 
papera, plastikoa, pneumatikoak eta arropa sintetikoak erretzetik; 
aldiz, hondakin biodegradagarrien 'frakzio hezeak' efizientzia 
energetiko orokorra murrizten du. Eta, hala ere, hiri hondakinen 
frakzio biodegradagarriak (papera barne hartuta) errauste planta 
batean sortutako energiaren %50 inguru produzitzen jarraitzen du, 
eta biohondakinen birziklatzea handitzeak errausteko biohondakinen 
kopurua murriztu dezake». Javier Ansorenak eta Xabier Garmendiak 
bestelakorik ziurtatzen badu ere, gai organikoak birziklatzea — 
Europako Batasunak dio, ez ekologistek— erraustearentzat kaltegarri 
izan liteke. Birziklatuz gero, errauste plantetan sortutako energiaren 
erdia galduko litzatekeelako. 



71 Arabako, Bizkaiko eta Gipuzkoako hiri hondakinen kudeaketarako lege orokorrik ez 
zegoela antzemanda, herri ekimen legegilea abiatu zuten, 2009an, errauste plantaren 
aurkako Gipuzkoako taldeek. 35.000 sinadura lortu zituzten, eta lege egitasmoa aurkeztu 
zioten Jaurlaritzari. PSE-EEk, EAJk eta PPk batzorde batean aztertu zuten lege 
egitasmoa, baita atzera bota ere; Legebiltzarrean eztabaidatzera ere ez zen iritsi lege 
proposamena. 

Zazpi arrazoiketa 

Lehen arrazoiketa. 200iean Valladoliden (Espainia) egin ziren 
Zaborraren maitaleen topaketak; han hitz egin zuen Miquel Crespo i 
Ramirez, ISTAS 72 Lanaren, Ingurumenaren eta Osasunaren Laneko 
Institutuko kideak: 

Teknikoki oso ondo egituratua dagoen eta Europako eta Espainiako 
ingurumen administrazioen artean ospe handia duen iritzi korronte bat 
existitzen da, hondakin frakzio ugari erregai gisa (balioztatze energetikoa) 
erabiltzea sustatzen duena. Hondakin politiketako lehentasunei buruz 
(murriztea, berrerabiltzea, birziklatzea, materiala berreskuratzea, energia 
berreskuratzea) dagoen onarpena eta jarduera ez da itxurazko adostasun 
bat baizik. Ardurak dituzten administrazioak motel eta baliabiderik gabe 
aritzen dira enpresetan hondakinak murrizteko planak sustatzeko orduan. 
Baina arduraz aritzen dira erraustea bezalako azken muturreko 
tratamenduak bultzatu eta ezartzeko orduan; horretan bai, badago 
elkarlana, zementuaren enpresen estrategia erretzaileen aldetik. 

Bigarrena. 2007ko azaroan, hitzaldia eman zuen Ekologistak 
Martxan taldeak Leonen (Espainia), eta hauxe esan zuen talde 
ekologistako kideetako batek: 

Espainiako Estatuak zementuaren enpresei mesedeak egiten jarraitzen 
du, isurketa eskubide soberakinak emanez (gero Londresko Burtsan 
negozia litezkeenak, gainera), hartara aurrezteari buruz eta efizientziari 
buruz egin beharko liratekeen inbertsioak motelduz. Testuinguru 
pribilegiatu horrekin, zementuaren enpresek planteatzen dute, erregai 
fosilen ordez, hondakinak erabiltzea; «balioztatze» oso errentagarri bat da 
enpresentzat, erregaia aurreztu eta gure hondakinak kudeatzeagatik 
kobratuko baitute. Negozioa, berdez mozorroturik; alegia, C0 2 isuriak 
gutxitzearen ingurumen helburuz mozorroturik, biribildu egin liteke hau 
guztia, diru laguntzak jasoz. 

Hirugarrena. 20o8ko apirilean, mahai-inguru batean hitz egin 
zuen Carlos Arribas Ekologistak Martxan taldeko kideak Valentzian 
(Herrialde Katalanak): 

Zementua egitea negutegi efektuko gasen isurketa gehien sortzen duen 
industria jardueretako bat da; sektore elektrikoa bakarrik dauka aurretik. 
Espainian, industriak sortzen ditu negutegi efektuko gas isurien %2/j, eta 
zementuaren sektoreak %vj,7 batekin laguntzen du horretan. 

Laugarrena. 20o8ko irailean, Greenpeaceko kide Sara del Riok 
argibide hau eman zuen: 

Enpresa handiak dira zaborra desagerrarazteko negozioaren jabe egin 
direnak: horregatik aukeratzen dute errauste planten alde egitea, eta ez 
birziklatzeko tratamendu zehatzen alde. 

Bosgarrena. Greenpeace taldeak hondakinak errausteari buruz 
publikatu dituen txosten ugarietako batek honela dio: 

Ingurumenarentzat oso kaltegarria da hondakinak erretzea, eta ez da 
batere eraginkorra hondakinen krisia konpontzeko. Erraustearen aldekoek 
argudiatzen dute, gaurko egunean, errauste plantek sortutako kutsadura 
iraganeko kontua dela, oso araudi zorrotza dagoela, aukera teknologiko 
guztiak onartu behar ditugula eta sortzen dugun hondakin kopuruak 
dakarren arazo larriarentzako konponbidea dela. Baina argumentu horren 
atzean errauste plantak eraikitzearen negozioa ezkutatzen da (oso 
teknologia garestia da), eta hondakinen kudeaketaren negozioa 
(subentzionatutako enpresa pribatuen esku dagoena), eta hondakinen 
arazoarekin amaitzeko borondate politikorik ez dagoela. 



72 Instituto Sindical de Trabajo, Ambiente y Salud, jatorrizko gaztelaniaz. 

Zementuaren industria «hondakinen kudeaketaren negozioan 
sartzeko apustu oso indartsua» egiten ari dela zehaztu izan du 
Greenpeacek. 

Seigarrena. Ekainean, Errauste planten egia lurruntsuak 
artikulua argitaratu zuen Gorka Bueno Euskal Herriko 
Unibertsitateko irakasleak Berria kazetan. Hauek, pasarte hautatu 
batzuk dira: 

Aldekoek diote errauste plantek, hondakinak deuseztatzeaz gain, 
hondakinei balioa ematen dietela, haietatik elektrizitate «berdea» sortuz. 
Horrela, berriki Iosu Madariaga Bizkaiko Foru Aldundiko Ingurumen 
diputatu eta Zabalgarbiko presidenteak esan du Zabalgarbik 2009an 385 
mila tona C0 2 ren isurketak ekidin zituela, 661 gigawatt/orduko 
elektrizitate-sorkuntzari esker. Jokaldia biribila omen da: hondakinak 
ezabatzeaz gain, elektrizitatea sortzen dute, klima-aldaketari aurre eginez. 

Ala ez? Egia esan, errealitatea oso bestelakoa da. Zabalgarbik 
emandako datuen arabera — zatiketa besterik ez dugu egin behar-, 
isurketen murrizketa 582 gramo dioxido karbono kilowatt-orduko (g 
C0 2 /kWh) litzateke — datu benetan harrigarria, gero ikusiko dugunez— ; 
baina horrek ez du esan nahi plantak C0 2 isurtzen ez duenik. 

Hondakinen errekuntzan, eta bereziki ziklo konbinatuan, errauste 
plantak gas natural asko kontsumitzen du. Zabalgarbiren arabera, 2009an 
99,4 mila tona petrolio baliokide (ktpb) gas natural. Eta kontsumo horrek 
2 34»5 mila tona C0 2 (kt C0 2 ) isurtzea dakar. Baina gas naturalarena ez da 
tximiniatik ateratzen den C0 2 bakarra: hondakinen errekuntzan sortutako 
C0 2 aren zati bat neutroa da, baina ez guztia. Orbeletatik sortutako dioxido 
karbonoa neutroa da, bai, baina ez erretako plastikoetatik, adibidez. IPCC 
erakundeak proposatutako metodologia erabiliz, administrazioek 
hondakinetatik iturri fosileko C0 2 ra pasatzeko faktorea aztertu dute, eta 
gurean 0,35 1 C0 2 /t hondakin ei da. Horrek dakar Zabalgarbik 2009an, 
223 mila tona hondakin erraustu zuelarik, 77,7 kt C0 2 isuri zituela, ez- 
neutroa, hau da Kyoto eta antzekoetarako kontuan hartu beharrekoa. 
Kontuak horrela, nire kalkuluen arabera, 2009an Zabalgarbik 300 mila 
tona C0 2 baino gehiago isuri zuen. (...) 20o8an 272 mila tona C0 2 isuri 
zuen. (...) Errauste plantek, beraz, ez dute batere hobetzen sistema 
elektrikoaren isurketa-maila. 

(...) Kontsumitzen duten energiaren hiru laurdenak gas natural hutsa 
dira, eta horrela benetan «berdea» den elektrizitatea laurden bat baino ez 
da, kasu onenean, hondakinetan karbono fosila ere bai baitago (plastikoak, 
adibidez). 

Beste datu jakingarri bat ere eman zuen Buenok artikulu 
hartan. Baldintzapenak baldintzapen, errauste plantek sortzen duten 
elektrizitatea energia berriztagarrien erregimen bereziarekin dago 
parekatuta: «Eta lehentasun osoa dute sortutako elektrizitatea 
merkatu elektrikoan saltzerakoan». Ez dira soilik, Espainiako 
Gobernuaren sariak; gainera, merkatuak betebeharra du errauste 
plantek sortutako energia erosteko, energia berriztagarrien pareko 
jotzen delako. Alegia, parke eolikoek edo errauste plantek sortutako 
energia ziklo konbinatuko zentralek sortutako energia baino 
lehenago erostera behartua dago merkatua. Ziklo konbinatuko 
planten arazoa da, gisa horretako energia sortzaileek merkatua 
asetzen badute, edo eskaria jaisten bada, ez dutela elektrizitatea 
saltzeko lehentasunik, eta gelditu egin behar dutela. Horregatik 
adierazi zuen, 20ioean, Iberdrolako presidenteak ez zituela ziklo 
konbinatuko zentral berriak zabalduko, bolada baterako aski duela 
dagoeneko martxan daudenekin. Errauste plantek baino C0 2 

gutxiago isurtzen dute ziklo konbinatuek, baina hauek desabantailan 
daude haien aldean. Arrazoiketa horiek eginik, errauste planten 
egiazko izateko arrazoia zein den, iritzia eman zuen Buenok Berria 
kazetako artikuluan: 

Errauste plantek nagusiki gas naturala kontsumitzen dute, eta ez dute 
batere ekarpenik egiten sare elektrikoaren C0 2 isurketa-maila murrizteko. 
Iraunkortasunaren ikuspuntutik, askoz zentzuzkoagoa da hondakinak 
beste bide batetik balioztatzea, adibidez atez ateko bilketaren bidez, eta 
energia sortzeko benetako energia-fluxu berriztagarriak ustiatzea — mota 
askotako kontsumoen urritzearekin batera, noski— . Atez ateko bilketaren 
funtsa eta helburua hondakinak urritzea da; errauste plantek, berriz, 
hondakinak behar dituzte diru-makina martxan mantentzeko. Eta susmoa 
daukat errauste plantek erakartzen duten benetako berdetasuna billeteena 
dela. 

Zazpigarren arrazoiketa bat, oraindik, bukatzeko, Jesus Arbizuk 
Nafarroako hondakinen kudeaketa planaren eztabaidari egin dion 
ekarpenetik: 

Nahita gezurra esaten ez bada, badakigu materia ez dela desegiten, 
eraldatu egiten da. Haren egoera fisikoa bakarrik alda genezake, eta 
kutsadura fase solidotik kutsadura likido edo gaseosora igaroko da. 

Hondakinen gaiari eskaini diot nire bizitza profesional luzea, eta beti 
errepikatzen da prozesu bera: makina berri bat asmatzen da, aurrekoak 
zahar bihurtzen dituena, baina aurreko horiek ere beti gaizki funtzionatu 
dute, eta konpondu nahi zituztenak baino arazo gehiago sortu dituzte. Eta, 
horrela... noiz arte? 

Prebentzioa, berrerabiltzea eta birziklatzea da «egiazko balioztatzea», 
eta ez dago prozesu hori automatikoki egin dezakeen makinarik. 

Izan produktore, kontsumitzaile edo kudeatzaile publiko, ez dago 
pertsonek egin behar dutena ordezka dezakeen makinarik. 

Saiakera egin liteke azken belaunaldiko makinak disimulatzen, 
berritzen edo erosten, baina hondakinen fenomenoa, batik-bat, soziala da, 
eta horrela tratatu behar da, ez bada diagnostikoan eta terapian huts 
egiten. (...) 

Herritarra izango da, jatorrian, bere hondakin guztiak sailkatuko 
dituena bere borondatez. Administrazioak lagundu beharko du prozesu 
hori edukiontziekin, atez ateko bilketekin, hondakinak uzteko zentroekin 
edo bestelakoekin, azken helburuei lagunduko dieten politika fiskalak 
ezarrita. 

Beraz: 

«Hanburgoko industrialentzat, zaborrak energia esan nahi du». 
Goiburu adierazgarri hori aukeratu zuen Cinco dias ekonomia 
kazetak, 2005ean, Alemaniako hiri hartako hondakinen kudeaketari 
buruz hitz egiten zuen artikuluarentzat. Gizarte garaikidean bihurtu 
dira hondakinak arazo, ondo gutxira arte ez baitzen hondakinik 
sortzen; dena aprobetxatzen zen, plastikorik eta bestelako gai 
arriskutsurik apenas ere sortzen zen eta. Arazo dira hondakinak, 
aprobetxatu ezean, C0 2 eta negutegi efektuan eragina duten 
bestelako gasak isurtzen dituztelako airera; lurrak ere kutsatzen 
dituztelako; leku asko okupatzen dutelako zabortegietan; eta higiene 
aldetik ere oso txukunak ez direlako. Europa hegoalde honetan 
tradizio izan da, bizpahiru hamarkadatan, hondakin guztiak 
nahastuta bildu, zabortegietara bota, eta haietatik ezer ez 
aprobetxatzea. Kleenexaren aroa izan da: asko produzitu, asko 
kontsumitu, zabor asko sortu, petrolio asko erre eta dena bota. Baina 
gauzak aldatzen ari dira. 

Europa osoko komunikabideetara salto egin zuen, 2009an, 
Napoliko (Italia) hondakinen krisiak, baina ezer gutxi esplikatu zen 
haren mamiaz. 20ioean Hernanin izan ziren bi italiar: Roberto 
Cavallo eta Rossano Ercolini. Biek ere urteak daramatzate Italian 
hondakinen kudeaketaren bueltan lanean, eta atez ateko hondakinen 
bilketa eta zero zabor programak abian jartzen aitzindari izan dira. 
Haiek azalduta, hauxe da Italian hondakinekin dagoen arazoa: 
mafiak kudeatzen ditu zaborrak. Bai, mafiak. 

Mafia dagoen tokian, diru usaina dago. Edo bestela esanda, 
diru usainik egon litekeen tokian, han dago mafia. Eta Italiakoak 
ondo usnatu ditu hondakinen aprobetxamenduak. Kontua da 
hondakin arriskutsuak jasotzeagatik diru gehiago kobratzen dutela 
hondakinen kudeatzaileek. Mafiak antolatutako enpresek, zaborra 
bildu bai, baina erre egiten zuten, errauste plantarik gabe, kontrolik, 
baimenik eta eskrupulorik batere gabe. Hartara, haiek kudeatutako 
zabortegietan leku gehiago gordetzen zuten dirua ematen duten 
hondakin arriskutsuentzat. Hiri hondakin gehienek — paperak, 
kartoiak, plastikoek, frakzio organikoak...- ez dute dirurik ematen, 
hondakin arriskutsuen aldean. Kontua da hainbesterainoko zabor 
kopuruak erre zituztela, kontrolik gabe, nonahi, erraustutako 
hondakin horiek lurrak kutsatu zituztela; hortik landareetara pasatu 
zen kutsadura; hortik abereengana; eta hortik, ezin bestela, izakien 
elikadura katera 73 . Alemaniaraino ere eraman zituzten hondakinak; 
baina Alemaniak muga itxi zion, halako batean, trafiko horri. Egoera 
horri erantzuteko asmatu zuten atez atekoa Italian, eta hark jaso zuen 
erantzunaren adibidea eman zuten Cavallok eta Ercolinik: atez 



73 Paris ingumko errauste plantei buruz egindako ikerketa zenbaitetan frogatu dute, baita 
ere, behien esnera igaro zirela errauste-plantek igorritako metalak. 

atekoa hastear zen Ottavianon -Italian 1.500 herritako 15 milioi 
biztanle ingururen hondakinak biltzen dituzte atez ateko eredu 
ezberdinekin-, eta udalak herritarrei banatu behar zizkien 
hondakinentzako baldeak biltegi batean zeuden jasota; banaketa hasi 
baino egun batzuk lehenago, erre egin zuten biltegia, nahita. Mafia 
izan zen, esan beharrik ez dago. Astebetean, ontzi berriak ekarri eta 
banatu zituzten, nolanahi ere. 

Mafiarena, muturreko jazoera da. Baina, beste maila batean, 
hondakinei buruzko interesak antzekoak dira han eta hemen. Dirua 
usnatzen den tokian sartzen dira enpresak, eta enpresei laguntzeko 
borondate ona duten administrazioak, eta arazoak konpontzeko 
teknologia ezin hobeak dituzten Sener edo Tecnalia bezalako 
ingeniaritzak eta ikerketa poloak. Atez ateko bilketarako ontziak 
erretzera ez dira iritsiko, baina trikimailu eta jukutria juridiko guztiak 
baliatuko dituzte hondakinen negozioa zapuztu nahi dutenen aurka. 
Horren adibide hutsa baino ez da azken hilabeteotan PSOE eta 
Hamaikabat alderdiek atez ateko hondakinen bilketaren aurka hartu 
duten jarrera. Eta emaitza izan da San Marko Mankomunitatea 
(Donostialdea eta Oarsoaldeko hondakinak kudeatzen dituen 
erakunde publikoa) kolorez aldatu dela. Duela hiru urtetik hona 
Ezker Batua (eta Alternatiba) eta ezker abertzalearen esku izan da 
mankomunitatea, eta atez ateko hondakinen bilketa sustatu du 
erakundeak (horren adibide izan da Usurbilen, Hernanin eta 
Oiartzunen hondakinak biltzeko modu hori martxan jartzea). 
Hondakinak erraustu nahi dituztenentzat, urrunegi joan da 
mankomunitatea, eta ezker abertzalea eta Ezker Batua 
mankomunitateko gobernu karguetatik kendu dituzte. 

Italiatik Gipuzkoara, bitartekoak mudatzen dira; eta xedeak? 

Edozein kasutan ere, garaiak aldatzen ari dira. Xabier 
Garmendiak dioen legez, hondakinak «baliabideak» dira orain. Cinco 
dias kazeta are eta zehatzagoa da: hondakinak «energia» dira. 
Funtsean, gauza bera da. Modu batean edo bestean, hondakinak ez 
dira gehiago izango erabili eta botako diren azpiproduktu haiek. 
Aprobetxa litezkeen eta aprobetxatu behar diren lehengaiak dira. 
Horrek berdin balio du zero zabor programak abian jarri nahi 
dituztenentzat eta hondakinak erraustu nahi dituztenentzat. Badirudi 
kleenexaren aroa amaitzeko bidean dela. 

Europako Batasunak 20i6an zabortegiak ixteko agindua 
emana du; datu hori ere aintzat hartzekoa da. Hondakinen 
kudeaketan nolabaiteko zerikusia izan dezaketen eragile guztiak 
— administrazioak, hondakinak kudeatzen dituzten enpresak, 
herritarrak...— eta hor interesik izan dezaketen eragile berriak 
— ingeniaritzak, energiaren industria eta energia kontsumitzaile 
handiak eta zementu fabrikak, esaterako— tesitura batean jartzen 
ditu erabaki horrek: zer egin hondakinekin aurrerantzean? 

ISR fundazioak — besteak beste, Xabier Garmendia, Iosu 
Madariaga, Jose Ignacio Elorrieta eta Nicolas Gaminde bazkide 

dituen horrek— hautua egina du: «Gaur egun birziklatzea ez da 
errentagarria beste aukera batzuen aldean». 2004an Barakaldon 
egindako topaketen aurkezpenerako idatzitako esaldi horretan 
idatzia dagoen «beste aukera batzuk» horien artean nabarmenena 
hondakinak erretzea da, energia sortzeko. Zero zabor programak eta 
hondakinak erraustea, aurrez-aurre jarritako bi eredu dira: 
hondakinak aprobetxatzeko bi eredu antagoniko. Batak bestea 
ezinezko bihurtzen du, eta alderantziz: konpostatzen dena ezin da 
erre, eta erretzen dena ezin da konpostatu. Industriarentzat arriskua 
dira zero zabor programak eta atez ateko hondakinen bilketa, 
mehatxuan jartzen baitute «hondakinakbalioztatzearen» paradigma 
teknologikoa. Hondakinak murriztu, berrerabili eta birziklatzeko 
paradigma zabaltzen bada, zer erreko du industriak? 

Petrolio, gas eta ikatz biltegien misterioa hor dago, batetik: 
zenbat urte iraungo duten, alegia. Luc Werringek Berria kazetan 
jaurtitako ideia ere nabarmena da, bestalde: «Isurtzen den C0 2 aren 
erdia baino gehiagok energiaren ekoizpenean du jatorria». 
Kapitalismoak, produkzio eta kontsumo erritmoari eutsi nahi badio, 
BPG Barne Produktu Gordinaren hazkundeari eutsi nahi badio, 
asmatu beharko ditu energia eskuratzeko bitarteko berriak. Horretan 
ari dira energia nuklearra promozionatzen ari direnak, eta horretan 
energia berriztagarriak promozionatzen ari diren asko. Xabier 
Garmendiak berak ohartarazi du: «Gero eta ingurumen baldintzapen 
gehiago izango dituen, eta urriago eta garestiagoa izango den energia 
etorkizun batera goaz». Energia krisia ate joka dago; elektrizitaterik 
bermatu ezin bada — edo industriarentzat prezioak garestitzen 
badira-, akabo industria, eta akabo BPGren hazkunde amaigabea. 

Alde horretatik, energia kontsumo handiak dituzten 
enpresentzat, gastua murrizteko aukera bat da, petrolioaren 
deribatuen ordez -kokea, esate baterako— , hondakinak erretzea. 
Eta, horien artetik, zementu fabrikak dira errausteko aukera gehien 
dutenak, labeetan zuzenean erre ditzakete eta hondakinak, eta paper 
fabrikak ere hor daude. «Uraren atzetik, zementua da lurrean gehien 
kontsumitzen den sustantzia, eta eraikuntzako produktu funtsezko 
eta ordezkaezina», esana dute CEMA fundazioak eta Oficemen 
patronalak. Horixe da zementuak duen indarra: ez da, agian, 
industriarik sendo eta esanguratsuena izango, baina hura gabe, 
porlanean oinarritu den garapen eredua kolokan dago, eta horrek 
ematen dio presio talde gisa jokatzeko indarra sektoreari. Energia 
xahutzaile eta C0 2 kontsumitzaile handienetako bat izateak ere 
posizio berezia ematen dio zementuaren sektoreari, gai horiez 
eztabaidatu eta erabaki behar den lekuan egoteko. Pentsatzekoa da 
ahalegin publiko eta pribatuak egingo dituela zementuaren 
industriak, hondakinetako baliabide horiek guztiak konposta eginda 
alferrik gal ez daitezen. 

Artikulu honetan jasota gelditu dira zementuaren industria, 
xede horrekin, egiten ari den esfortzuak. Ez praktikoak soilik, baita 

teorikoak ere: Nicolas Gamindek ematen dituen eta CEMAk 
antolatzen dituen hitzaldiak dira lekuko. Ahalegin horrek bat egin du, 
bestalde, zementu enpresen kontsumo indizeen azken urteko 
beherakada izugarriarekin eta Espainian eta Hego Euskal Herrian 
etxegintza ezagutzen ari den krisiarekin. Hondakinak errausteko 
beharra areagotu besterik ez du egin horrek, sektoreak hogei urte 
baino gehiago daramatzan arren ahalegin horretan. 

Esfortzu horrek guztiak baditu konpentsazioak, bestalde. 
Hondakinak erretzeak ez du balio, soilik, zaborraren arazoa begien 
bistatik desagerrarazteko eta produkzio kostuak murrizteko. C0 2 
deritzon auzo aspergarri horren isuriei aurre egiteko ere balio du 
— ustez bakarrik: 2009an 300.000 tona C0 2 isuri zituen Zabalgarbik 
airera— . ISR fundazioaren eta Xabier Garmendiaren teorizazioak 
hortik doaz, behintzat, eta haiei kasu egin diete enpresek eta 
administrazioek. Gorka Bueno irakasleak eman ditu arrazoi batzuk, 
kontrakoa pentsatzeko ere: alegia, errauste plantek C0 2 isurtzen 
dutela, uste eta behar baino gehiago. Baina, ondorio praktikoetarako, 
legeek balio dute. Eta legeek diote hondakinak errausteak energia 
berriztagarrien kategorian sartzen direla. Hortaz, energia 
berriztagarria sortzeagatik Espainiako Gobernuak emandako sariak 
jaso ditzakete errauste plantek— Zabalgarbik diru laguntza 
horiengatik salbatu zuen, preseski, 2009ko jarduera— , eta energia 
sortzeko beste prozesu batzuen aldean abantailak eskaintzen ditu. 
Ziklo konbinatuetan gasa erretzen da, erregai fosil bat, eta beraz ziklo 
konbinatuek sortutako energiak baino lehentasun gehiago du 
errauste plantek sortutakoak, merkatuan saltzerakoan 74 . 

Azken buruan, pentsatzen da C0 2 isurketak murrizten direla 
hondakinak erretzean, hondakinen parte batek C0 2 isurketa neutroa 
duelako -artikulu honetan agertzen denez, hori ere eztabaidatzeko 
modukoa den arren— . Espainiak, 20o8rako, %2.j murriztu behar 
zituen C0 2 isuriak, Kyotoko Protokoloa betetzeko — %8 murriztu 
zituen; pentsatzekoa da gainditu zuen %19 hori «isurketa 
eskubideak» erosiz estaliko zuela— . Jatorri fosila duten energia 
produktuak energia berriztagarriengatik ordezkatzeak lagundu egiten 
du helburu horretan. Hondakinak erretzen dituzten enpresei ere 
abantailak eskaintzen dizkie. Sektore bakoitzak ezarrita ditu C0 2 
isurketa mugak; horiek gaindituz gero, «isurketa eskubideak» erosi 
behar dituzte, edo produkzioa murriztu. «Isurketa eskubiderik» erosi 
gabe eta produkzioa murriztu gabe lanean jarraitzeko modua da 

74 Zabalgarbik sortzen omen duen energia berriztagarriari buruz luze eztabaida liteke. 
Errauste planta martxan jarri zenean, 2005ean, EEEk item edo kontzeptu berri bat 
erantsi zuen Araban, Bizkaian eta Gipuzkoan sortutako energiari buruzko zenbaketari 
buruzko txostenean: «Sorkuntza termiko berriztagarria». Zabalgarbik sortu behar zuen 
ustezko energia berriztagarria zenbatzeko agertu zen kontzeptu berria txostenean, baina 
2007an txostenetik desagertu egin zen item berri hori. Kontua da, zenbaketa horretan 
agertzen zela Zabalgarbik sortzen duen energiaren gehiena gas naturalari esker sortzen 
duela, eta hondakinak erretzetik sortzen duen energia hutsaren parekoa dela. Guztiz 
zalantzan jarri beharrekoa da, beraz, errauste planten efizientzia energetikoa, eta 
errauste plantek energia berriztagarriaren kategoriaren barruan egon behar ote duten. 

hondakinak erretzea, zementuaren industriarentzat adibidez. Ikusten 
denez, hondakinak erretzeak era anitzetara eta bide ugaritatik 
ematen ditu konpentsazioak, konposta egiteak ez bezala. 

Baina, horretaz guztiaz aparte, hondakinen kudeaketan aritu 
direnak ere aldatzera behartu ditu kleenexaren aroaren amaierak. 
Hirietako hondakinak bildu eta zabortegietan pilatzea izan da, 
urtetan, FCCren negozioa. Orain hasia da errauste plantak kudeatzen 
— Zabalgarbin-, eraikitzen — Alcala de Henaresen-, zabortegietan 
parke eolikoak jartzen — Ingalaterran— ... Zaborrari 
aprobetxamendua ateratzeko bideak bilatzen ari dira sektoreko 
enpresak ere, eta enpresa berriak sortzea eragin du honek guztiak 
— Neuciclaje bera izan liteke adibide, enpresa berria ere ez den 
arren— . Eragile berriak agertu dira hondakinen kudeaketaren 
negozioan; adibidez, Gipuzkoako errauste planta eraikitzeko 
aurkeztuko diren enpresen artean badira eraikuntza talde batzuk, eta 
Mondragon Korporazioa, beste askoren artean. Eta ikerketa lerro 
mamitsuak ere ireki dira, Tecnalian adibidez, hondakinen 
aprobetxamenduari buruz. Eragile horiek guztiak lerratu dira, 
batzuek nahita, besteak konturatu gabe, hondakinak erraustearen 
aldeko politiketara. 

Garapen berriek, bestalde, teknologia berriak eskatzen dituzte, 
Josu Jon Imazi esatea gustatzen zaion legez. Jorge Sendagorta 
Senerko presidentearen esaldi antologikoa oroitzea besterik ez dago, 
teknologiak garatzen dituzten enpresen eragina neurtzeko: 
«Konponbidea geneukanez, [Zabalgarbiko] planta sustatzea erabaki 
genuen». Dirua dagoen tokian teknologia dago; edo alderantziz esan 
behar ote da, teknologia dagoen tokian dirua dagoela? Erabakiak 
hartzen dituztenen — ustez, politikarien— eta zientifikoen arteko 
zubitzat aurkezten du beren burua ISR fundazioak, esaterako. 
Teknokrazia goia jotzen ari da: zientifikoek erakutsi behar diete 
politikariei zer eta nola egin behar den. Oso zabaldurik dagoen eta 
kazetariek elikatzen duten teknologiarekiko lilura neurrigabe batek 
laguntzen du hori guztia, bestalde. Miresmen itsua sortzen du 
ikerketa eta garapenak. Miresmen itsua, eta diru iturri itsua. 

Diruak familiak banatzen ditu, baina baita familiak sortzen 
ere. Hartara, ez da arraroa interes komunetan bat egitea. Artikulu 
honetan ageri den enpresen zerrenda izan liteke horren — eta 
endogamia kapitalistaren— erakusle; baina, hondakinen kasu 
honetarako, bi enpresa ageri dira nabarmen: FCC eta Sener. Izan ere, 
familia handi bat da Sener, eta beste familia handi bat FCC. Batzuen 
eta besteen interesak ez dira beti bat etorriko, baina Zabalgarbiko 
errauste plantaren heren bat dute bakoitzak. Oso adierazgarria da 
FCCk bere barruan duela Cementos Portland Valderribas — eta 
harentzat lan egin izan duela Nicolas Gamindek, eta harentzat lan 
egiten dutela Jose Ignacio Elorrietak eta Nicolas Redondo 
Terrerosek, eta Carlos Urzelaik— , Lemoan eta Olaztin fabrikak dituen 
hori. Eta oso adierazgarria da Cementos Lemonak -azken buruan, 

FCCk- eta Cementos Rezolak Neuciclajeren heren bana dutela. Eta, 
honezkero, ezaguna da Neuciclajeren sortzaileak, Xabier 
Garmendiak, idatzi dituela Gipuzkoako eta Bizkaiko hiri hondakinen 
kudeaketa planak, besteak beste. 

Artikulu honetan ematen dira hondakinak errausteko egon 
litezkeen argudioen eta arrazoien bilduma bat. Eta arrazoi horien 
matazari tiraka atera dira aktoreak: artikuluaren hasieran galdegai 
ziren horiek, «nork erre nahi ditu hondakinak?» eta «nork irabazten 
du hondakinak erraustuz?» galderen itzalean zeudenak. Gipuzkoako, 
Bizkaiko eta Nafarroako hondakinen kudeaketa planak ez dira, azken 
buruan, aktore horiek darabiltzaten xedeen ispilua baino askoz 
gehiago. Hondakinak erretzea ez baita errentagarria ingurumenaren 
ikuspegitik, bai ordea ikuspegi ekonomikotik. Hondakinak erraustea 
ez baita hondakinentzako konponbidea, kapitalismoak etengabeko 
hazkundea hauspotzeko asmatu duen azken teknologia baizik. 

Txokolatina bat, bukatzeko 

«Materia ez da sortzen, ez da desegiten, soilik eraldatu egiten da». 
Luis Javier Valero Floresek dakar oinarrizko lege fisikoa gogora. 
«Suak materia desagerraraziko balu bezala, funtzionarioek esaten 
digute, zementu plantetan pneumatikoak erraustuta, ez dela 
kutsadurarik sortuko». Ez da Euskal Herriaz hari, Valero. 
«Mekanismo berritzaile horren bidez, inguruko enpresarik 
garrantzitsuena, goizetik gauera, ingurumenaren defendatzaile 
leialena bihurtu da». Valero mexikarra da. «[Juarezko Udalak 
onartutako hitzarmenaren] Funtsa da Cementos Chihuahua 
enpresari 3,50 peso ordaintzea, zementerak Samalayucako plantan 
erreko duen pneumatiko bakoitzeko». Juarezko Udalak Cementos 
Chihuahua enpresari, Mexikon, 2,8 milioi peso ordaintzea erabaki 
zuen, urtero, pneumatikoak erretzeagatik. Alberto Cardenas Jimenez 
Ingurumen eta Natur Baliabideen Juarezko Udaleko zinegotziak dio 
errausteak ez duela kutsadura arazorik sortuko. 

Arazoa bat eta bera da, han eta hemen. Mexiko dioen tokian 
jar liteke beste edozein herrialderen izena, eta berdin errepikatuko 
dira aldekoen eta kontrakoen argudioak. 

Hotzean begiratuta — eta gaizki laburtuta— , zer gertatzen ari 
da Lurra planetan? 

Energiaren eta ingurumenaren krisiek behartu dutela 
industria astuna — erregai kontsumo eta kutsadura indize altuak 
dituen hori— etorkizuneko energia hornidura bermatuko dioten 
iturriak, ahal bada merkeagoak eta C0 2 gutxiago isuriko dutenak, 
bilatzera. Produkzioaren hazkundea bermatzeko. Industria horrek 
xederak hedatu ditu, kantuak dioen bezala, administrazio publikoek, 
ahal den heinean, arrastoa jarrai diezaioten. Horrekbat egin du 
hondakinak zabortegietan pilatzearen arazoarekin eta hondakinen 
produkzioaren hazkundearekin. Eta errauste teknologiak sortu dira. 

Hondakinen kudeaketari buruzko eztabaidak, beraz eta 
ezinbestean, galdera egitea dakar: kapitalismoaren hazkunde 
iraunkorra bermatzeko, zilegi da hondakinak erraustea, eta energia 
iturri berriztagarrien ustiapen neurririk gabea sustatzea? Lehen 
«petrolioa, gasa eta ikatza» jartzen zuen tokian «eolikoa, hidraulikoa 
eta biomasa» idatzita, zer aldatuko da, beste guztia aldatzen ez bada? 

Azken urteotan, ISR fundaziotik hasi eta hondakinen 
kudeaketan ari diren eragile ugarien artean, entzuten hasi da erronka 
berri baten oihartzuna: industria produkzioaren hazkundea eta 
hondakinen sorrera elkarrengandik bereiztea. Produkzioa handitzen 
bada, zaborra ugaritzen eta C0 2 isuriak biderkatzen dira, eta kate 
hori askatu nahi da: produkzioa hazteko, ez daitezela zaborraren 
sorrera eta C0 2 isuriak portzentaje berean hazi. 

Industriaren mende ez dauden beste gizarte joera batzuetatik 
alderantziz planteatzen da arazoa: hazkundea bada arazoa, galgatu 

hazkundea. Bi hitzetan esanda: gehiago produzitzeari eta 
kontsumitzeari uko egin, gutxiagorekin zoriontsuago bizitzera 
itzultzeko. Diote, deshazkundearen mugimendua sortu duten horiek, 
aski litzatekeela 50 bat urte atzera egitea, ez dela Historiaurreraino 
joan beharrik, eta hazkundearen ereduari eustea jasangaitza dela 
Lurrarentzat, baita energia berriztagarrien erabilera intentsiboarekin 
ere; hazkunde iraunkorraren ereduari eusteak esan nahi duela 
desberdintasunei eta kutsadurari eustea. 

Eta eztabaida horrek Monty Python taldearen filmeko 
oturuntza okaztagarria dakar gogora: 200 kilotatik urruti ez dabilen 
gizasemea sartzen da jatetxe batera eta, direnak eta ez direnak irentsi 
eta gero, zerbitzariak eskaintzen dio txokolatina bat; gizasemeak ez 
du nahi, hasieran, baina azkenean ezin dio gulari eutsi: irensten du 
txokolatina eta zapartatzen da mila pusketatan. 

Hazkundearen garapen eta iraunkortasun eredua monty- 
pythondar gisa izenda baliteke, espero dezagun hondakinak ez izatea 
azkenekoz irentsitako txokolatina hura. 

Wr http: //www.pubhco.es/ciencias/2' : {684Q/vacas-locas-el-combustible-verde-para-fabricar-cemento 

http://www.conama8.org/moduiodocumentos/documentos/cTs/cTi20.pdf 
— Jose Maria Echarri, del cemento al Orfeon Donostiarra. 
CyberEuskadi. 2010. 

